text:
Erena on Facebook
ፕረዚደንታዊ ምርጫ ሶማል ንራብዓይ እዋኑ ተሰጋጊሩ
Radio Erena: 22 December 2016
ፕረዚደንታዊ ምርጫ ሶማል ዝካየደሉ ዕለት ንራብዓይ እዋኑ ከምዝተሰጋገረ ምንጭታት ዜና ካብታ ሃገር ሓቢሮም።
ሓፈሻዊ ምርጫ ሶማል ኣብ ወርሒ መስከረም ክካየድ እኳ እንተነበሮ፣ ብሰንኪ ጸጥታዊ ስግኣትን ብልሽውና ኣባላት ባይቶን ብግቡእ ክሰላሰል ብዘይምኽኣሉ ክሰጋገር'ዩ ጸኒሑ።
ኮሚሽነር ምርጫ ሶማል ዑመር መሓመድ ዓብዱለ ኣብ መወዳእታ ወርሒ ሕዳር ዝሃቦ መግለጺ፣ ምርጫ ሶማል ንሳልሳይ እዋኑ ከምዝተሰጋገረ ብምጥቃስ፣ ኣብ ወርሒ ታሕሳስ ግና ፕረዚደንት ክፍለጥ ምዃኑ'ዩ ሓቢሩ ኔሩ።
እንተኾነ፣ ኣብዚ ሳልስቲ'ዚ ካብ ሶማል ዝተፈነወ ሓበሬታ ከምዘረጋግጾ፣ ምርጫ ሶማል ዝካየደሉ ዕለት ሕጂ'ውን ንራብዓይ እዋኑ ተሰጋጊሩ ኣሎ።
ብመሰረት ወጺኡ ዘሎ ሓድሽ መደብ፣ ምርጫ ኣባላት ባይቶ ኣብ 5 ጥሪ፣ ፕረዚደንታዊ ምርጫ ከኣ ኣብ 22 ጥሪ 2017 ክካየድ'ዩ።
ብምርጫ ህዝቢ ክውሰን ዝግብኦ መናብር ኣባልነት ባይቶ፣ በብዘለዎ ኣገዳስነት ካብ 5 ሽሕ ክሳብ 30 ሽሕ ዶላር ይሽየጥ ምህላዉ፣ ኣውራ ጠንቂ ምስንኻል ምርጫ ሶማል ኮይኑ ከምዘሎ'ዩ ዝንገር።
ኣብዚ ዝመጽእ ወርሒ ጥሪ ኣብ ዝካየድ ፕረዚደንታዊ ምርጫ ዝወዳደሩ ሕጹያት፣ 30 ሽሕ ዶላር ትሕጃ ክኸፍሉን ብውሕዱ ናይ 20 ኣባላት ባይቶ ደገፍ ክረኽቡን ኣለዎም።
ሶማል ብሰንኪ ጸጥታዊ ስግኣት ስሩዕ መንግስታዊ ኣካይዳ ክትክተል እኳ እንተዘይክኣለት፣ ማዕረ'ቲ ኣጋጢሙዋ ዘሎ ጸጥታዊ ኩነታት ብልሽውና'ውን ሓኒቑ ሒዙዋ ከምዘሎ'ዩ ዝንገር።
===========================


c: text/html

text:
ገበር | መጽሓፍ ቅዱስ ሎሚ እውን ይዓዪ ድዩ፧
ርእሰ ግትኣት
ስርዓት መጽሓፍ ቅዱስ፦ “ዓሻ ንዅሉ ዅራኡ ይድርጕሖ፡ ጥበበኛ ግና ይዐግቶ የህድኦውን።”—ምሳሌ 29:11።
“ካብ ሞት ዝተንሳእኩ ዀይኑ እዩ ዚስምዓኒ”
ዜምጽኦ ጥቕሚ፦ ርእሰ ግትኣት ብዛዕባ ዘለዎ ጥቕሚ ክትዝርዝር እንተ ጀሚርካ፡ ኣዝዩ ብዙሕ ወረቐት እውን ኣይኣኽለካን እዩ። ካልእ ይትረፍ፡ ንኣካላዊ ጥዕናና የዕቍቦ እዩ። መጽሓፍ ቅዱስ፡ “ዓቃል ልቢ ንስጋ ህይወቱ እዩ” ይብል። ብዘይካዚ፡ “ሕጉስ ልቢ ጽቡቕ መድሃኒት እዩ” ይብል። (ምሳሌ 14:30፣ 17:22) መጽናዕትታት ከም ዚሕብሮ፡ ብቐሊሉ ዚቝጥዑ ሰባት፡ ብፍላይ ምስ ልቢ ዚተሓሓዝ ሕማም ናይ ምሕማም ኣጋጣሚኦም ሰፊሕ እዩ። ሓቂ እዩ፡ ርእሰ ግትኣት ካብ ኣካላዊ ጥዕና ንላዕሊ እዩ ዚጠቕመና።
ሕጂ ኣብ 30ታት ዕድሚኡ ዚርከብ ካስዩስ ተዘክሮኡ ኺገልጽ ከሎ ኸምዚ በለ፦ “ሓራቕን ብቐሊሉ ዝቝጣዕን እየ ነይረ፣ መብዛሕትኡ እዋን ድማ እበኣስ ነበርኩ። ንገዛእ ርእሰይ ብዙሕ ኣኽብሮት ኣይነበረንን። ንስርዓታት መጽሓፍ ቅዱስ ኣብ ግብሪ ኸውዕሎ ምስ ጀመርኩ ግና፡ ኵሉ ተቐየረ። ሓርቖተይ ክቈጻጸርን ትሕትና ኸማዕብልን ይቕረ በሃሊ ክኸውንን ከም ዘሎኒ ተመሃርኩ። ከምኡ እንተ ዘይገብር፡ ናብ ቤት ማእሰርቲ ምኣተኹ ነይረ። ሕጂ ግና ካብ ሞት ዝተንሳእኩ ዀይኑ እዩ ዚስምዓኒ።”
ብዝያዳ ፍለጥ
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።
ህይወትካ ዜመሓይሽ ስነ ምግባራዊ ስርዓታት
‘ቅኑዕ ኰይኑ እንተ ተራእዩካ፡ ግበሮ። ልብኻ ዝበለካ ግበር’ ዚብል ልሙድ ርእይቶ እዩ ዘሎ።እዚ ኣተሓሳስባ እዝስ ጥበባዊ ድዩ፧ መጽሓፍ ቅዱስ፡ ክንተኣማመነሉ እትኽእል ስነ ምግባራዊ ስርዓታት ብኸመይ ከም ዚህብ ርአ።

robotstxt: allowed

filter: keep


text:
Erena on Facebook
ኤርትራ ዝተሓተ ሰብኣዊ ምዕባለ ዘለዋ ሃገር'ያ ተባሂሉ
ኤርትራ ዝተሓተ ሰብኣዊ ምዕባለ እተመዝግብ ዘላ ሃገር ምዃና ፕሮግራም ምዕባለ ውድብ ሕቡራት ሃገራት ኣብ ዝዘርግሖ ሓድሽ ጸብጻብ ኣፍሊጡ።
እቲ ኣህጉራዊ ትካል ንኩነታት 187 ሃገራት ብምግምጋም ኣብ ዘቕረቦ ሓድሽ ጸብጻብ፣ ንኤርትራ ኣብ መበል 181 ደረጃ’ዩ ኣቐሚጡዋ።
ኤርትራ እኹል ሓበሬታ ዘይርከባ ሃገር ደኣ ትኹን እምበር፣ ንሓገዝን ካልእ ልምዓታዊ መደባትን ኣብ ኤርትራ ንጥፈታቶም ይቕጽሉ ካብ ዘለዉ ሒደት ኣህጉራውያን ትካላት ዝኾነ ፕሮግርም ልምዓት ውድብ ሕቡራት ሃገራት ብዝከኣሎ ዝኣከቦ ሓበሬታ ግና ኣብ ቀርኒ ኣፍሪቃ እታ ዝተሓተ ምዕባለ ዓቕሚ ሰብ ዘለዋ ሃገር ኤርትራ ምዃና ደምዲሙ ኣረጋጊጹ።
ጎረባብቲ ኤርትራ ዝኾና ሱዳን ኣብ መበል 171፣ ጅቡቲ 164፣ የመን 160፣ ተሰሪዐን ከምዘለዋ ዝሓበረ እቲ ጸብጻብ፣ ብደረጃ ዞባ እቲ ዝተሓተ ምምዕባል ዓቕሚ ሰብ ዝርኣየሉ ክፍሊ ዓለም ቀርኒ ኣፍሪቃ ምዃኑ ኣስሚርሉ።


text:
Erena on Facebook
ዓጀብቲ ፕረዚደንታት ኡጋንዳን ግብጽን ተባኢሶም
Radio Erena: 23 December 2016
ፕረዚደንት ግብጺ ዓብደልፈታሕ ኣል ሲሲ ኣብ ኡጋንዳ ወግዓዊ ናይ ስራሕ ምብጻሕ ንምፍጻም ኣብ ከተማ ካምፓላ ድሕሪ ምእታዊ፣ ዓጀብቱ ምስ ዓጀብቲ ፕረዚደንት ኡጋንዳ ዩዌሪ ሙሴቬኒ ከምዝተባእሱ ማዕከናት ዜና ካብ ካምፓላ ሓቢረን።
ዓጀብቲ ፕረዚደንት ኣል ሲሲ ናብ ቤተ-መንግስቲ ኡጋንዳ ብረቶም ሒዞም ክኣትዉ ኣብ ዝፈተንሉ እዋን፣ ዓጀብቲ ፕረዚደንት ኡጋንዳ ስለዝኸልከልዎም እቲ ባእሲ ከምዝተላዕለ ዘ ኡጋንዳ ዝተብሃለት ጋዜጣ ጠቒሳ።
እቲ ኣብ ሰብ ዝኾነ ጉድኣት ዘየብጽሐ ባእሲ ዓጀብቲ፣ ብምትእትታው ክልቲኦም መራሕቲ ከምዝሃደአ ካልኦት ምንጭታት ዜና ኡጋንዳ ይሕብራ።
ብሰንበት 18 ታሕሳስ ኣብ ኡጋንዳ ዘጋጠመ ባእሲ ዓጀብቲ ክልተ መራሕቲ ሃገራት ኣፍሪቃ፣ ብምስጢር ክተሓዝ ሓያል ጻዕርታት እኳ እንተተኻየደ፣ ሓደ ሓደ ማዕከናት ዜና ግና ብቪድዮ ብምስናይ ዘርጊሐንኦ ኣለዋ።
ፕረዚደንት ኣል ሲሲ፣ ኣብ ጉዳይ ናይል ጸግዒ ናብ ዘይሓዘት ኡጋንዳ ናይ ሓደ መዓልቲ ናይ ስራሕ ምብጻሕ ንምፍጻም ናብታ ሃገር ዝኣቱ ዘሎ፣ ላዕለዋይ ልኡኽ ስዑዲ ዓረብ ናብቲ ኢትዮጵያ እትሃንጾ ዘላ ዲጋ ተሃድሶ ድሕሪ ምብጽሑ'ዩ።
ብዑደት ላዕለዋይ ልኡኽ ስዑዲ ዓረብ ናብ ኢትዮጵያ፣ ዲጋ ተሃድሶ ተቖጢዑ ዘሎ ፕረዚደንት ኣል ሲሲ፣ ምስ ኢትዮጵያ ምትፍናን ክፈጥሩ ይኽእሉ'ዮም ናብ ዝበሎም መራሕቲ የቋምት ምህላዉ ተንተንቲ የረድኡ።
=======================


text:
ገበር
ንፉዕ ኣቦ ኽትከውን እትኽእል ብኸመይ ኢኻ፧
“እንታይ ኰን እየ ተጋግየ፧” እዛ ሕቶ እዚኣ፡ ነቲ ኣብ ደቡብ ኣፍሪቃ ዚነብር ማይክል * ኣዝያ እያ እተጨንቖ። ንፉዕ ኣቦ ኪኸውን እኳ እንተ ጸዓረ፡ ብዛዕባ እቲ ወዲ 19 ዓመት ዝዀነ ዓለወኛ ወዱ ኺሓስብ ከሎ ግና፡ ዝሓሸ ወላዲ ኪኸውን ይኽእል እንተ ነይሩ የተሓሳስቦ እዩ።
ብኣንጻሩ ግና፡ እቲ ኣብ ስጳኛ ዚነብር ተሪ ዝስሙ ኣቦ፡ ጽቡቕ ውጽኢት እዩ ረኺቡ። ኣንድሪው ወዱ፡ “ኣቦይ ብቝልዕነተይ ኬንብበለይ ከሎን ምሳይ ኪጻወት ከሎን ክንዛወር ከለናን እዩ ትዝ ዚብለኒ። እቲ ዚምህረሉ መገዲ ኣዝዩ እዩ ዜሐጕስ” በለ።
ሓቂ እዩ፡ ንፉዕ ኣቦ ምዃን ቀሊል ኣይኰነን። ኰይኑ ግና፡ ንፉዕ ኣቦ ንኽትከውን ኪሕግዘካ ዚኽእል መሰረታዊ ስርዓታት ኣሎ። ብዙሓት ኣቦታትን ስድራ ቤቶምን፡ ነቲ ኣብ መጽሓፍ ቅዱስ ዚርከብ ጥበብ ምስዓብ ጠቓሚ ምዃኑ ርእዮምዎ እዮም። ቀጺልና እስከ ብዛዕባ እቲ ኣብ መጽሓፍ ቅዱስ ዚርከብ ንኣቦታት ኪሕግዞም ዚኽእል ግብራዊ ምኽርታት ንመርምር።
1. ምስ ስድራ ቤትካ ግዜ ኣሕልፍ
ከም ኣቦ መጠን፡ ንደቅኻ ኸም እትግደሰሎም ብኸመይ ኢኻ እተርእዮም፧ ሓቂ እዩ፡ ንደቅኻ ብዙሕ ነገራት ትገብረሎም ኢኻ፣ ዜድልዮም ነገራት ንኸተማልኣሎምን ኣብ ምሹእ ቤት ንኸተንብሮምን መስዋእትታት ትገብር ኢኻ። ንደቅኻ እንተ ዘይትግደሰሎም ኔርካ ኸምኡ ኣይምገበርካን። ኰይኑ ግና፡ ምስ ደቅኻ እኹል ግዜ ዘይተሕልፍ እንተ ዄንካ፡ ስራሕካ፡ ፈተውትኻ፡ ወይ ከኣ እቲ ንመሕለፍ ግዜ እትገብሮ ነገራት ካባታቶም ንላዕሊ ኸም ዜገድሰካ ገይሮም ኪሓስቡ ይኽእሉ እዮም።
ሓደ ኣቦ ኻብ መዓስ ጀሚሩ እዩ ምስ ደቁ ግዜ ኼሕልፍ ዘለዎ፧ ሓንቲ ኣደ ምስ ውሉዳ ርክብ እትጅምር፡ ገና ኣብ ማህጸን ከሎ እዩ። ካብ ግዜ ጥንሲ ድሕሪ ኣርባዕተ ወርሒ፡ እቲ ዘይተወልደ ሕጻን ኪሰምዕ ይጅምር እዩ። ኣብዚ ደረጃ እዚ፡ ኣቦ እውን እንተ ዀነ፡ ምስቲ ዘይተወልደ ሕጻን ፍሉይ ርክብ ኪምስርት ይኽእል እዩ። ልቢ እቲ ሕጻን ክትሃርም ከላን ኪራጋሕ ከሎን ኪሰምዖ፡ ከምኡውን ኪዛረቦን ኪደርፈሉን ይኽእል እዩ።
ስርዓት መጽሓፍ ቅዱስ፦ ብግዜ መጽሓፍ ቅዱስ፡ ሰብኡት ንደቆም ናይ ምምሃር ሓላፍነት ነበሮም። ኣቦታት ኣዘውቲሮም ምስ ደቆም ግዜ ኼሕልፉ ይተባብዑ ነበሩ፣ እዚ ኸኣ ኣብ ዘዳግም 6:6, 7 ብንጹር ተገሊጹ ኣሎ፣ እታ ጥቕሲ መጽሓፍ ቅዱስ፡ “እዚ ኣነ ሎሚ ዝእዝዘካ ዘሎኹ ቓላት ኣብ ልብኻ ይኹን። ንደቅኻ ምሀሮም፡ ኣብ ቤትካ ኾፍ ምስ በልካን ኣብ መገዲ ኽትከይድ ከሎኻን ኣብ በጥ ምባልካን ኣብ ምትንሳእካን ብእኡ ተዛረብ” ትብል።
2. ንፉዓት ኣቦታት ጽን በሃልቲ እዮም
ምስ ደቅኻ እሂን ምሂን ምእንቲ ኽትባሃሃል፡ ጽን በሃሊ ኽትከውን ኣሎካ። ከየንጸርጸርካ ብኸመይ ከም እትሰምዕ ክትፈልጥ ኣሎካ።
ደቅኻ ዝዀነ ይኹን ነገር ምስ ነገሩኻ ኸም እትሓርቕን ከም እትዅንኖምን እንተ መሲልዎም፡ ናይ ልቦም ኣውጺኦም ንኺዛረቡኻ ኣይኪድረኹን እዮም። ህድእ ኢልካ ትሰምዖም እንተ ዄንካ ግና፡ ካብ ልብኻ ኸም እትግደሰሎም ኢኻ እተርኢ። ንሳቶም ከኣ ነቲ ኣብ ሓሳባቶምን ኣብ ልቦምን ዘሎ ኽቡር ነገራት ኪነግሩኻ እዮም።
ስርዓት መጽሓፍ ቅዱስ፦ እቲ ኣብ መጽሓፍ ቅዱስ ዚርከብ ግብራዊ ጥበብ፡ ኣብ እተፈላለየ መዳያት ህይወት ይጠቅም እዩ። ንኣብነት፡ መጽሓፍ ቅዱስ፡ “ኵሉ ሰብ ንምስማዕ ቅልጡፍ፡ ንምዝራብ ደንጓዪ፡ ንቝጥዓ ደንጓዪ ይኹን” ይብል እዩ። (ያእቆብ 1:19) ነዚ ስርዓት መጽሓፍ ቅዱስ እዚ ኣብ ግብሪ ዘውዓልዎ ኣቦታት፡ ምስ ደቆም ብዝሓሸ መገዲ እሂን ምሂን ኪባሃሃሉ ኽኢሎም እዮም።
3. ፍቕራዊ ተግሳጽን ናእዳን ሃብ
ዋላ እውን እንተ ተበሳጨኻ ወይ እንተ ሓረቕካ፡ እቲ እትህቦ ተግሳጽ ውዒሉ ሓዲሩ ንውሉድካ ምእንቲ ኺጠቕሞ፡ ብፍቕሪ ኽትገብሮ ኣሎካ። እቲ እትህቦ ተግሳጽ፡ ምኽርን መአረምታን ትምህርትን፡ ኣድላዪ እንተ ዀይኑ ኸኣ መቕጻዕቲ ዜጠቓልል ኪኸውን ይኽእል እዩ።
ብዘይካዚ፡ ሓደ ኣቦ ኣዘውቲሩ ንደቁ ዚንእዶም እንተ ዀይኑ፡ እቲ ዚህቦ ተግሳጽ ውጽኢታዊ ኪኸውን ይኽእል እዩ። ሓደ ጥንታዊ ምስላ፡ “ብግቡእ ጊዜ እተዘርበ ቓል ከም ሮማን ወርቂ ኣብ ጻሕሊ ብሩር እዩ” ይብል። (ምሳሌ 25:11) እወ፡ ናእዳ ንባህርይ ሓደ ቘልዓ ኼመሓይሾ ይኽእል እዩ። ቈልዑ ኣኽቢርካ ኸም ዚረኣዩ ኺፈልጡ ኸለዉ፡ ጽቡቕ ባህርያት እዮም ዜማዕብሉ። ዚንእደሉ ኣጋጣሚታት ዜናዲ ኣቦ፡ ደቁ ርእሰ ምትእምማን ከም ዚህልዎምን ቅኑዕ ዘበለ ንምግባር ከም ዚጽዕሩን እዩ ዚገብር።
ስርዓት መጽሓፍ ቅዱስ፦ “ኣቱም ኣቦታት፡ ሕልናኦም ምእንቲ ኸይዓርቦም፡ ንውሉዳትኩም ኣይተሕርቕዎም።”—ቈሎሴ 3:21።
4. ንሰበይትኻ ኣፍቅራን ኣኽብራን
ሰብኣይ ንሰበይቱ ዚሕዘሉ መገዲ፡ ንደቁ ይጸልዎም እዩ። ብዛዕባ ዕቤት ቈልዓ ዜጽንዕ ሓደ ጕጅለ፡ “ሓደ ኻብቲ ኣቦ ንደቁ ኺገብሮ ዚኽእል ዝበለጸ ነገር፡ ንኣዲኦም ምኽባር እዩ። . . . ንሓድሕዶም ዚከባበሩ፡ ንደቆም ድማ ከም ዚከባበሩ ዜርእይዎም ኣቦን ኣደን፡ ንደቆም የሐጕስዎምን ከም ዚፍቀሩ ዀይኑ ኸም ዚስምዖም ይገብሩን እዮም” በለ።—ዘ ኢምፖርታንስ ኦቭ ፋዘርስ ኢን ዘ ሄልዚ ደቨሎፕመንት ኦቭ ችልድረን። *
ስርዓት መጽሓፍ ቅዱስ፦ “ኣቱም ሰብኡት፡ . . . ኣንስትኹም ኣፍቅሩ፣ . . . ነፍሲ ወከፍኩም ንሰበይቱ ኸም ርእሱ ገይሩ የፍቅራ።”—ኤፌሶን 5:25, 33።
5. ንግብራዊ ጥበብ ኣምላኽ ተግብሮ
እቶም ንኣምላኽ ካብ ልቦም ዜፍቅርዎ ኣቦታት፡ ንደቆም ክቡር ውርሻ ኼውርስዎም ይኽእሉ እዮም፣ እወ፡ ምስ ሰማያዊ ኣቦኦም ጥብቂ ርክብ ንኺህልዎም ኪሕግዝዎም ይኽእሉ እዮም።
እቲ ናይ የሆዋ ምስክር ዝዀነ ኣንቶንዮ፡ ንዓሰርተታት ዓመታት ሽዱሽተ ደቂ ምስ ኣዕበየ፡ ሓንቲ ጓሉ ኸምዚ ዚስዕብ ኢላ ጸሓፈትሉ፦ “ፍቑር ኣቦይ፡ ንየሆዋን ንብጻየይን ንገዛእ ርእሰይን ከም ዜፍቅር ጌርካ ስለ ዘዕበኻኒ፡ ማለት ሚዛናዊት ሰብ ከም ዝኸውን ጌርካ ስለ ዘዕበኻኒ ኸመስግነካ እፈቱ። ንየሆዋ ኸም እተፍቅሮን ንዓይ ከም እትሓልየለይን ኣርኢኻ ኢኻ። ንየሆዋ ኣብ ህይወትካ ቐዳምነት ስለ ዝሃብካዮን ንደቅኻ ኸም ውህበት ኣምላኽ ጌርካ ስለ ዝረኣኻዮምን አመስግነካ።”
ስርዓት መጽሓፍ ቅዱስ፦ “ንስኻ ድማ ንእግዚኣብሄር ኣምላኽካ ብዅሉ ልብኻን ብዅሉ ነፍስኻን ብዅሉ ሓይልኻን ፍተዎ። እዚ ኣነ ሎሚ ዝእዝዘካ ዘሎኹ ቓላት ኣብ ልብኻ ይኹን።”—ዘዳግም 6:5, 6።
ንፉዕ ኣቦ ንምዃን ካብቲ ኣብዚ ዓንቀጽ እዚ ተጠቒሱ ዘሎ ሓሙሽተ ነጥብታት ንላዕሊ ኸም ዜድሊ ፍሉጥ እዩ፣ ዝጸዓርካ እንተ ጸዓርካ፡ ፍጹም ኣቦ ኽትከውን ከም ዘይትኽእል እውን ንጹር እዩ። ኰይኑ ግና፡ ነቲ ኣብዚ ተጠቒሱ ዘሎ ስርዓታት ብፍቕራውን ብሚዛናውን መገዲ ኽትትግብሮ ብዝጸዓርካ መጠን፡ ንፉዕ ኣቦ ኽትከውን ትኽእል ኢኻ። *
^ စာပိုဒ်၊ 3 ኣብዛ ዓንቀጽ እዚኣ ዚርከብ ገሊኡ ስማት ተቐዪሩ እዩ።
^ စာပိုဒ်၊ 19 ሓደ ኣቦ ምስ ኣደ ደቁ ዘይነብር እኳ እንተ ዀነ፡ እቶም ቈልዑ ምስ ኣዲኦም ጽቡቕ ርክብ ምእንቲ ኺህልዎም፡ ብኣኽብሮት ኪሕዛ ኣለዎ።
^ စာပိုဒ်၊ 25 ብዛዕባ ናብራ ስድራ ቤት ዚገልጽ ዝያዳ መምርሒ እንተ ደሊኻ፡ ነታ ኣብ www.jw.org እትርከብ መፍትሕ ሓጐስ ስድራቤት ዘርእስታ መጽሓፍ ርአ።


text:
1ኢየሱስ እዝ ዂሉ ነገር ተናጊሩ ምስ ወድአ ንደቀ መዛሙርቱ 2 ድኅሪ ኽልተ መዓልቲ ፋሲካ ኸም ዝኸውን ትፈልጡ ኢኹም፤ ንወዲ ሰብ ድማ ኽስቀል ኣኅሊፎም ክህብዎ እዮም በሎም። 3ሽዑ ሊቃነ ካህናትን መምህራን ሕግን ዓበይቲ ሕዝብን ኣብ ኣዳራሽ ቀያፋ ዝብሃል ሊቀ ካህናት ተኣከቡ። 4ንኢየሱስ ብተንኰል ኂዞም ክቐትልዎ ድማ ተማኸሩ። 5እንተኾነ ኣብ ማእኸል ሕዝቢ ሁከት ምእንቲ ኸይለዓል ብበዓል ኣይኹን በሉ። 6ኢየሱስ ኣብ ቢታንያ ኣብ ቤት ስምዖን እቲ ለምጻም እንተሎ 7ሓንቲ ሰበይቲ ብዙኅ ዝዋግኡ ሽቱ ዝመልአ ብኣልባስጥሮስ ዝተሠርሐ ብልቃጥ ኂዛ ናብኡ መጸት፤ ኣብ ማእዲ ተቐሚጡ እንተሎ ድማ ኣብ ርእሱ ኣፍሰሰቶ። 8- 9ደቀ መዛሙርቱ ግና ነዙይ ርእዮም ተቖጥዑ እሞ እዛ ሰበይቲ ኽንድዙይ ዝኣክል ሽቱ ንምንታይ ኣጥፍአት? ብብዙኅ ዋጋ ተሸይጡዶ ንድኻታት ግዳ ኣይምተውሃበን ነይሩ? በሉ። 10ኢየሱስ ግና ነዙይ ፈሊጡ እዛ ሰበይቲ ጽቡቕ እያ ዝገበረትለይ፤ ስለምንታይ ተጕህይዋ ኣለኹም? 11ድኻታትስ ኲልሻዕ ምሳኻትኩም ኣለዉ፤ ኣነ ግና ዂሉ ጊዜ ምሳኻትኩም የለኹን። 12እዝ ኣብ ርእሰይ ዘፍሰሰቶ ኽቡር ሽቱ ግና ንቐብረይ ኢላ እያ ዝገበረቶ። 13እዝ ወንጌል እዙይ ኣብ ዝስበኸሉ ዂሉ ዓለም እዛ ሰበይቲ እዚኣ ዝገበረቶ ንመዘከሪኣ ኸም ዝንገር እማን እብለኩም ኣለኹ በሎም። 14ሽዑ እቲ ይሁዳ ኣስቆሮታዊ ዝተብሃለ ሓደ ኻብቶም ዓሠርተ ኽልተ ናብ ሊቃነ ካህናት ከይዱ 15 ኣነ ንኢየሱስ ኣኅሊፈ ኽህበኩምስ እንታይ ትህቡኒ? በሎም። ንሳቶም ኸዓ ሠላሳ ቕርሺ ሃብዎ። 16ካብታ ዕለት እቲኣ ጀሚሩ ኣኅሊፉ ኽህቦ ምችው ጊዜ ይደሊ ነበረ። 17በታ ቐዳመይቲ መዓልቲ በዓል ፋሲካ ደቀ መዛሙርቱ ናብ ኢየሱስ ቀሪቦም ድራር ፋሲካ ኽትበልዕስ ኣበይ ክነዳልወልካ ትደሊ? በልዎ። 18ንሱ ድማ ናብ ከተማ ኸይድኩም ንገለ ሰብ መምህር! ጊዜይ ቀሪቡ እዩ እሞ ምስ ደቀ መዛሙርተይ ኣብ ገዛኻ ፋሲካ ኸብዕል እየ ይብል ኣሎ በልዎ› በሎም። 19እቶም ደቀ መዛሙርቱ ድማ ከምቲ ኢየሱስ ዝኣዘዞም ገበሩ፤ ድራር ፋሲካውን ኣዳለዉ። 20ምስ መሰየ ምስቶም ዓሠርተ ኽልተ ደቀ መዛሙርቱ ኣብ ማእዲ ተቐመጠ። 21እናበልዑ እንተለዉ ኸዓ ካባኻትኩም ሓደ ኣኅሊፉ ኸም ዝህበኒ እማን እብለኩም ኣለኹ፤ በሎም። 22ንሳቶም ከዓ ብዙኅ ጐሃዩ፤ ነፍስ ወከፍውን ጐይታይ! ኣነ ደኾን እኸውን? ክብልዎ ጀመሩ። 23ኢየሱስ መሊሱ እቲ ኢዱ ኣብ ጻሕሊ ምሳይ ዝጸብሕ ንሱ እዩ ኣኅሊፉ ዝህበኒ። 24ወዲ ሰብ ከምቲ ብዛዕባኡ ዝተጽሓፈ ኽመውት እዩ፤ ነቲ ንወዲ ሰብ ኣኅሊፉ ዝህቦ ሰብ ግና ወይልኡ! እቲ ሰብ እቱይ ከም ዘይተወልደ ምሐሾ ነይሩ። 25እቲ ዘትኅዞ ይሁዳ ድማ መምህር! ኣነ ደኾን እየ? ኢሉ ጠየቖ፤ ኢየሱስ ከዓ ባዕልኻ እኳ ትብል ኣለኻ በሎ። 26እናበልዑ እንተለዉ ኢየሱስ ኅብስቲ ኣልዓለ፤ ኣመስጊኑ ድማ ቖሪሱ ነቶም ደቀ መዛሙርቱ እዙይ ሥጋይ እዩ፤ እንኩ ብልዑ ኢሉ ሃቦም። 27- 28ከምኡውን ጽዋዕ ኣልዒሉ ኣመስጊኑ እዙይ ምእንቲ ብዙኃት ንኅድገት ኃጢኣት ዝፈስስ ናይ ሓድሽ ኪዳን ደመይ እዩ እሞ ካብዙይ ኲልኻትኩም ስተዩ ኢሉ ሃቦም። 29 ድኅሪ ሕዚ ኽሳዕ እታ መዓልቲ እቲኣ ኣብታ መንግሥቲ ኣቦይ ምሳኻትኩም ከም ብሓድሽ ክሳዕ ዝሰትዮ ካብዝ ፍረ ወይኒ እዙይ ከቶ ኸም ዘይሰቲ እብለኩም ኣለኹ፤ ድማ በሎም። 30ናይ ምስጋና መዝሙር ምስ ዘመሩ ናብ ደብረ ዘይት ደየቡ። 31ሽዑ ኢየሱስ ነቲ ጓሳ ኽቐትሎ እየ፤ እተን መጓሰ ኣባጊዕ ድማ ፋሕ ክብላ እየን፤› ዝብል ተጽሒፉ ኣሎ እሞ በዛ ለይቲ እዚኣ ዂልኻትኩም ክትክሕዱኒ ኢኹም። 32ምስ ተሣእኩ ግና ናብ ገሊላ ኽቕድመኩም እየ በሎም። 33ጴጥሮስ ከዓ ኲላቶም እኳ እንተኸሓዱኻ ኣነስ ፈጺመ ኣይክሕደካን! ኢሉ መለሰሉ። 34ኢየሱስ ከዓ በዛ ለይቲ እዚኣ ደርሆ እንተይነቀወ ሠለስተ ሻዕ ከም እትኽሕደኒ እማን እብለካ ኣለኹ በሎ። 35ጴጥሮስ ግና ምሳኻ ደኣ እመውት እምበር ከቶ ኣይክሕደካን እየ! በሎ። እቶም ካልኦት ደቀ መዛሙርትውን ኲላቶም ከምኡ በሉ። 36ድኅርዙይ ኢየሱስ ምስኣቶም ጌቴሴማኒ ናብ እትብሃል ቦታ ኸደ፤ ንደቀ መዛሙርቱ ድማ ናብቱይ ከይደ ኽሳዕ ዝጽሊ ኣብዙይ ጽንሑ! በሎም። 37ንጴጥሮስን ንኽልቲኦም ደቂ ዘብዴዎስን ምስኡ ተማሊኡ ክትክዝን ክኃዝንን ጀመረ። 38ሽዑ ነፍሰይ ብኃዘን ክሳዕ ሞት በጺሓ ኣላሞ ኣብዙይ ጽንሑ፤ ምሳይውን ንቕሑ፤ በሎም። 39ቁሩብ ርኅቅ ኢሉ ብገጹ ተደፊኡ ጸለየ፤ ኦ ኣቦይ! እዙይ ዝከኣል እንተ ኾይኑስ እዛ ጽዋዕ እዚኣ ኻባይ ትኅለፍ! ግና ከም ፍቓደይ ዘይኮነስ ከም ፍቓድካ ይኹን በለ። 40ናብ ደቀ መዛሙርቱ ምስ ተመለሰ ኸዓ ደቂሶም ረኸቦም እሞ ንጴጥሮስ ድማ ክሳዕ ኽንድዙይዶ ሓንቲ ሰዓት እኳ ምሳይ ምንቃሕ ኣይትኽእሉን? 41እምበኣር ናብ ፈተና ኸይትኣትዉስ ንቕሑን ጸልዩን፤ መንፈስ ድልዊ እዩ፤ ሥጋ ግና ድኹም እዩ በሎም። 42ካልኣይ ጊዜ ኸይዱ ኸዓ ኦ ኣቦይ! እዛ ጽዋዕ እዚኣ እንተይሰተኽዋ ኽትኃልፍ ዘይከኣል እንተ ኾይኑስ ፍቓድካ ይኹን! እናበለ ደጊሙ ጸለየ። 43እንደገና ናብ ደቀ መዛሙርቱ ተመሊሱ ኸዓ ኣዒንቶም ባዕዚዘን ስለ ዝነበራ ደቂሶም ረኸቦም። 44ኃዲግዎም ከይዱውን ከምቲ ቕድም ኢልዎ ዝነበረ ቓል ንሣልሳይ ጊዜ ጸለየ። 45ሽዑ ናብቶም ደቀ መዛሙርቱ ተመሊሱ ሕዚውን ገና ደቂስኩምን ዓሪፍኩምንዶ ኣለኹም? እምበኣር ወዲ ሰብ ናብ ኢድ ኃጥኣን ኣኅሊፎም ዝህቡሉ ሰዓት በጺሑ እዩ። 46ተሥኡ ንኺድ! እቲ ኣኅሊፉ ዝህበንውን እንሆ ቐሪቡ ኣሎ! በሎም። 47ገና እዙይ ክዛረብ እንተሎ እንሆ ይሁዳ ሓደ ኻብቶም ዓሠርተ ኽልተ መጸ፤ ምስኡ ድማ ብሊቃነ ካህናትን ሽማግለታት ሕዝብን ዝተልኣኹ ሰይፍታትን ኣብትርትን ዝኃዙ ብዙኃት ሰባት መጹ። 48እቲ ኣኅሊፉ ዝህቦ ኸዓ እቲ ኣነ ዝስዕሞ ንሱ እዩ እሞ ኃዝዎ! ኢሉ ምልክት ሂብዎም ነበረ። 49ሽዑ ናብ ኢየሱስ ቀሪቡ ሰላም መምህር! ኢሉ ሰዓሞ። 50ኢየሱስ ከዓ ዓርከይ! ዘምጽአካ ግበር! በሎ ሽዑ ቐሪቦም ንኢየሱስ ኃዝዎ። 51እንሆ ኻብቶም ምስ ኢየሱስ ዝነበሩ ሓደ ሰይፉ መዚዙ ነቲ ኣገልጋሊ ሊቀ ካህናት ወቕዖ፤ እዝኑውን ቖረጾ። 52ሽዑ ኢየሱስ ሰይፊ ዘልዕሉ ዂሎም ብሰይፊ እዮም ዝጠፍኡ እሞ ሰይፍኻ ናብ ሰፈሩ ምለሶ። 53ኣነ ነቦይ ክልምኖ ዘይከኣለኒ ንሱ ኸዓ ኻብ ዓሠርተ ኽልተ ሠራዊት ዝበዝኁ መላእኽቲ ብቕጽበት ክሰደለይ ዘይኽእልዶ ይመስለካ? 54እቶም ከምዙይ ክኸውን ኣለዎ› ዝብሉ መጻሕፍቲ ደኣ ከመይ ኢሎም ክፍጸሙ እዮም? በሎ። 55በታ ሰዓት እቲኣ ኢየሱስ ነቶም ሕዝቢ ከም ንሰራቒዶ ብኣስይፍትን ብኣብትርትን ክትኅዙኒ መጺእኹም? ዕለት ዕለት ኣብ ቤተ መቅደስ ተቐሚጠ እምህር ነይረ፤ ግና ሽዑ ኣይኃዝኩምንን። 56እዝ ዂሉ ዝኾነ ግና መጻሕፍቲ ነቢያት ምእንቲ ኽፍጸሙ እዩ በሎም። ሽዑ ደቀ መዛሙርቱ ዂሎም ኃዲጎምዎ ሃደሙ። 57እቶም ንኢየሱስ ዝኃዝዎ ኸዓ ናብቲ መምህራን ሕግን ሽማግለታትን ተኣኪቦምሉ ዝነበሩ ናብ እንዳ ቀያፋ ሊቀ ካህናት ወሰድዎ። 58ጴጥሮስ ግና ኽሳዕ እቲ ቕጽሪ ገዛ ሊቀ ካህናት ብርሑቕ ሰዓቦ፤ ናይቲ ነገር መወዳእታ ምእንቲ ኽርኢውን ናብ ውሽጢ ኣትዩ ምስቶም ሓሻኽር ተቐመጠ። 59ሊቃነ ካህናትን እቲ ባይቶን ከዓ ንኢየሱስ ምእንቲ ኽቐትልዎ ሓሰውቲ መሰኻኽር ደለዩ፤ 60እንተኾነ ኣይረኸቡን፤ ብዙኃት ሓሰውቲ መሰኻኽር እኳ እንተ ቐረቡ ሓንቲ በደል ኣይረኸቡሉን። 61ደኃር ግና ኽልተ ቐሪቦም እዝ ሰብ እዙይ ንቤተ መቕደስ ኣፍሪሰ ብሠለስተ መዓልቲ ኽሓንጾ እኽእል እየ› ኢሉ ተዛሪቡ እዩ በሉ። 62እቲ ሊቀ ካህናት ከዓ ተሢኡ ነዝ ኣብ ልዕሌኻ ዝምስክርዎ ዘለዉስ ሓንቲ እኳዶ ኣይትምልሰሉን? በሎ። 63ኢየሱስ ግና ኣይመለሰሉን። እቲ ሊቀ ካህናት ከዓ ንስኻ እቲ ክርስቶስ ወዲ እግዚኣብሔር እንተ ዄንካስ ክትነግረና በቲ ሕያው እግዚኣብሔር ኣማኅጽነካ ኣለኹ! በሎ። 64ኢየሱስ ከዓ ንስኻ እኳ ትብል ኣለኻ፤ ድኅሪ ሕዚ ግና ወዲ ሰብ ኣብ የማን ኃይሊ እግዚኣብሔር ተቐሚጡ ብደመና ሰማይ ክመጽእ እንተሎ ኽትርእይዎ ኢኹም እብለኩም ኣለኹ በሎ። 65- 66ሽዑ እቲ ሊቀ ካህናት ክዳኑ ቐዲዱ እንሆ ንእግዚኣብሔር ይጻረፍ ኣሎ፤ ጸርፉውን ሰሚዕኹም ኣለኹም፤ እንታይ ምስክር የድልየና እንታይከ ትብሉ? በለ። ንሳቶም ከዓ ሞት ይግብኦ! ኢሎም መለሱሉ። 67ሽዑ ኣብ ገጹ እንትፍ በሉሉ፤ ገሊኦም ድማ ወቕዕዎ። 68 ኦ መሢሕ! መን እዩ ዝወቕዐካ? እስኪ ተነበየልና? እናበሉ ኸዓ ይጸፍዕዎ ነበሩ። 69ጴጥሮስ ኣብ ውሽጢ መረባ ተቐሚጡ እንተሎ ሓንቲ ገረድ መጺኣ ንስኻውን ምስቲ ኢየሱስ ገሊላዊ ኔርካ ኢኻ! በለቶ። 70ንሱ ኸዓ እዝ እትብልዮ ዘለኺ ኣይፈልጦን እየ! እናበለ ኣብ ቅድሚ ዂሎም ከሓደ። 71ናብቲ ኣፍደገ ምስ ወፀ ኸዓ ሓንቲ ኻልእ ገረድ ረአየቶ፤ ኣብኡ ንዝነበሩ ድማ እዙይ ምስ ናይ ናዝሬት ኢየሱስ ነይሩ እዩ! በለቶም። 72ንሱ ኸዓ ነዝ ሰብ እዙይ ኣይፈልጦን እየ! ኢሉ ንኻልኣይ ጊዜ ኸሓደ፤ መሓለውን። 73ድኅሪ ቑሩብ ጊዜ ድማ እቶም ደው ኢሎም ዝነበሩ ንጴጥሮስ ንስኻ እማን ኻብኣቶም ኢኻ፤ ዘረባኻ የፍልጠካ ኣሎ በልዎ። 74ሽዑ ንሱ ነቲ ሰብ እቱይ ኣይፈልጦን እየ! ኢሉ ኽምሕልን ንባዕሉ ኽረግምን ጀመረ። ሽዑ ንሽዑ ኸዓ ደርሆ ነቀወ። 75ጴጥሮስ ድማ ነቲ ኢየሱስ ደርሆ እንተይነቀወ ሠለስተ ሻዕ ኽትክሕደኒ ኢኻ ዝበሎ ቓል ዘከረ። ናብ ደገ ወጺኡ ድማ ኣምሪሩ በኸየ።
Copyright
Learn More


text:
ምዕራፍ ሽዱሽተ
ብጸሎት ልባ ናብ ኣምላኽ ኣፍሰሰት
1, 2. (ሀ) ሃና ንመገሻ ኽትዳሎ ኸላ ዘይሕጕስቲ ዝነበረት ስለምንታይ እያ፧ (ለ) ካብቲ ብዛዕባ ሃና ዚገልጽ ዛንታ እንታይ ክንምሃር ንኽእል፧
ሃና ንጸገማ ኽትርስዖ ስለ ዝደለየት፡ ኣትኵሮኣ ንመገሻ ዚኸውን ነገራት ኣብ ምድላው ገበረት። ኤልቃና ሰብኣያ ምስ ኵሎም ስድራ ቤቱ ዀይኑ፡ ናብቲ ኣብ ሺሎ ዚርከብ ማሕደር በብዓመት ንኣምልኾ ናይ ምኻድ ልማድ ስለ ዝነበሮ፡ እቲ እዋን እቲ ባህ ዜብል እዩ ነይሩ። የሆዋ እውን እንተ ዀነ፡ ነቲ እዋን እቲ ዜሐጕስ ኪኸውን እዩ ዚደልዮ ነይሩ። (ዘዳግም 16:15 ኣንብብ።) ሃና ኻብ ቍልዕነታ ኣትሒዛ በቲ በዓላት እቲ ትሕጐስ ከም ዝነበረት ኣየጠራጥርን እዩ። ኰይኑ ግና፡ ህይወታ እናሓደረ ኺቀያየር ጀመረ።
2 ሃና ዜፍቅራ ሰብኣይ ነይሩዋ እዩ። ኰይኑ ግና፡ ኤልቃና ሰብኣያ፡ ጵኒና ዝስማ ኻልአይቲ ሰበይቲ እውን ነይራቶ እያ። ጵኒና ንሃና ኸተጕህያ ስራሐይ ኢላ እተዓጥቀት እያ እትመስል ነይራ። ኣብቲ በብዓመት ዚግበር በዓላት ድማ ንሃና ብዝያዳ ኸም እትጕሂ ትገብራ ነበረት። ነዚ ብኸመይ እያ እትገብሮ ነይራ፧ ሃናኸ ነዚ ዘይከኣል ዚመስል ኵነታት ምእንቲ ኽትዋጽኣሉ፡ እቲ ኣብ የሆዋ ዝነበራ እምነት ዝሓገዛ ብኸመይ እዩ፧ ሓጐስካ ዜጥፍኣልካ ጸገማት ኬጋጥመካ ኸሎ፡ ብፍላይ ነዚ ብዛዕባ ሃና ዚገልጽ ዛንታ፡ ሓጋዚ ዀይኑ ኽትረኽቦ ትኽእል ኢኻ።
“ስለምንታይከ ኢኺ ኣመና እትጕህዪ፧”
3, 4. ሃና እንታይ ክልተ ዓበይቲ ጸገማት ኣጋጢምዋ፧ ክልቲኡ ጸገማት ቀሊል ዘይነበረኸ ስለምንታይ እዩ፧
3 ሃና ኣብ ህይወታ ኽልተ ዓበይቲ ጸገማት ከም ዘጋጠማ፡ መጽሓፍ ቅዱስ ይነግረና እዩ። ኣብቲ ቐዳማይ፡ ክትገብሮ እትኽእል ነገር ኣዝዩ ውሱን እዩ ነይሩ፣ ኣብቲ ኻልኣይ እሞ ኸኣ፡ ምንም ክትገብር ኣይትኽእልን እያ ነይራ። ቀዳማይ፡ እቲ እተመርዓወቶ ሰብኣይ፡ ካልአይቲ ሰበይቲ ነበረቶ፣ እዛ ሰበይቲ እዚኣ ኸኣ፡ ንሃና መቐናቕንታን ጸላኢታን ነበረት። ካልኣይ፡ ሃና መኻን እያ ነይራ። ከምዚ ዝኣመሰለ ዅነታት፡ ውሉድ ክትወልድ ንእትህንጠ ዝዀነት ትኹን ሰበይቲ ኸቢድ እዩ ነይሩ፣ ኣብቲ ሃና ዝነበረትሉ እዋንን ባህልን እሞ ኸኣ፡ ምንጪ ብርቱዕ ጓሂ እዩ ነይሩ። ነፍሲ ወከፍ ስድራ ቤት፡ ስማ ንምዕቃብ፡ ውሉድ ኪህልዋ ትደሊ ነበረት። በዚ ምኽንያት እዚ፡ መኻን ምዃን ከም ውርደት ጌርካ እዩ ዚርአ ነይሩ።
4 ጵኒና ንሃና እንተ ዘይተባጭወላ፡ ምናልባት ሃና ነቲ ዘጋጠማ ጸገም ክትጻወሮ ምኸኣለት ነይራ። ብመሰረቱ እውን እንተ ዀነ፡ ድርብ መውስቦ ሽግር እዩ ዚፈጥር። ከመይሲ፡ ቅንእን ባእስን ጓሂ ልብን እዩ ዜምጽእ። ምስቲ ኣምላኽ ኣብ ገነት ኤደን ዝሰርዖ ንጽል መውስቦ እውን ይጋጮ እዩ። (ዘፍ. 2:24) በዚ ምኽንያት እዚ እዩ፡ መጽሓፍ ቅዱስ ንድርብ መውስቦ ዘይድግፎ፣ እቲ ኣብ ቤት ኤልቃና ዘጋጠመ ጸገም ድማ፡ እዚ ልምዲ እዚ ጽቡቕ ከም ዘይኰነ ዜርኢ እዩ ነይሩ።
5. ጵኒና ንሃና እተበሳጭዋ ዝነበረት ስለምንታይ እያ፧ ቍስላ ትጐድኣ ዝነበረትከ ብኸመይ እያ፧
5 ኤልቃና ንሃና ብዝያዳ የፍቅራ ነበረ። ብመሰረት ያታ ኣይሁድ፡ ፈለማ ንሃና፡ እተወሰነ ዓመታት ጸኒሑ ድማ ንጵኒና ኸም እተመርዓዋ እዩ ዚንገር። ዝዀነ ዀይኑ፡ ጵኒና ብሃና ኣዝያ ትቐንእ ስለ ዝነበረት፡ ንመቐናቕንታ ንምብስጫው ዘይፈንቀለቶ እምኒ ኣይነበረን። ሓደ ኻብቲ ጵኒና ኻብ ሃና እትበልጸሉ ዝነበረት ነገር፡ ውሉዳት ምውላዳ እዩ ነይሩ። ውሉዳት ብዝወለደት መጠን፡ ንርእሳ ብዝያዳ ኽብ ኣቢላ ኽትርኢ ጀመረት። ንሃና ኣብ ክንዲ እትሓዝነላን እተጸናንዓን ድማ፡ መመሊሳ ቝስላ ትጐድኣ ነበረት። መጽሓፍ ቅዱስ ከም ዚገልጾ፡ ጵኒና ንሃና “መመሊሳ ተባጭወላ ነበረት።” (1 ሳሙ. 1:6) ደይመደይ ኢላ፡ ንሃና ኽትጐድኣ ኸምኡ ትገብር ነበረት፣ ሰሊጥዋ ድማ እዩ።
6, 7. (ሀ) ኤልቃና ንሃና ኼጸናንዓ እኳ እንተ ጸዓረ፡ ሃና ንዅሉ እቲ ዘጋጠማ ነገራት ዘይነገረቶ ስለምንታይ እዩ ኪኸውን ዚኽእል፧ (ለ) ሃና መኻን ዝነበረት፡ የሆዋ ብእኣ ስለ ዘይተሓጐሰ ድዩ፧ ግለጽ። (እግረ ጽሑፍ ርአ።)
6 እንዳ ኤልቃና ናብ ሺሎ ዓመታዊ ጕዕዞ ዚገብሩሉ ግዜ ምስ በጽሐ፡ ጵኒና ንሃና እተባጭወሉ ኣጋጣሚ ረኸበት። ሽዑ ኤልቃና ንዅሎም ደቂ ጵኒና፡ ማለት “ንዅሎም ኣወዳታን ኣዋልዳን” ካብቲ ንየሆዋ ዝቐረበ መስዋእቲ፡ ገግዲኦም ሃቦም። ነታ ውሉድ ዘይነበራ ሃና ግና፡ ግዲኣ ጥራይ እዩ ሂብዋ። ጵኒና ነዚ ኣጋጣሚ እዚ ተጠቒማ ንሃና ስለ ዝዀርዓትላን መኻን ብምዃና ስለ ዘባጨወትላን፡ ሃና በኸየት፡ ሸውሃታ እውን ተዓጽወ። ኤልቃና፡ እታ ዜፍቅራ ሃና ኣዝያ ኸም ዝጐሃየትን ሸውሃታ ኸም እተዓጽወን ምስ ተረድአ፡ “ሃና፡ ስለምንታይ ኢኺ እትበኽዪ፧ ስለምንታይ ኢኺ ዘይትበልዒ፧ ስለምንታይከ ኢኺ ኣመና እትጕህዪ፧ ካብ ዓሰርተ ኣወዳት፡ ኣነዶ ኣይሕሸክን፧” ኢሉ ኼጸናንዓ ፈተነ።—1 ሳሙ. 1:4-8።
7 ኤልቃና፡ ሃና መኻን ብምዃና ኸም ዝጐሃየት ኣስተውዓለ። ሃና እውን እንተ ዀነት፡ ነቲ ኤልቃና ኸም ዜፍቅራ ብለውሃት ዝሃባ መረጋገጺ ኣኽቢራ ርእያቶ ኽትከውን ኣለዋ። * ኰይኑ ግና፡ ኤልቃና ነቲ ጵኒና እትገብሮ ዝነበረት ክፍኣት ኣይጠቐሶን፣ ሃና ኸም ዝነገረቶ ዚሕብር ጸብጻብ መጽሓፍ ቅዱስ እውን የልቦን። ምናልባት ሃና ንጵኒና እንተ ኣቃሊዓታ፡ እቲ ዅነታት መሊሱ እናገደደ ዚኸይድ ኰይኑ ተሰሚዕዋ ኪኸውን ይኽእል እዩ። ኤልቃና ነቲ ዅነታት ብሓቂ ኪቕይሮ ምኸኣለዶ፧ ጽልኢ ጵኒና ኸም ዚውስኽ፡ ደቃን ኣገልገልታን ድማ ንሃና ብዝያዳ ኸም ዚጸልእዋዶ ኣይምገበረን፧ ሃና ኣብ ገዛእ ቤታ ኸም ጓና ምተራእየት ነይራ።
ሃና ኣብ ቤታ ሕሰም ምስ ኣጋጠማ፡ ምጽንናዕ ኽትረክብ ናብ የሆዋ ጸለየት
8. ግፍዒ ወይ ዘይፍትሓውነት ኬጋጥመካ ኸሎ፡ የሆዋ፡ ኣምላኽ ፍትሒ ምዃኑ ምዝካርካ ዜጸናንዕ ስለምንታይ እዩ፧
8 ኤልቃና ብዛዕባ እቲ ጵኒና እትገብሮ ዝነበረት ሕማቕ ተግባር ይፍለጥ ኣይፍለጥ ብዘየገድስ፡ የሆዋ ኣምላኽ ንዅሉ ይርእዮ ነይሩ እዩ። እዚ ዛንታ እዚ ኣብ ቃሉ ኸም ዚጸሓፍ ብምግባር ድማ፡ ንእሽቶ ንዚመስል ቅንእን ጽልእን እውን ዕሽሽ ከም ዘይብሎ መጠንቀቕታ ሂቡ እዩ። ብኻልእ ሸነኽ እውን፡ ከም ሃና ንጹሃትን ሰላማውያንን ዝዀኑ ሰባት፡ እቲ ፍትሒ ዚፈቱ ኣምላኽ ንዅሉ ነገራት ኣብ ግቡእ ግዜኡን ንሱ ብዚደልዮ መገድን ከም ዚፈትሖ ብምፍላጥ ኪጸናንዑ ይኽእሉ እዮም። (ዘዳግም 32:4 ኣንብብ።) ምናልባት ሃና ኻብ የሆዋ ሓገዝ ዝለመነት፡ ብዛዕባ እዚ ትፈልጥ ስለ ዝነበረት ክትከውን ትኽእል እያ።
“ደጊም እውን ጓሂ ኣብ ገጻ ኣይተራእየን”
9. ሃና መቐናቕንታ እንታይ ክትገብራ ኸም እትኽእል ትፈልጥ እኳ እንተ ነበረት፡ ናብ ሺሎ ኽትከይድ ፍቓደኛ ምዃና እንታይ ይምህረና፧
9 እታ ስድራ ቤት ብጊሓት ተንሲኣ ሸበድበድ በለት። ኵሎም ኣባላት እታ ስድራ፡ እንተላይ እቶም ቈልዑ፡ ንጕዕዞ ተዳለዉ። እታ ስድራ፡ ካብቲ ኣኽራን ዝበዝሖ መሬት ኤፍሬም ናብ ሺሎ እትገብሮ ጕዕዞ፡ ንውሓቱ ልዕሊ 30 ኪሎ ሜተር እዩ ነይሩ። * እዚ ጕዕዞ እዚ፡ ብእግሪ ሓደ ወይ ክልተ መዓልቲ እዩ ዚወስድ። ሃና እታ መቐናቕንታ ዝነበረት ጵኒና እንታይ ክትገብራ ኸም እትኽእል ትፈልጥ እኳ እንተ ነበረት፡ ኣብ ቤታ ኣይተረፈትን። እዝስ ነዞም ሎሚ ዘለዉ ኣምለኽቲ የሆዋ ዚኸውን ከመይ ዝበለ ሰናይ ኣብነት ኰን እዩ! ሕማቕ ኣካይዳ ኻልኦት ሰባት፡ ነቲ ንኣምላኽ እነቕርቦ ኣምልኾ ኺዓናቕፎ ኽንፈቕደሉ የብልናን። እንተ ዘይኰይኑ ግና፡ ነቲ ንኽንጸንዕ ዚሕግዘና በረኸት ኢና እንስእን።
10, 11. (ሀ) ሃና ተቐላጢፋ ናብ ማሕደር የሆዋ ዝኸደት ስለምንታይ እያ፧ (ለ) ሃና ብጸሎት ልባ ናብ ሰማያዊ ኣቦኣ ዘፍሰሰት ብኸመይ እያ፧
10 እታ ስድራ ቤት፡ በቲ ጥውይዋይ ኣኽራን ተጓዒዛ፡ ኣብ ጥቓ ሺሎ በጽሐት። ኣብኡ ድማ ኣባላት እታ ስድራ ብነዋሕቲ ዅርባታት ኣብ እተኸበበ ዅርባ ኣዕረፉ። እናቐረቡ ምስ ከዱ፡ ሃና ብዛዕባ እቲ ብጸሎት ኣቢላ ንየሆዋ እትነግሮ ጕዳይ ብዙሕ ትሓስብ ነይራ ኽትከውን ትኽእል እያ። ኣብኡ ምስ በጽሑ፡ ብሓደ ዀይኖም ተመገቡ። ምስ ወድኡ ድማ፡ ሃና ኻባታቶም ፍልይ ኢላ ናብ ማሕደር የሆዋ ኸደት። ኤሊ እቲ ሊቀ ኻህናት ኣብ ኣፍ ደገ እቲ ማሕደር ኮፍ ኢሉ ነበረ። ሃና ግና ብዛዕባ ኣምላኽ እያ እትሓስብ ነይራ። ኣብቲ ማሕደር ኰይና ምስ እትጽሊ፡ ኣምላኽ ከም ዚሰምዓ ርግጸኛ እያ ነይራ። ዋላ እውን ካልእ ሰብ ንሽግራ ኣይረድኣዮ፡ እቲ ሰማያዊ ኣቦኣ ኸም ዚርድኣላ ትፈልጥ ነይራ እያ። እቲ ዜጨንቕ ኵነታታ ስለ ዝረበሻ ኸኣ፡ ክትበኪ ጀመረት።
11 ሃና እናኣሕነቕነቐት ብውሽጣ ንየሆዋ ትዛረቦ ነበረት። ጓሂኣ ኽትገልጽ ከላ፡ ከናፍራ ይወሳወስ ነበረ። ልባ ናብ ሰማያዊ ኣቦኣ እናኣፍሰሰት፡ ነዊሕ ጸሎት ጸለየት። ኰይኑ ግና፡ ንኣምላኽ ውሉድ ኪህባ ጥራይ ኣይኰነትን ለሚናቶ። ካብ ኣምላኽ በረኸት ክትረክብ ጥራይ ዘይኰነስ፡ ንዕኡ እውን ዚከኣላ ኽትህቦ ደለየት። በዚ ምኽንያት እዚ ኸኣ፡ ወዲ እንተ ወሊዳ፡ ምሉእ ህይወቱ ንየሆዋ ኼገልግል ከም እትውፍዮ ተመባጽዐት።—1 ሳሙ. 1:9-11።
12. ብመሰረት እቲ ሃና ዝሓደገቶ ኣብነት፡ ብዛዕባ ጸሎት እንታይ ኢና ኽንዝክር ዘሎና፧
12 ሃና ብጸሎት ዝመጸ፡ ንዅሎም ኣገልገልቲ ኣምላኽ ሰናይ ኣብነት ሓዲጋትሎም እያ። የሆዋ ንህዝቡ፡ ልክዕ ከምቲ ሓደ ውሉድ ንፈቃር ወላዲኡ ብዛዕባ ዜተሓሳስቦ ጕዳያት ብግልጺ ዚነግሮ፡ ዋላ ሓንቲ ኸይሓብኡ ልቦም ኣብ ቅድሚኡ ኼፍስሱ ጻውዒት የቕርበሎም እዩ። (መዝሙር 62:8፣ 1 ተሰሎንቄ 5:17 ኣንብብ።) ሃዋርያ ጴጥሮስ ብመንፈስ ተደሪኹ፡ ብዛዕባ እቲ ናብ የሆዋ ዚቐርብ ጸሎት ዚገልጽ ዜጸናንዕ ቃላት ጽሒፉ እዩ። “ንሱ ይሓልየልኩም እዩ እሞ፡ ንዅሉ ጭንቀትኩም ናብኡ ደርብይዎ” ድማ በለ።—1 ጴጥ. 5:7።
13, 14. (ሀ) ኤሊ ብዛዕባ ሃና ኣብ ግጉይ መደምደምታ ዝበጽሐ ስለምንታይ እዩ፧ (ለ) ሃና ንኤሊ ብዝሃበቶ መልሲ፡ እተደንቕ እምነት ዘርኣየት ብኸመይ እያ፧
13 ሰባት ግና ኸም የሆዋ ጸገምና ኸይርድኡልናን ኸይድንግጹልናን ይኽእሉ እዮም። ሃና እናበኸየት ክትጽሊ ኸላ፡ ድምጺ ምስ ሰምዐት ሰንበደት። እቲ ድምጺ፡ ናይቲ ብርሑቕ ዚርእያ ዝነበረ ኤሊ ዝስሙ ሊቀ ኻህናት እዩ ነይሩ። “ክሳዕ መዓስ ኢኺ ኽትሰኽሪ፧ ወይኒ ምስታይ ይእኸልኪ” ድማ በላ። ኤሊ ነቲ ዚወሳወስ ዝነበረ ኸናፍር ሃናን ንብኽያታን ንሓዘናን ይርእዮ ነይሩ እዩ። ኰይኑ ግና፡ እንታይ ከም ዝዀነት ኣብ ክንዲ ዚሓትታ፡ ከም ዝሰኸረት ገይሩ ደምደመ።—1 ሳሙ. 1:12-14።
14 ሃና ኣዝያ ጕህያ ኽነሳ፡ ካብ ሓደ ዓብዪ ሓላፍነት ዘለዎ ሰብ ከምዚ ዝኣመሰለ መሰረት ዘይብሉ ኽሲ ኪቐርበላ ኸሎ፡ ኣዝያ ተጐዲኣ ኽትከውን ኣለዋ! ኰይኑ ግና፡ ሽዑ እውን እንተ ዀነ፡ እትንኣድ እምነት ኣርእያ እያ። ዘይፍጽምና ሓደ ሰብ፡ ካብቲ ንየሆዋ እተቕርቦ ኣምልኾ ኺዓናቕፋ ኣይፈቐደትን። ንኤሊ ድማ ብዛዕባ ዅነታታ ብኣኽብሮት ነገረቶ። ድሕሪኡ፡ ኤሊ ምናልባት ጌጋኡ ብምእማን ብልኡም ደሃይ፡ “ብሰላም ኪዲ፡ ኣምላኽ እስራኤል ድማ እቲ ዝለመንክዮ ልማኖኺ ይሃብኪ” በላ።—1 ሳሙ. 1:15-17።
15, 16. (ሀ) ሃና ልባ ናብ የሆዋ ብምፍሳሳን ኣብ ማሕደሩ ንዕኡ ብምምላኻን ብኸመይ ተጠቒማ፧ (ለ) ኣሉታዊ ሓሳባት ኪመጸና ኸሎ፡ ነቲ ሃና ዝሓደገቶ ኣብነት ክንስዕቦ እንኽእል ብኸመይ ኢና፧
15 ሃና ናብ የሆዋ ልባ ምፍሳሳን ንዕኡ ኣብ ማሕደሩ ምምላኻን እንታይ ውጽኢት እዩ ነይርዎ፧ ጸብጻብ መጽሓፍ ቅዱስ፡ “እታ ሰበይቲ ድማ መገዳ ኸደት፡ በልዐት ከኣ፡ ደጊም እውን ጓሂ ኣብ ገጻ ኣይተራእየን” ይብል። (1 ሳሙ. 1:18) እወ፡ ሃና ዕረፍቲ ረኺባ እያ። ብምሳልያዊ መገዲ፡ ነቲ ተሰኪማቶ ዝነበረት ከቢድ ስምዒታዊ ጾር፡ ናብቲ ኻብኣ ንላዕሊ ዚሕይል ሰማያዊ ኣቦኣ ደርብያቶ እያ። (መዝሙር 55:22 ኣንብብ።) ንየሆዋ ኣዝዩ ዚኸብዶ ጸገም ኣሎዶ፧ ፈጺሙ የልቦን።
16 ክንድቈስ ወይ ብጓሂ ኽንውሓጥ ከለና፡ ነቲ ሃና ዝሓደገቶ ኣብነት ብምስዓብ፡ ነቲ “ሰማዕ ጸሎት” ዝዀነ የሆዋ ናይ ልብና ብምፍሳስ ክንዛረቦ ንኽእል ኢና። (መዝ. 65:2) ነዚ ብእምነት እንተ ጌርናዮ ድማ፡ ጓሂና በቲ “ኻብ ኵሉ ሓሳብ ዚበልጽ ሰላም ኣምላኽ” ኪትካእ እዩ።—ፊል. 4:6, 7።
“ከም ኣምላኽና ዝበለ ኸውሒ ኸኣ የልቦን”
17, 18. (ሀ) ኤልቃና ነቲ ሃና እተመባጽዓቶ መብጽዓ ኸም ዝደገፎ ዘርኣየ ብኸመይ እዩ፧ (ለ) ጵኒና ንሃና እንታይ ክትገብራ እያ ዘይከኣለት፧
17 ንጽብሒቱ፡ ሃና ምስ ኤልቃና ናብቲ ማሕደር ተመልሰት። ሓደ ሰብኣይ ነቲ ሰበይቱ ዝኣተወቶ መብጽዓ እንተ ዘይተሰማሚዑሉ ኼፍርሶ መሰሉ ኸም ዝዀነ ኣብ ሕጊ ሙሴ ተጠቒሱ ስለ ዚርከብ፡ ሃና ንኤልቃና ብዛዕባ እቲ ንየሆዋ ዝሓተተቶ ነገርን ብዛዕባ እቲ ዝኣተወቶ መብጽዓን ነጊራቶ ኽትከውን ትኽእል እያ። (ዘሁ. 30:10-15) ኰይኑ ግና፡ እቲ እሙን ሰብኣይ ዝነበረ ኤልቃና፡ ነቲ መብጽዓኣ ኣየፍረሶን። ኣብ ክንዳኡስ፡ ንሱን ሃናን ናብ ዓዶም ቅድሚ ምምላሶም፡ ኣብቲ ማሕደር ንየሆዋ ሰገዱሉ።
18 ጵኒና ደጊም ንሃና ኸተበሳጭዋ ኸም ዘይትኽእል ዝፈለጠት መዓስ እያ፧ ጸብጻብ መጽሓፍ ቅዱስ ብዛዕባ እዚ ዘይገልጽ እኳ እንተ ዀነ፡ “ደጊም እውን ጓሂ ኣብ ገጻ ኣይተራእየን” ዚብል መግለጺ፡ ሃና ኻብኡ ንንየው ሕጕስቲ ኸም ዝነበረት ዚሕብር እዩ። ዝዀነ ዀይኑ፡ ጵኒና እቲ ንሃና ኸተሕርቕ እትገብሮ ዝነበረት ጻዕሪ ኸንቱ ምዃኑ ተገንዚባ እያ። መጽሓፍ ቅዱስ እውን ድሕሪኡ ንጵኒና ኣይጠቕሳን እዩ።
19. ሃና እንታይ በረኸት እያ ረኺባ፧ እቲ በረኸት እቲ ኻበይ ከም ዝመጻ ትፈልጥ ከም ዝነበረትከ ብኸመይ እያ ኣርእያ፧
19 ኣዋርሕ እናሓለፈ ምስ ከደ፡ ንሃና ዜሐጕስ ነገር ኣጋጠማ። እወ፡ ሃና ጠነሰት። እዚ በረኸት እዚ ኻበይ ከም ዝመጸ ትፈልጥ ነይራ እያ። ወዲ ምስ ወለደት ድማ፡ ስሙ ሳሙኤል ኣውጽኣትሉ፣ ትርጉሙ ኸኣ፡ “ስም ኣምላኽ” ማለት እዩ። እዚ ድማ ልክዕ ከምቲ ንሳ ዝገበረቶ ንስም ኣምላኽ ምጽዋዕ ዜመልክት ኪኸውን ይኽእል እዩ። ኣብታ ዝወለደትላ ዓመት፡ ምስ ኤልቃናን ምስታ ስድራ ቤትን ኰይና ናብ ሺሎ ኣይከደትን። እቲ ሕጻን ጡብ ክሳዕ ዚሓድግ፡ ንሰለስተ ዓመት ዚኣክል ካብታ ዓዲ ኣይወጸትን። ብዘለዋ ሓይሊ ድማ፡ ነታ ኻብቲ እተፍቅሮ ወዳ እትፈላለየላ መዓልቲ ተዳለወት።
20. ሃናን ኤልቃናን ነቲ ንየሆዋ ዝኣተውዎ መብጽዓ ዝፈጸምዎ ብኸመይ እዮም፧
20 እቲ ሃና ምስ ወዳ እትፈላለየሉ እዋን ቀሊል ኣይነበረን። ሓቂ እዩ፡ ሃና፡ ሳሙኤል ኣብ ሺሎ ጽቡቕ ክንክን ከም ዚረክብ፡ ምናልባት እውን እተን ኣብቲ ማሕደር ዜገልግላ ኣንስቲ ኸም ዚከናኸናኦ ትፈልጥ ነይራ እያ። ይኹን እምበር፡ ሳሙኤል ገና ንእሽቶ እዩ ነይሩ። ምስ ውሉዳ ኽትከውን ዘይትብህግ ኣደ እሞ መን እያ፧ ኰይኑ ግና፡ ሃናን ኤልቃናን ነቲ ቘልዓ እናጐሃዩ ዘይኰነስ፡ እናተሓጐሱ ሒዞምዎ ኸዱ። ኣብ ቤት ኣምላኽ መስዋእቲ ድሕሪ ምቕራቦም፡ ንሳሙኤል ናብ ቅድሚ ኤሊ ወሰድዎ፣ ንኤሊ ድማ ብዛዕባ እቲ ቕድሚ እተወሰነ ዓመታት ሃና ዝኣተወቶ መብጽዓ ኣዘኻኸርዎ።
21. እቲ ሃና ንየሆዋ ዘቕረበቶ ጸሎት፡ እምነታ ኽሳዕ ክንደይ ድልድልቲ ምንባራ ዜንጸባርቕ ዝነበረ ብኸመይ እዩ፧ (“ ክልተ ዜደንቕ ጸሎት” ዘርእስታ ሳጹን እውን ርአ።)
21 ድሕሪኡ፡ ሃና ናብ የሆዋ ጸለየት። ንሱ ኸኣ ነዚ ጸሎት እዚ ኣብቲ ብድራኸ መንፈሱ እተጻሕፈ ቓሉ ኸም ዚሰፍር ገበሮ። ነቲ ኣብ 1 ሳሙኤል 2:1-10 ዚርከብ ሃና ዝጸለየቶ ጸሎት ከተንብብ ከለኻ፡ እምነት ሃና ኽሳዕ ክንደይ ድልድልቲ ምንባራ ኸተስተብህል ኢኻ። ሃና ንየሆዋ ስለቲ ዜደንቕ ሓይሉ፡ ማለት ስለቲ ንዕቡያት ንምውራድን ንጥቑዓት ንምብራኽን ኰነ ህይወት ንምጥፋእ ወይ ንምድሓን ዚጥቀመሉ መወዳድርቲ ዘይብሉ ኽእለቱ ወዲሳቶ እያ። ስለቲ ፍሉይ ቅድስናኡን ፍትሑን ተኣማንነቱን እውን ወዲሳቶ እያ። “ከም ኣምላኽና ዝበለ ኸውሒ ኸኣ የልቦን” ክትብል እምበኣር ሓቃ እያ። እቶም ካብ የሆዋ ሓገዝ ዚሓቱ ጥቑዓትን ግፉዓትን ሰባት፡ ንሱ እሙንን ዘይልወጥን ዕቝባን ምዃኑ ኺርእዩ ይኽእሉ እዮም።
22, 23. (ሀ) ሳሙኤል ወለዱ ኸም ዜፍቅርዎ ይፈልጥ ምንባሩ ርግጸኛታት እንኸውን ስለምንታይ ኢና፧ (ለ) የሆዋ ንሃና ተወሳኺ በረኸት ዝሃባ ብኸመይ እዩ፧
22 ሳሙኤል፡ ኣብ የሆዋ ድልድልቲ እምነት ዘለዋ ኣደ ብምርካቡ ተባሪኹ እዩ። እናዓበየ ኪኸይድ ከሎ፡ ንኣዲኡ ይናፍቓ እኳ እንተ ነበረ፡ እተረስዐ ዀይኑ ግና ኣይተሰምዖን። ከመይሲ፡ ሃና ዓመት ዓመት ናብ ሺሎ ተመሊሳ ኽትከይድ ከላ፡ ኣብቲ ማሕደር ኬገልግል ከሎ ዚኽደኖ ንእሽቶ ቐምሽ ላዕሊ ትማልኣሉ ነይራ እያ። ነቲ ቐምሽ ባዕላ ትሰፍዮ ምንባራ፡ ንወዳ ኽሳዕ ክንደይ ተፍቅሮን ትሓልየሉን ከም ዝነበረት ዜርኢ እዩ። (1 ሳሙኤል 2:19 ኣንብብ።) ነቲ ቐምሽ ከዲና ኸተተዓራርየሉን ብለውሃት ክትዛረቦን ከተተባብዖን ከላ ኣብ ኣእምሮና ኽንስእሎ ንኽእል ኢና። እወ፡ ሳሙኤል ከምዚኣ ዓይነት ኣደ ብምርካቡ ተባሪኹ እዩ፣ ንሱ እውን እንተ ዀነ፡ ዓብዩ ንወለዱን ንምሉእ እስራኤልን በረኸት ኰይኑ እዩ።
23 ሃና እውን ኣይተረስዐትን። ከመይሲ፡ የሆዋ ንሃና፡ ንኤልቃና ኻልኦት ሓሙሽተ ቘልዑ ኸም እትወልደሉ ብምግባር፡ ባሪኹዋ እዩ። (1 ሳሙ. 2:21) ሃና ዝረኸበቶ ዝዓበየ በረኸት፡ እቲ ኣብ መንጎኣን ኣብ መንጎ የሆዋን ዝነበረ ርክብ እዩ፣ እዚ ርክብ እዚ ኸኣ ዓመታት እናሓለፈ ብዝኸደ መጠን ብዝያዳ እናደልደለ እዩ ዚኸይድ ነይሩ። ንስኻ እውን ኣስኣሰር እምነት ሃና ኣብ እትስዕበሉ እዋን፡ ምስ የሆዋ ዘሎካ ርክብ ኪድልድል ንምነ።
^ ሕ.ጽ. 7 ጸብጻብ መጽሓፍ ቅዱስ፡ “የሆዋ ውሉዳት ኣይሃባን” ዚብል እኳ እንተ ዀነ፡ ኣምላኽ በዛ ትሕትናን እምነትን ዘርኣየት ሰበይቲ ኸም ዝጐሃየ ዚሕብር መርትዖ ግና የልቦን። (1 ሳሙ. 1:5) ሓድሓደ ግዜ፡ መጽሓፍ ቅዱስ፡ ኣምላኽ ንግዜኡ ኪኸውን ንዝፈቐዶ ፍጻመታት፡ ንሱ ኸም ዝገበሮ ገይሩ ይገልጽ እዩ።
^ ሕ.ጽ. 9 እቲ ኣብዚ ተዋሂቡ ዘሎ ርሕቀት፡ እታ ዓዲ ኤልቃና ዝዀነት ራማ፡ ምስታ ደሓር ኣርማትያስ እተባህለት ብግዜ የሱስ ዝነበረት ከተማ ሕደ ኪዀና ኸም ዚኽእላ ኣብ ዚውሃብ ርእይቶ እተመርኰሰ እዩ።


text:
ኣብ መበል 16 ዘመን ዝነበሩ ሰለስተ ደለይቲ ሓቂ፡ እንታይ ረኺቦም፧
“ሓቂ እንታይ እዩ፧” ነዛ ሕቶ እዚኣ ዝሓተታ፡ እቲ ሮማዊ ኣመሓዳሪ ዝነበረ ጶንጥዮስ ጲላጦስ ኰይኑ፡ ነቲ ኣብ ቅድሚኡ ኣብ ፍርዲ ዝነበረ የሱስ እዩ ሓቲትዎ። (ዮሃንስ 18:38) ጲላጦስ ብዛዕባ ሓቂ ኺፈልጥ ስለ ዝደለየ ኣይኰነን ከምኡ ኢሉ ሓቲቱ። የግዳስ፡ ሕቶኡ ጥርጣረ ዝመልኦን ምስትንዓቕ ዜርእን እዩ ነይሩ። ከም ኣረኣእያ ጲላጦስ፡ ሓቂ ኣብ ምርጫ ሰብ ወይ ኣብቲ እቲ ሰብ እተማህሮ ነገር እተመርኰሰት ደኣ እምበር፡ ንእንታይነት ሓቂ ኽትፈልጠሉ እትኽእል መገዲ የልቦን፣ ሎሚ ዘለዉ ብዙሓት ሰባት እውን፡ ከምኡ ኢሎም እዮም ዚኣምኑ።
ኣብ መበል 16 ዘመን ኣብ ኤውሮጳ ዝነበሩ ምእመናን፡ ነየናይ ሓቂ ኺኣምኑ ኸም ዘለዎም ምውሳን ኣጸጊምዎም ነበረ። ርእሰ ሊቃነ ጳጳሳትን ትምህርትታት ቤተ ክርስትያንን ልዕሊ ዅሉ ምዃኑ እናተማህሩ እኳ እንተ ዓበዩ፡ ብደለይቲ ተሓድሶ ዚዝርጋሕ ዝነበረ ሓድሽ ሓሳባት ድማ ኣጋጠሞም። እሞኸ ነየናይ እዮም ኪኣምኑ ዘለዎም፧ ኣየናይ ሓቂ ምዃኑኸ ብኸመይ እዮም ኪውስኑ ዚኽእሉ፧
ኣብቲ እዋን እቲ ንሓቂ ኺረኽቡዋ ይጽዕሩ ኻብ ዝነበሩ ብዙሓት ሰባት፡ ብዛዕባ እቶም ሰለስተ ኽንርኢ ኢና። * እዞም ሰባት እዚኦም፡ ንሓቅን ንሓሶትን ፈልዮም ኪፈልጥዎ ዝኸኣሉ ብኸመይ እዮም፧ እንታይከ እዮም ረኺቦም፧ ቀጺልና እስከ ንርአ።
“መጽሓፍ ቅዱስ . . . ወትሩ ልዕሊ ዅሉ ኺስራዕ ኣለዎ”
ቮልፍጋንግ ካፒቶ፡ ጽኑዕ ሃይማኖታዊ እምነት ዝነበሮ መንእሰይ እዩ ነይሩ። እዚ ሕክምናን ሕግን ስነ ሃይማኖትን ዜጽንዕ ዝነበረ መንእሰይ፡ ብ1512 ናይ ሓደ ኸባቢ ኻህን ኰነ፣ ጸኒሑ ድማ፡ ሓጋዚ ሊቀ ጳጳሳት ማይንትስ ኰነ።
ኣብ ፈለማ፡ ካፒቶ ነቶም ኣንጻር ትምህርቲ ካቶሊክ ዚሰብኩ ዝነበሩ ቕንኣት ዝነበሮም ተሳተፍቲ ተሓድሶ ኼህድኦም ፈቲኑ ነበረ። ነዊሕ ከይጸንሐ ግና፡ ንሱ ንባዕሉ ቐንዲ ደጋፊ እቲ ተሓድሶ ዀነ። እሞኸ እንታይ ገበረ፧ ጄምስ ኪተልሰን ዝስሙ ጸሓፍ ታሪኽ ከም ዝገለጾ፡ ካፒቶ፡ ንዕኡ ዀነ ንኻልኦት ብጾቱ እተፈላለየ ትምህርትታት ኬጋጥሞም ከሎ፡ ‘ነቲ ዝሰበኽናዮ ነገራት ንኽትመዝኖ ዜኽእል ዝበለጸ ምንጪ፡ መጽሓፍ ቅዱስ እዩ፣ ከመይሲ፡ ንሱ ጥራይ እዩ ዜተኣማምን ምንጪ ኪኸውን ዚኽእል’ ኢሉ ይኣምን ነበረ። በዚ ምኽንያት እዚ፡ ካፒቶ፡ እቲ ቤተ ክርስትያን እትምህሮ፡ ቅጫን ወይንን ብተኣምራዊ መገዲ ቓል ብቓሉ ናብ ስጋን ደምን ክርስቶስ ከም ዚቕየር ዚገልጽ ትምህርትን ንቕዱሳን ምኽባርን፡ ቅዱስ ጽሑፋዊ ኸም ዘይኰነ ደምደመ። (“ እዚ ነገር እዚ ኸምኡ እንተ ዀይኑ ኺፈልጡ” ዘርእስታ ሳጹን ርአ።) ነቲ ምስቲ ሊቀ ጳጳሳት ብዚተሓሓዝ ዝነበሮ ልዑል ሓላፍነት ብ1523 ሓዲጉ ድማ፡ ኣብታ ሽዑ ማእከል ሃይማኖታዊ ተሓድሶ ዝነበረት ከተማ ስትራስበርግ ኪቕመጥ ጀመረ።
እቲ ካፒቶ ኣብ ስትራስበርግ ዚነብረሉ ዝነበረ ቤት፡ ሃይማኖታውያን ተቓወምቲ ዚራኸቡሉ ቦታ እዩ ነይሩ፣ ብዛዕባ ብዙሕ ሃይማኖታዊ ጕዳያትን ትምህርትታት መጽሓፍ ቅዱስን ይመያየጡ ኸም ዝነበሩ ድማ ኣየጠራጥርን እዩ። ተሓድሶ ኺግበር ዚደልዩ ዝነበሩ ገሊኦም ሰባት፡ ንሰረተ እምነት ስላሴ ይቕበልዎ እኳ እንተ ነበሩ፡ ከምቲ ዘ ራዲካል ሪፎርሜሽን ዘርእስታ መጽሓፍ ዝሓበረቶ፡ ካፒቶ ኣብ ጽሑፋቱ፡ “ብዛዕባ ሰረተ እምነት ስላሴ ኻብ ምጥቃስ ተቘጢቡ እዩ።” ስለምንታይ፧ እቲ ስጳኛዊ ስነ ሃይማኖተኛ ዝነበረ ማይክል ሰርቪተስ፡ ንጥቕስታት መጽሓፍ ቅዱስ ተጠቒሙ ንስላሴ ጌጋ ምዃኑ ዘረጋገጸሉ መገዲ ንካፒቶ ስለ ዘደነቖ እዩ። *
ንስላሴ ምንጻግ ከቢድ ሳዕቤን ስለ ዝነበሮ፡ ካፒቶ ንስምዒታቱ ብግህዶ ኻብ ምዝራብ ይጥንቀቕ ነበረ። ይኹን እምበር፡ ጽሑፋቱ፡ ምስ ሰርቪተስ ቅድሚ ምርኻቡ እውን እንተ ዀነ፡ ብውልቁ ንስላሴ ኣብ ሕቶ ኣእትይዎ ኸም ዝነበረ ይሕብር እዩ። ሓደ ኻህን ካቶሊክ ጸኒሑ ኸም ዝጸሓፎ፡ ካፒቶን ብጾቱን “ብውልቆም ኰይኖምን ንስልጣን ቤተ ክርስትያን ኣብ ሕቶ ኸየእተዉን፡ ብዛዕባ ዜደንቕ ምስጢራት ሃይማኖት ይመያየጡ ነበሩ፣ ንቕዱስ ስላሴ [ድማ] ነጸግዎ።” ሓደ ዘመን ጸኒሑ፡ ካፒቶ ኻብቶም ጸረ ስላሴ ዝነበሩ ጸሓፍቲ፡ ብቐዳምነት ተሰርዐ።
ካፒቶ፡ መጽሓፍ ቅዱስ ምንጪ ሓቂ ኸም ዝዀነ ይኣምን ነበረ። “ኣብ ስነ ሃይማኖት፡ መጽሓፍ ቅዱስን ሕጊ ክርስቶስን ወትሩ ልዕሊ ዅሉ ኺስራዕ ኣለዎ” ድማ ይብል ነበረ። ዶክተር ኪተልሰን ከም ዝገልጾ፡ ካፒቶ፡ “ናይ ስነ ሃይማኖት ምሁራት ከንቱ ዀይኖም ኪተርፉ ዝኸኣሉ፡ ንቕዱሳት ጽሑፋት ሸለል ስለ ዝበልዎ ምዃኑ ኣትሪሩ ይዛረብ ነበረ።”
ልክዕ ከም ካፒቶ፡ እቲ ማርቲን ቦራሁስ እውን ዚብሃል ማርቲን ሰላርየስ፡ ነቲ ኣብ ቃል ኣምላኽ ዚርከብ ሓቂ ናይ ምፍላጥ ሓያል ባህጊ ነበሮ፣ እዚ መንእሰይ እዚ፡ ብ1526 ኣብ ቤት ካፒቶ ተቐሚጡ ነይሩ እዩ።
“ፍልጠት እቲ ናይ ሓቂ ኣምላኽ”
ሰላርየስ ብ1499 እዩ ተወሊዱ፣ ትጉህ ተመሃራይ ስነ ሃይማኖትን ፍልስፍናን ድማ እዩ ነይሩ። ኣብ ዊተንበርግ፡ ጀርመን ከኣ ይምህር ነበረ። ዊተንበርግ መበቈል እቲ ሃይማኖታዊ ተሓድሶ ስለ ዝነበረት፡ ሰላርየስ ነዊሕ ከይጸንሐ ምስ ማርቲን ሉተርን ምስ ካልኦት ንትምህርትታት ቤተ ክርስትያን ኪሕድስዎ ዚደልዩ ሰባትን ተላለየ። ኰይኑ ግና፡ ሰላርየስ ንሓሳባት ሰባት ካብ ቅዱስ ጽሑፋዊ ሓቂ ኺፈልዮ ዚኽእል ዝነበረ ብኸመይ እዩ፧
ብመሰረት እታ ቲቺንግ ኦቭ ዘ ሪፎርሜሽን ዘርእስታ መጽሓፍ፡ ሰላርየስ፡ ናይ ሓቂ ምርዳእ ኪርከብ ዚኽእል፡ “ንቕዱሳት ጽሑፋት ተጊህካ ብምንባብን ብተደጋጋሚ ንሓድሕዱ ብምንጽጻርን ንስሓ እተሓወሶ ጸሎት ብምጽላይን” ምዃኑ እዩ ዚኣምን ነይሩ። እሞኸ ኻብቲ ዝገበሮ ምርምር መጽሓፍ ቅዱስ እንታይ ረኺቡ፧
ኣብ ሓምለ 1527፡ ሰላርየስ ነቲ እተረድኦ ነገራት ኣብታ ኦን ዘ ዎርክስ ኦቭ ጎድ ዘርእስታ መጽሓፉ ኣሕተሞ። ቅጫን ወይንን ብተኣምራዊ መገዲ ቓል ብቓሉ ናብ ስጋን ደምን ክርስቶስ ከም ዚቕየር ዚገልጽ ትምህርቲ ዜጠቓልል ሃይማኖታዊ ጽምብል ቤተ ክርስትያን፡ ምሳልያዊ ምዃኑ ድማ ጸሓፈ። ፕሮፌሰር ሮቢን ባርንስ ከም ዝገለጾ፡ እታ ሰላርየስ ዝጸሓፋ መጽሓፍ፡ “ቅዱስ ጽሑፋዊ ትንቢታት ብዛዕባ ዘለዎ ትርጕም እውን ትገልጽ እያ፣ ኣብ መጻኢ ብዛዕባ ዚህሉ ሓፈሻዊ ጸበባን መከራን ዚህልወሉ እዋን፡ ንዕኡ ስዒቡ ድማ ኣብ መላእ ዩኒቨርስ ብዛዕባ ዚህሉ ምሕዳስን ሓጐስን ትሕብር እያ።”—2 ጴጥሮስ 3:10-13።
ሰላርየስ ብዛዕባ እንታይነት የሱስ ክርስቶስ ዝሃቦ ሓጺር ርእይቶ፡ ኣቓልቦ ኺግበረሉ ዚግባእ እዩ። ዋላ እኳ ብቐጥታ ንስላሴ እንተ ዘይተቓወሞ፡ “ሰማያዊ ኣቦ” ኻብቲ “ወዱ ዝዀነ የሱስ ክርስቶስ” እተፈልየ ምዃኑ ሓበረ፣ የሱስ ሓደ ኻብቶም ብዙሓት ኣማልኽቲ ኸም ዝዀነን ሓደ ኻብቶም ደቂ እቲ ዅሉ ዚኽእል ኣምላኽ ምዃኑን ድማ ጸሓፈ።—ዮሃንስ 10:34, 35።
ሮበርት ዋለስ ኣብታ ኣንቲትሪኒታሪያን ባዮግራፊ (1850) ዘርእስታ መጽሓፉ፡ ጽሑፋት ሰላርየስ ነቲ ኣብ መበል 16 ዘመን ከም ቅቡል ጌርካ ዚርአ ዝነበረ ሰረተ እምነት ስላሴ ዚስዕብ ኣይኰነን ነይሩ። * በዚ ምኽንያት እዚ፡ ሓያሎ ምሁራት፡ ሰላርየስ ንስላሴ ኸም ዝነጸጎ ገይሮም ደምዲሞም ኪዀኑ ኣለዎም። “ፍልጠት እቲ ናይ ሓቂ ኣምላኽን ክርስቶስን ኣብ ምስራጽ” ዓብዪ እጃም ዝነበሮ መሳርሒ ኣምላኽ ከም ዝዀነ ጌርካ ተገሊጹ ኣሎ።
ንትምህርትታት ክርስትና ናብ ናይ ቀደሙ ምምላስ
ኣብ ከባቢ 1527፡ እቲ ኸም ሓደ ኻብቶም ኣብቲ ግዜ እቲ ዝነበሩ ዓበይቲ ምሁራት ጌርካ ዚርአ ዝነበረ ዮሃንስ ካምፓኑስ፡ ኣብ ዊተንበርግ ይቕመጥ ነበረ። ካምፓኑስ ብሃይማኖታዊ ተሓድሶ ተኸቢቡ እኳ እንተ ነበረ፡ ብትምህርትታት ማርቲን ሉተር ግና ኣይዓገበን። ስለምንታይ፧
ካምፓኑስ፡ ኣብ እዋን ቅዱስ ቍርባን፡ ቅጫን ወይንን ብተኣምራዊ መገዲ ቓል ብቓሉ ናብ ስጋን ደምን ክርስቶስ ከም ዚቕየር ንዚገልጽ ትምህርቲ ተቓወሞ፣ ብዘይካዚ፡ ነቲ ሉተር ዚምህሮ ዝነበረ፡ ቅጫን ወይንን ምስ ስጋን ደምን የሱስ ብሓባር ከም ዚህሉ ዚገልጽ ትምህርቲ እውን ተቓዊምዎ እዩ። ኦንድሬ ሴጂኒ ዝስሙ ደራሲ ኸም ዝገለጾ፡ ካምፓኑስ፡ “እቲ ቕጫ ወትሩ ቕጫ እዩ፣ ኣብ እዋን ቅዱስ ቍርባን ግና፡ ብምሳልያዊ መገዲ ንስጋ ክርስቶስ እዩ ዜመልክት” ኢሉ ይኣምን ነበረ። ኣብቲ ብ1529 ብዛዕባ እዚ ጕዳይ እዚ ንምምይያጥ ኣብ ማርበርክ እተገብረ ኣኼባ፡ ካምፓኑስ ብዛዕባ እቲ ኻብ ቅዱሳት ጽሑፋት ዝረኸቦ ነገራት ንኺዛረብ ኣይተፈቕደሉን። ድሕሪኡ ድማ፡ በቶም ደለይቲ ሃይማኖታዊ ተሓድሶ ተጸልአ።
ብፍላይ ነቶም ደለይቲ ሃይማኖታዊ ተሓድሶ ዘሕረቖም፡ ካምፓኑስ ብዛዕባ ኣቦን ወድን መንፈስ ቅዱስን ዝነበሮ እምነት እዩ ነይሩ። ካምፓኑስ ኣብታ ብ1532 ዝወጸት ረስቲትዩሽን እትብሃል መጽሓፉ፡ የሱስን ኣቦኡን ክልተ እተፈላለዩ ኣካላት ምዃኖም መሃረ። ካምፓኑስ ከም ዝገለጾ፡ ሰብኣይን ሰበይትን “ሓደ ስጋ” ኸም ዝዀኑ፡ ማለት ሓድነት ከም ዘለዎም እኳ እንተ ተዘርበ፡ ክልተ ሰባት እዮም፣ ኣቦን ወድን “ሓደ” እዮም ኪብሃል ከሎ እውን ከምኡ ማለት እዩ። (ዮሃንስ 10:30፣ ማቴዎስ 19:5) ቅዱሳት ጽሑፋት እውን እንተ ዀነ፡ ኣቦ ኣብ ልዕሊ ወዲ ስልጣን ከም ዘለዎ ንምግላጽ ተመሳሳሊ ምሳሌ ኸም ዚጥቀም፡ ካምፓኑስ ሓቢሩ ነይሩ እዩ፣ እዚ ኸኣ፡ “ርእሲ ሰበይቲ . . . ሰብኣይ፡ ርእሲ ክርስቶስ እውን ኣምላኽ ከም ዝዀነ” ዚገልጽ እዩ።—1 ቈረንቶስ 11:3።
ብዛዕባ መንፈስ ቅዱስከ እንታይ ኪብሃል ይከኣል፧ ካምፓኑስ ንመጽሓፍ ቅዱስ ብምጥቃስ ከምዚ ኢሉ ጸሓፈ፦ “መንፈስ ቅዱስ ሳልሳይ ኣካል ከም ዝዀነ ዚሕብር ሓሳብ፡ ዋላ ሓንቲ ቕዱስ ጽሑፋዊ ድጋፍ የብሉን። . . . መንፈስ ኣምላኽ፡ ከም ዚዓዪ ሓይሊ ጌርካ እዩ ኺርአ ዘለዎ፣ ኣምላኽ ንዅሉ ነገራት ንምድላውን ንምፍጻምን፡ ብመንፈሳዊ ሓይሉን ንጥፈቱን ኣቢሉ እዩ ዚጥቀም።”—ዘፍጥረት 1:2።
ሉተር ንካምፓኑስ፡ ተጻራፍን ጸላኢ ወዲ ኣምላኽን ኢሉ ጸውዖ። ካልእ ኣብቲ ሃይማኖታዊ ተሓድሶ ዚካፈል ዝነበረ ሰብ እውን፡ ካምፓኑስ ንኪቕተል ሓሳብ ኣቕረበ። ካምፓኑስ ግና በዚ ኣይተዳህለን። ዘ ራዲካል ሪፎርሜሽን ዘርእስታ መጽሓፍ ከም ዝሓበረቶ፡ “ካምፓኑስ፡ ቤተ ክርስትያን ክትወድቕ ዝኸኣለት፡ ነቲ ኣብ ፈለማ ዝነበረ ንሓደ ኣምላኽን ንሰብን ዚምልከት ሃዋርያውን መጽሓፍ ቅዱሳውን ምርዳእ ስለ ዘየልቦ ምዃኑ፡ ብጽኑዕ ይኣምን ነበረ።”
ዕላማ ካምፓኑስ፡ ሃይማኖታዊ ጕጅለ ምምስራት ኣይነበረን። ንሱ ኸም ዝገለጾ፡ “ኣብ ኑፋቐን መናፍቓንን” ንሓቂ ኺረክብ እኳ ሒዅ እንተ በለ፡ ኪረኽባ ኣይከኣለን። በዚ ምኽንያት እዚ፡ ቤተ ክርስትያን ካቶሊክ ንትምህርትታት ክርስትና ናብ ናይ ቀደሙ ኸም እትመልሶ ተስፋ ገይሩ ነይሩ እዩ። ይኹን እምበር፡ ኣብ መወዳእታኡ፡ ሰበ ስልጣን ካቶሊክ ንካምፓኑስ ኣብ ትሕቲ ቐይዲ ኣእተውዎ፣ ንኣስታት 20 ዓመት ዚኸውን ድማ ተኣሲሩ ኪኸውን ይኽእል እዩ። ጸሓፍቲ ታሪኽ ከም ዚሕብርዎ፡ ካምፓኑስ ኣብ ከባቢ 1575 ሞይቱ ኪኸውን ይኽእል እዩ።
“ንዅሉ መርምርዎ”
ካፒቶን ሰላርየስን ካምፓኑስን ካልኦትን ንመጽሓፍ ቅዱስ ብትግሃት የጽንዕዎ ስለ ዝነበሩ፡ ንሓቂ ኻብ ጌጋ ፈልዮም ኪርድእዎ ኽኢሎም እዮም። ካብቲ እዞም ደለይቲ ሓቂ ዝበጽሕዎ መደምደምታ፡ ምስ መጽሓፍ ቅዱስ ምሉእ ብምሉእ ዚሰማማዕ ኵሉ እኳ እንተ ዘይኰነ፡ ብትሕትና ንቕዱሳት ጽሑፋት መርሚሮምዎን ነቲ ዝፈለጥዎ ሓቂ ኣኽቢሮም ርእዮምዎን እዮም።
ሃዋርያ ጳውሎስ ንክርስትያናት ብጾቱ፡ “ንዅሉ መርምርዎ፣ ነቲ ሰናይ ኣጽኒዕኩም ሓዝዎ” ኢሉ ምዒድዎም ነይሩ እዩ። (1 ተሰሎንቄ 5:21) ኣብቲ ንሓቂ ንምርካብ እትገብሮ ጻዕሪ ምእንቲ ኽትሕግዘካ፡ ናይ የሆዋ መሰኻኽር፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ ኣሕቲሞም ኣለዉ።
^ ሕ.ጽ. 4 ኣብ ናይ 15 ጥሪ 2012 ሕታም ግምቢ ዘብዐኛ፡ ኣብ ገጽ 7-8፡ ሕጡብ ጽሑፍ 14-17 ርአ።
^ ሕ.ጽ. 8 ኣብታ ብናይ የሆዋ መሰኻኽር እተሓትመት፡ ናይ ግንቦት 2006 ሕታም ንቕሑ! (እንግሊዝኛ)፡ “ማይክል ሰርቪተስ—ንበይኑ ዀይኑ ሓቂ ንምርካብ ዝገበሮ ጻዕሪ” ዘርእስታ ዓንቀጽ ርአ።
^ ሕ.ጽ. 17 እታ መጽሓፍ፡ ሰላርየስ ነታ ኣምላኽ (“god”) እትብል ቃል ከም እተጠቕመ ኽትገልጽ ከላ፡ “ነታ ድዩስ (deus) እትብል ደኣ እምበር፡ ነታ ድዩስ (Deus) እትብል ኣይተጠቕመን፣ ነዛ ዳሕረወይቲ ግና፡ ነቲ ዝለዓለ ኣምላኽ ንምምልካት ተጠቒሙላ እዩ” ትብል።


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
11 እምነት ናይቲ ተስፋ ዚግበሮ ርግጽ ትጽቢት፡ ናይቲ ዘይርአ ነገር መርትዖ እያ።
2 ጥንቲ ዝነበሩስ ብእኣ እዩ እተመስከረሎም።
3 ዓለማት ብቓል ኣምላኽ ከም እተሰርዐ፡ በዚ ኸምዚ እቲ ዚርአ ኻብቲ ዘይርአ ኸም ዝዀነ፡ ብእምነት ነስተውዕል ኣለና።
4 ኣቤል ካብ ናይ ቃየል ዚበልጽ መስዋእቲ ንኣምላኽ ብእምነት ኣቕረበ፣ ኣምላኽ ብዛዕባ መባኡ ኺምስክረሉ ኸሎ፡ ጻድቕ ምዃኑ በታ እምነት እቲኣ ተመስከረሉ፣ ምዉት ክነሱ ኸኣ፡ ብእምነቱ ይዛረብ ኣሎ።
5 ሄኖክ፡ ሞት ምእንቲ ኸይርኢ፡ ብእምነት ገዓዘ፣ ኣምላኽ ስለ ዘግዓዞ ኸኣ፡ ኣይተረኽበን፣ ቅድሚ ምግዓዙ ግና፡ ንኣምላኽ ባህ ከም ዘበሎ ተመስከረሉ።
6 ብዘይ እምነት ከኣ ንኣምላኽ ባህ ከተብሎ ኣይከኣልን እዩ፣ እቲ ናብ ኣምላኽ ዚቐርብሲ፡ ንሱ ኸም ዘሎን ነቶም ዚደልይዎ ዓስቢ ኸም ዚህቦምን ኪኣምን ይግብኦ እዩ።
7 ኖህ ብዛዕባ እቲ ገና ዘይተራእየ ነገራት መለኮታዊ መጠንቀቕታ ምስ ተቐበለ፡ ብፍርሃት ኣምላኽ ተደሪኹ ብእምነት ንምድሓን ቤተ ሰቡ እትኸውን መርከብ ሰርሐ፣ በታ እምነት እቲኣ ገይሩ ንዓለም ኰነና፣ ነቲ ብእምነት ዚርከብ ጽድቂ ኸኣ ወራሲ ዀነ።
8 ኣብርሃም ምስ ተጸውዐ፡ ናብቲ ኸም ርስቲ ኪቕበሎ ዘለዎ ቦታ ብምውጻእ፡ ብእምነት ተኣዘዘ፣ ናበይ ከም ዚኸይድ ከይፈለጠ እውን ወጸ።
9 ኣብታ ምድሪ ተስፋ ስደተኛ ዀይኑ ኸም ኣብ ምድሪ ጓና ብእምነት ይነብር ነበረ፣ ምስቶም ነታ ተስፋ እቲኣ መዋርስቱ ዝዀኑ ይስሃቅን ያእቆብን ከኣ ኣብ ድንኳን ተቐመጠ።
10 ከመይሲ፡ ነታ ኣምላኽ ዝነዳፊኣን ዝሃናጺኣን ናይ ሓቂ መሰረት ዘለዋ ኸተማ ይጽበ ነበረ።
11 ሳራ እውን ዕድሚኣ እኳ ምስ ሓለፈ፡ ነቲ ተስፋ ዝሃባ እሙን ገይራ ስለ ዝረኣየቶ፡ ዘርኢ ንምጥናስ ብእምነት ሓይሊ ረኸበት።
12 ስለዚ ድማ፡ ካብ ሓደ፡ ንሱ እውን ከም ምዉት ክነሱስ፡ ከም ከዋኽብቲ ሰማይ ዝምብዛሖምን ከምቲ ኣብ ገምገም ባሕሪ ዘሎ ሑጻ ዘይቍጸሩን ተወልዱ።
13 ኵሎም እዚኣቶም ነቲ ተስፋታት እኳ እንተ ዘይረኸብዎ፡ ካብ ርሑቕ ርእዮም ግና ተቐበልዎ እሞ ኣብታ ምድሪ እቲኣ ኣጋይሽን ስደተኛታትን ምዃኖም እናተኣመኑ፡ ብእምነት ሞቱ።
14 እቶም ከምዚ ዚብሉስ፡ መንበሪ ዚዀኖም ናቶም ቦታ ኸም ዚደልዩ፡ የርእዩ እዮም።
15 ነቲ ሓዲጎምዎ ዝወጹ ይሓስቡ ነይሮም እንተ ዚዀኑስ፡ ኪምለሱ ኣጋጣሚ ነይርዎም እዩ።
16 ሕጂ ግና እትሓይሽ፡ ማለት ናይ ሰማይ ዝዀነት ንምርካብ ይመጣጠሩ ኣለዉ። ስለዚ፡ ኣምላኽ፡ ከተማ ኣዳልዩሎም ኣሎ እሞ፡ ከም ኣምላኾም ብኣታቶም ኪጽዋዕ ኣይሓፍርን እዩ።
17 ኣብርሃም ምስ ተፈተነ፡ ብእምነት ንይስሃቅ ሰውኦ ኺብሃል ይከኣል እዩ፣ እቲ ተሓጒሱ ተስፋታት እተቐበለ፡ ነቲ ሓደ ወዱ ኺስውኦ ፈተነ፣
18 እዚ ዝገበረ ኸኣ፡ “ብይስሃቅ እዩ ‘ዘርእኻ’ ዚጽዋዕ” ተባሂሉሉ ኽነሱ እዩ።
19 ኣምላኽ ካብ ምዉታት ኬተንስኦ ኸም ዚኽእል ግና ሓሰበ፣ ካብኡ እውን ብምሳሌ ረኸቦ።
20 ይስሃቅ እውን ብዛዕባ እቲ ዚመጽእ ነገራት ንያእቆብን ንኤሳውን ብእምነት ባረኾም።
21 ያእቆብ ኪመውት ምስ በለ፡ ንደቂ ዮሴፍ ንነፍሲ ወከፎም ብእምነት ባረኾም፡ ኣብ ጫፍ በትሩ ተመርኲሱ ኸኣ ሰገደ።
22 ዮሴፍ ኣብ ኣጋ ሞቱ፡ ብዛዕባ ምውጻእ ደቂ እስራኤል ብእምነት ዘከረ፣ ብዛዕባ ኣዕጽምቱ እውን ትእዛዝ ሃበ።
23 ሙሴ ምስ ተወልደ፡ ወለዱ ጽቡቕ ሕጻን ምዃኑ ርእዮም፡ ኣዋጅ እቲ ንጉስ ከይፈርሁ፡ ብእምነት ሰለስተ ወርሒ ሓብእዎ።
24 ሙሴ ምስ ዓበየ፡ ወዲ ጓል ፈርኦን ከይብሃል ብእምነት ኣበየ፣
25 ንግዜኡ ብሓጢኣት ባህ ካብ ዚብሎስ፡ ምስ ህዝቢ ኣምላኽ ደኣ መከራ ኺጸግብ ሓረየ፣
26 ናብቲ ዚረኽቦ ዓስቢ ጠመተ እሞ፡ ካብ መዝገብ ግብጽስ ነቲ ቕቡእ ብምዃን ዚጽረፎ ጸርፊ ዝበዝሐ ሃብቲ ገይሩ ቘጸሮ።
27 ነቲ ዘይርአስ ከም ዚርእዮ ዀይኑ ጸንዐ እሞ፡ ንቝጥዓ እቲ ንጉስ ከይፈርሀ፡ ብእምነት ንግብጺ ሓደጋ።
28 እቲ መጥፍኢ ንበዅራቶም ምእንቲ ኸይትንኪ፡ ብእምነት ፋስጋን ምንጻግ ደምን ኣብዓለ።
29 ንቐይሕ ባሕሪ ኸም ንቑጽ ምድሪ ገይሮም ብእምነት ተሳገርዎ፣ ግብጻውያን ከምኡ ኺገብሩ ምስ ፈተኑ ግና፡ ተዋሕጡ።
30 መካበብያ ያሪኮ ሸውዓተ መዓልቲ ምስ ዞርዎ፡ ብእምነት ወደቐ።
31 ረሃብ እታ ኣመንዝራ ነቶም ሰለይቲ ብሰላም ስለ እተቐበለቶም፡ ብእምነት ምስቶም ዘይተኣዘዙ ኣይጠፍአትን።
32 ደጊም እንታይ እሞ ኽብል እየ፧ ብዛዕባ እኒ ጊዴዎን፡ እኒ ባራቅ፡ እኒ ሲምሶን፡ እኒ ይፍታሕ፡ እኒ ዳዊትን ሳሙኤልን ካልኦት ነብያትን ከየዘንትወልኩም ግዜ ይሓጽረኒ እዩ።
33 ንሳቶም ብእምነት ንመንግስትታት ሰዓሩ፡ ጽድቂ ገበሩ፡ ተስፋታት ረኸቡ፡ ኣፍ ኣናብስ ዓጸዉ፡
34 ንሓይሊ ሓዊ ኣጥፍኡ፡ ካብ ስሕለት ሰይፊ ኣምለጡ፡ ካብ ድኻም በርትዑ፡ ኣብ ውግእ ሓየሉ፡ ንወራሪ ሰራዊት ሰጐጉ።
35 ኣንስቲ ንምዉታተን ብትንሳኤ ተቐበላኦም፣ ካልኦት ግና ዚሓይሽ ትንሳኤ ምእንቲ ኺረኽቡ ኢሎም፡ ብበጃ ሓራ ምውጻእ ስለ ዝኣበዩ፡ ተሰቀዩ።
36 ገሊኦም ድማ ብላግጽን ብመግረፍትን፡ ኣብ ልዕሊ እዚ እውን ብመቝሕን ብማእሰርትን ተፈተኑ።
37 ብዳርባ እምኒ ተቐትሉ፡ ተፈተኑ፡ ተመገዙ፡ ተሰይፎም ሞቱ፡ ኣጐዛ ኣባጊዕን ዲኖ ኣጣልን ተኸዲኖም ዞሩ፡ ሰኣኑ፡ ጸበቦም፡ መከራ ጸገቡ፣
38 ዓለም ከኣ ንዓታቶም እትበቅዕ ኣይነበረትን። ኣብ በረኻታትን ኣብ ኣኽራንን ኣብ በዓትታትን ኣብ ጐዳጕዲ ምድርን ኰለል በሉ።
39 ኵሎም እዚኣቶም ግና፡ ብእምነቶም እኳ እንተ ተመስከረሎም፡ ነታ ተስፋ ኣይረኸብዋን፣
40 ብዘይ ብኣና ፍጹማት ምእንቲ ኸይኰኑስ፡ ኣምላኽ ብዛዕባና ዚሓይሽ ኣቐዲሙ ረኣየ።
ልኣኽ
ልኣኽ
እብራውያን 11
መጽሓፍ ቅዱስ—ትርጕም ሓዳስ ዓለም (ማቴዎስ–ራእይ)
https://www.jw.org/finder?docid=1011452&Book=58&Chapter=11&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D58%26Chapter%3D11%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ሕፍረቱ ዝቐልዐ ተቖጻጻሪ ጉጅለ ሶማልን ኤርትራን
ቅድሚ ናብ’ቲ ብጎይቶት ህዝቢ ዓለም ፡ ንሓደ ተማእዚዙ ዘይከይድ ህዝቢ: ስርዓት: ሃገር፡ ንኽብተን ፡ ንኽዝረግ ፡ ነቶም ምርቓ ዝዀኑ ሕብርታት ናይ’ቲ ህዝቢ ናብ መርገም ቀይሮም ሃይማኖት : ቀቢላ : ኣውራጃ ፡ ቢሄር ወዘተ ኣብ ትሕተ-ሃገራዊ ኣተሓሳስባ ከምዝጠማመትን ዝተፋነንን ጌርካ ንምምብርካኹ ዝተፈብረኸ ትእዛዝ። ልእኽቲ ወያነ ድማ ብጻብዕ ዝቑጸሩ ከድዓት ደቂ ሃገር ዓሲባ ፡ ብቐጥታ ምስ’ቲ ጉጅለ ዀይና ዝተተምየነ ዝምቡዕ ሰነድ ሓደ-ኽልተ ምባለይ ፡ ብዛዕባ’ቶም ናይ’ቶም ኣገልገልቲ ከደምቲ ቁርብ ወስ ከብል።
እዚ ንዓለምና መንድዓት ኰይንዋ ዘሎ “ኣህጉራዊ ስርዓት”፡ ወግሐ-ጸብሐ፡ ብሽም ውድብ ሕቡራት ሃገራት፡ ኣብ ልዕሊ ሓያሎይ ሓላላት ሃገራትን ፡ ንጹሃት ህዝብታትን ፡ ዘይሕጋዊ ዓመጽን ቓጻን ኢዩ ዘካይድ ዘሎ። ሕልና ዘይብሎም ዘይመንግስታውያን ማሕበራት (NGO): "ተሓለቕቲ ሰብኣዊ መሰል" ኢና እናበሉ ሰብኣዊን ሃገራዊ መሰልን ንምግፋፍ ዓይኒ ዘይሓስዩ፡ ንረብሐኦምን ጣዕሞምን እምበር ንውጹዕ ዘይሓልዩ ሃርጋፋት ፡ ምእንቲ ስርሖም ከየቋርጾም ፡ ድራር-ዕለቶም ክይጐድሎም: ሃገራትን ህዝብታትን ንምብትታን ዘስደምም ጽሑፋትን ጸብጻባትን እናዀመሩ ከጣቑሱ ሰለም ከየበሉ ይሓድሩ ኣለዉ። ከም በዓል ዲኔሽ ማህታኒ ዝኣምሰሉ እሞ ኸኣ፡ ሕፋረቶም ቀሊዖም ፡ ብስም ውድብ ሕቡራት ሃገራት ፡ ድሕነት ኤርትራ ብሓደ ሸያጥ ሃገር ዝዀነ ኤርትራዊ ክረጋገጽ ጻውዒት እናቕረቡ ፡ ኢድ ምስ ፈንጂ እዮም ተታሒዞም። እቲ ዘስደምም ግን እዚ ንዓለም ሰለሎ ኣእትዩላ ዘሎ “ኣህጉራዊ ስርዓት” ገበጣ ክጻወት ከም ዝተሳዕረ ሰብ : “ካብ ሓላፍነቱ ወሪዱ” ኢሉ ሓሊፍዎ ጥራይ ዘይኰነ፡ ነቲ ንሱን መሰልቱን ፡ ወያነን ከድዓትን ዘዳለዉዎ : ሕሰም ህዝቢ ኤርትራ ዕላማ ዝገበረ ሰነድ፡ ዓይኒ ሕፍረት ዘይብሉ፡ ንቤት ምኽሪ ጸጥታ ሕቡራት መንግስታት ዝቐረበ ጸብጻብ ኢሉ ዘርጊሕዎ። ከም ንቡር ፡ ገበነኛ ንምስክር ኣይበቅዕን ኢዩ። ንሱ ዘዳለዎ ጸብጻብ’ውን ዉዱቕ ክኸውን ምተገብኦ። እንተዀነ ልኣኽቲ ዝለኣኽዎ ክገብር ጥራይ ስለ ዝተኸሽሐ እንሆ እቲ ዘይረብሕ ጸብጻቡ ብዘይ ዓይኒ-ሕፍረት ዘርጊሐሞ።
ትሕዝቶ “ጸብጻብ” ተቘጻጻሪ ጉጅለ ሶማልን ኤርትራን ምስ ረአኻ ፡ በቶም ንራህዋ ፣ ሰላም፣ ፍትሒ ፣ ዲሞክራሲን ፣ ሰብኣዊ-መሰልን፤ ህዝቢ ቅንጣብ እኳ ትኹን ኣበርክቶ ዘይገበሩ ነዞም ክብርታት እዚኣቶም ከም ዝሕለቑ ያኢ፡ የእዛን ሰማዒ ብዘጽምም፡ የዒንቲ መንበቢ ብዘንቁር፡ ኣእምሮ ወዲ ሰብ ብዘደንቁር ሓሶት ኣሰንዮም ከም’ዚ ዝኣመሰለ ናይ ኣቃጫጭ ሰነድ ክቐርብ ምርኣይ ፡ “እምም” ኢልካ ፡ ንግዜን ንኣህጉራዊ ንቕሓት ደቂ ሰብን ካብ ምሕዳግ ዝምረጽ ምርጫ የለን።
ጸብጻብ ተቘጻጻሪ ጉጅለ ሶማልን ኤርትራን፡
- “ኣብ’ዚ ነዚ ጸብጻብ’ዚ ዝሽፍኖ እዋን፡ መንግስቲ ኤርትራ ፡ ኣብ ሶማል ወትሃደራዊ ምትእትታው ይፍጽም ምህላዉ ዝእምት ዝዀነ ይኹን መርትዖ የብልናን! ዝዀነ ጭቡጥን ዘየማትእን ሓበሬታን’ውን ኣይረከብናን! እንተዀነ ፡ ብተዘዋዋሪ መንገዲ ፡ ኢድ ናይ ምእታው ተኽእሎ የብሉን ኣይንብልን ኢና።”
- “መንግስቲ ኤርትራ ፡ ንሰለስተ ናይ ደቡብ ሱዳን ዕጡቓት ሓይልታት፡ ብሄርኩለስ ሲ-130 ዝዓይነተ ነፋሪት ኣጽዋር ኣብ ኣርባዕተ ኣጋጣሚታት ሂቡ። ንናይ ሪኽ ማሻር ፣ ናይ ጆርጅ ኣቶር ደንግን፣ ናይ ደይቭድ ያው ያውን ሓይልታት ሓጊዙ። ኣብ ዝተፈላለየ ግዜ ወትሃደራውን ሎጀስቲካውን ሓገዝ ጌሩ። መንግስቲ ደቡብ ሱዳን ግን ዝዀነ መርትዖ ኣይሃበናን። ነዚ ኽሲ’ዚ ዝድግፍ ሓበሬታ ግን ክንረክብ ኣይከኣልናን።”
“ነዚ ክትግዕታዶ ትርህጻ” እዩ ነገሩ። ገዓት ዘይኰነስ ፡ ዝጨነወን ፡ ዝበስነወን ብሒቝ ከቕርብ ኢዩ ሃቂኑ እንተበልና’ውን ኣየጋነናን። እወ ፡ እቲ ትሕዝቶ ናይ’ቲ ጸብጻብ ፡ ብኸም’ዚ ዝጠቐስናዮ ዝኣመሰለ ሃየ ተለየ ዝመልአ ፡ 116 ገጻት ዝወደአ ጉሓፍ‘ዩ። እዚ ግን ፡ ኣብ’ዚ መዋእል እዚ ዘገርም ኣይኰነን። እቶም ሰብ እኩይ ዕላማ ኣብ ዕላምኦም ይምርሹ ኣለዉ። ህዝብታት ሊብያ ፡ ሶማል: ዒራቕ : ሶርያ ወዘተ ከም’ቲ ናይ ንዮኮን ትልሚ ወሪድዎም ዘሎ መዓት ፡ ካብ ዝዀነ ሕልና ዘለዎ ፍጡር ዝተኸወለ ኣይኰነን። ኣብ’ዚ ዝወርድ ዘሎ መዓት፡ (ምብትታን ናይ ሃገራትን ህዝብታት) ግን ናይ ታሪኽ ተሓተቲ ኣለዉ። እዚኣቶም ቀድም-ቀዳድም እቶም መሃንድሳት ናይ’ዚ እኩይ ዕላማ እቶም ሰብ ፍሉይ ረብሓ እዮም። ካልኣይ እቶም ባዕዳውያን ፡ ኣገልገልቲ ናይ’ዞም ሰብ ፍሉይ ረብሓ እዮም። ብሳልሳይ ደረጃ ግንከ እቶም ታሪኽ ይቕረ ዘይብሎም ፡ እቶም ሸየጥቲ ሃገራዊ ረብሓን መሕጐል ሕብረተሰቦምን እዮም።
ከም’ቲ ታሪኽ ዝነግረና ፡ ሆላንዳውያን ብ1947 (ደሕሪ ካልኣይ ኲናት ዓለም) ካብ ቤት ማእሰርቲ ምስ ተመልሱ፡ እቲ ዝበርትዐ ብድሆ ዝዀኖም፡ ነቶም ከዳዓት ደቂ ሃገር ይቕረ ምባል እዩ ኔሩ። ብዛዕባ ከምዚኦም ዝበሉ ከደዓት ገለ ምባል ድማ ባህርያዊ ይኸውን። ቅድምን ልዕሊ ኹሉን ፡ ቀዳሞት ኣንድነታውያን ብዝኣበስዎን ጠፊኡ ዝነበረ መሰል ንምምላስን ንምሕዋይን ህዝቢ ኤርትራ ፡ ሃገሩ ዘፍቅር ዳርጋ ስለ ዘየለ ዝከፈሎ ረዚን ዋጋ ፡ ኣብ ዓለም መዳርግቲ የብሉን እንተበልና ምግናን ኣይኰነን።
ስለ ዝዀነ ፡ በጀካ በጻብዕ ዝቑጸሩ ዝነደዩ ሓደስቲ ኣንድነታውያን፡ ማለት እቶም ብሕዱር ሕማም ህርፋነ-መዝነት ዝተለኽፉ ፡ “ጀነራል ኔረ” : “ናይ እናት ሃገር መጸዋዕታ ተቀቢለ”፡ “ኢድ ሃይለስላሴ ስዒመ ኔረ”፡ “ኣምባሳደር ኤርትራ ኔረ” ወዘተ ዝብሉ፣ ኩሉ ኤርትራዊ ፡ “ተቓዋሚ እየ” ይበል ወይ’ውን ደጋፊ: ሕቶኡን ስክፍትኡን ካብ ክቱር ሃገራዊ ፍቕሪ እዩ ዝብገስ ዝብል እምነት ኣሎኒ።
ኣብ’ዚ ትምኒት ጽባቐ ኤርትራ ፡ እቲ ንኽተሎ ዘሎና መገዲ ጥራይ እዩ ዝፈላለ። እዚ ድማ ንርዱእ ምኽንያት እዩ። ዋጋ ዘይከፈለት ፡ ስዉእ ወይ ስንኩል ዘይብላ ፡ ስምብራትን በሰላን መግዛእቲ ዘይርከባ ስድራ-ቤት ኤርትራ ስለ ዘየላ እዩ። እቲ ዘገርም፡ ካብ’ዞም ሰብ ሕዱር ሕማም : ወይ ሓደስቲ ኣንድነታውያን ፡ እቲ ጸብጻብ ናይ’ቲ ተቖጻጻሪ ጉጅለ ብተደጋጋሚ ዝጠቕሶ ንሓደ ፡ "ኣብ ኤርትራ ጀነራል ኔረ" ዝብል ፡ ናይ ኤርትራዊ ጀነራል ክብሪ ዘይብሉ ውልቀ-ሰብ ኢዩ፡፡ ምኽንያቱ ፡ ኩሉ ተጋዳላይን ዉፍይ ኣባል ሓፋሽ ውድባት ህዝባዊ ግንባር ኰነ ተጋድሎ ሓርነትን፡ ኩሉ እቲ ብቅኑዕ መንፈስ ምእንቲ ሃገር ዝተቓለሰን ዝተበጀወን ብተግባሩ ናይ ጀነራላት ጀነራል ጥራይ ዘይኰነስ ፊልድ ማርሻልን ልዕሊኡን እዩ። ኩሉ’ቲ ኤርትራዊ ተጋዳላይ ፡ በቲ ዘሕለፎ መከራን መስገደልን፡ ዘርኣዮ መዘና-ኣልቦ ኒሕ፡ ሓቦ፡ ጽንዓትን ጅግነትን፡ ጥራይ በዓል ሓደ-ኽልተ ጽሩራ ጀነራል ዘይኰነስ ፡ ካልኦት ጀነራላት ዓለምና ሰቒለሞ ዘይፈልጡ 6-7 ጽሩራ ዝግብኦ ጀነራልን፡ መርኣያ ’ቲ ኹሉ ተወፋይነቱን ዓወታቱን’ውን ማእለያ ዘይብሉ መዳልያታትን ኒሻናትን ዝግብኦ ኢዩ። እንተዀነ ጽሩራኡ እቲ ጸይርዎ ዝጉዓዝ ዘሎ ስንክልናን እስኮጆን ኢዩ። ካብ’ቲ ምቕሉል ኤርትራዊ ባህሊን ዒብን ተበጊሱ ኸኣ፡ እዚ ኹሉ ተጋዳላይ ፡ ኣብ’ዚ ዝሓለፈ 23 ናይ ነጻነት ዓመታት ፡ መዝነቱ ጠቒሱ ፡ “ከም’ዚ እየ፡ ከም’ቲ እየ” እናበለ ዝንየትን ዑብ ዝብልን ርኢናን ሰሚዕናን ኣይንፈልጥን ኢና።
እዚ “ጀነራል” እዚ ግን ፡ ከም’ቲ ኣብ’ቲ ጽሑፍ ዘንበብናዮ ፡ ባዕሉ ዝፈጠሮ ፡ ብርቱዕ ናይ መንነት ቅልውላው ዝሳቐ-ሰብነት ዝለበሰ ሰብ ኰይኑ ካብ ዝከድዕ፡ “ጀነራል ኔረ ፡ ዝራኸቦም ሓለፍቲ ከም ዝሓበሩኒ” ካብ ዝብል እዋን ሓሊፍዎስ ፡ መሳልል ክድዓቱ ካብ ወያነ እንሆ ናብ ተቆጻጻሪ ጉጅለ ሰጊሩ ንርኢ ኣሎና።
ንእግረ መገድና ፡ እቲ ናይ ብሓቂ ኤርትራዊ ጀነራል: ሓደ ስርዓት ኣብ ልዕሊ ህዝቢ ክዕምጽ ከሎ: ቀምሽ ወያነ ተኸዲኑ፡ ወይ’ውን ኣብ መንኩብ ምዕራባውያን ተሓንጊሩ ኣይኰነን “ዉሕ ዉሕ” ክብል ዝግብኦ። እንታይ ድኣ ፡ ዘለዎ ጽልዋ ተጠቒሙ ፡ ዓገብ ክብልን፡ ለውጢ ከምጽእን ፡ ወይ ድማ በጃ ህዝቢ ክኸውን እዩ ዝግብኦ።
ንምዃኑ ፡ እዞም ከምዚኦም ዝኣመሰሉ ሓደስቲ ኣንድነታውያን ፡ ነቲ ብሃገራዊ ቓልሱ ፡ ሃገራዊ ናጽነት ንምምጻእ ዝዓበየ ተወፋይነት ዘርኣየን መወዳድርቲ ዘይብሉ ዋጋ ዝኸፈለን ህዝቢ ኤርትራ፡ ብፍላይ ድማ ንተጋደልቲ ህዝባዊ ግንባርን ካልኦት ምእንቲ ኤርትራ ብንጽህና ዝተቓለሱን ሃገራውያን ፡ ኣብዘን ዝሓለፈ ልዕሊ 40 ዓመታት ፡ ሓሳባትካ ብሓርነት ምግላጽ ፡ ኣብ ህዋሳቶም ዝሰረጸ ፡ ኣካል መዓልታዊ ህይወቶም ክንሱን ፡ ምእንቲ ማዕርነት ፡ ፍትሒ ፡ ዲሞክራስን ምሉእ ሰብኣዊ-መሰላትን ረዚን ዋጋ ዝኸፈለን፡ ብማዕዶ ዀይኖም፡ "ዲሞክራሲ፣ ቅዋም፣ ምርጫ፣ ሰብኣዊ መሰል፣ ወዘተ" ኢሎም ዓጀው ጀው ክብልሉ ሃየንታ ኣለዎ። ከም’ቲ ናይ’ዞም ዑሱባት ብግዳም ተላኢኾም ዝገብርዎ፡ ዉሑስ ሰላም ንምዝራግ: ህዝቢ ሓድሕድ ንምንቛት: ሃገር ንምብትታን ፡ ናይ ተፎጥሮ ጸጋታት ሃገር ንምሕራጅ፡ ሃገራዊ ኣተሓሳስባ ንምብራዝን ምጥፋእን ዘይኰነስ ፡ በቲ ቕኑዕ መገዲ ፡ ካብ ውሽጥናን : ናትናን: ንሕና ንመልኮን: ቀዳምነትና ኣብ ግምት ዘእተወን ክብርታትና ኢዩ። ንዲሞክራሲ ፡ ንፍትሒ፡ ንሰብኣዊ መሰል ንኣሳታፊ ስርዓተ ፖለቲካ፡ ንነጻ ምርጫ ህዝቢ፡ ንቕዋማዊ መንግስትን ተማእዛዝነት ቅዋምን ካልእን ፡ ካብ ዝዀነ ኣብ ደምበ ወያነ ተጸጊዑ ከረጋግጾም ዝፍትን ንዱይ፡ እቲ ኣብ ውሽጢ ህዝቡን ቀዳምነት ምርግጋጽ ሃገራዊ ድሕነት ከም ዕላማ ሒዙ ዝቃለስ ዘሎ ህዝቢ ኢዩ ዋንኦምን ኰስኳሲኦምን።
በዚ ኣጋጣሚ ፡ ነቲ ተዓሲቡ ፡ ሃገርን ህዝብን ከድሚ ዘይተበገሰ ፡ ሃገራዊ ህላወን ድሕነትን ኣብ ዋጋ ዕዳጋ ንኸእቱ ሃረምረም ዘይብል፡ ንሃገራዊ ረብሓን ንነባሪ ልኡላዊ ህላዌ ሃገር ዝሕለቕ ዜጋ፡ ንህዝባዊ ግንባር ይኹን ንመንግስቲ ኤርትራ ምንቃፍን ምእራምን ንቡር ኣሰራርሓ ህዝቢ ኤርትራ እምበር ፡ ፉሉይ ትብዓት ዝሓትት ተግባር ኣይኰነን። ምእንቲ ሃገርን ብሩህ መጻኢኣን እቲ ዝለዓለ ዋጋ፡ መስዋእትን ስንክልናን ከይተረፈ ክቕብል፡ ግንባሩ እምበር ሒቁኡ ሂቡ ዘይፈልጥ ህዝቢ ስለ ዝዀነ። ንምዃኑ ፡ ነቶም ምስ'ዞም ሓደስቲ ኣንድነታውያን ፡ ብግርህና ተጸጊዖም ፡ ነቲ ዝመስሎም ለውጢ ንኽመጽእ ዝምነዩ ሕልንኦም ነዘን ዝስዕባ ሕቶታት ክምልስ ክገድፎም።
- ወያነ ፡ እቲ “ህዝበይ” ኢሉ ዝቖጽሮ ኣብ ጎደናታት ኣዲስ ኣበባ ብጥይት ዝረሽረሸ ፉንፉን ስርዓት: እቲ መቓብር ሰማእታትና ዝፈሓረ ፡ ኣዴታትና ዝደፈረ፡ ንብረትና ዝራሰየ፡ ነቲ ካብኡ ንላዕሊ ንኢትዮጵያ ብኸብዲ ኢዱ ገዲፉ ብዝባን ኢዱ ዝተገዝአ ሓላል ህዝብና “ሕብሪ ዓይንኻ ባህ ኣይበለናን” ኢሉ ዘበሳበሰ ብዕሉግ ስርዓት፡ “ሰላም ዝዓሰላ፡ ሓያል፡ ስምርቲ ቅስንትን ምዕብልትን ኤርትራ ክትመጽእ ይሰርሕ እዩ” ኢሉ ዝሓስብ ኤርትራዊ ኣሎ?
- ሳሆ ፣ ኩናማ ፣ ዓፈር፡ “ጽሉእ ብሄረ ትግርኛ” ፡ “ዝተወጽዐ ተኸታል እምነት ምስልምና” ወዘተ እናበለ፡ ዝጐዛዘዮም ፡ ልዕሊ 30 ዝዀኑ ጉጅለታት ፡ “ስልጣን ንዑ ተረከቡ” እንተዝበሃሉስ ፡ ነዛ ብስጋይ-ስጋኻ፡ በጃይ-በጃኻ፡ ብሓልዮት፡ ምጽውዋርን ብምክብባርን ትኸይድ ዘላ ሃገር ክጐዛዝዩን፡ እኩይ ሕልሚ ወያነ ክተግብሩን እንታይ ኰን ምገበሩ?
- ዕድመ ደቂ-ሰብ እንተ ብጽቡቕ ፡ እንተ ብሕማቕ ሓጺር እዩ። ሰብ ሓላፊ ፡ ሃገር ግን ናይ ዉሉድ ወለዶ እያ። ስለ ዝዀነ ፡ ዋላ’ውን ምስ ሰባት ዝተኣሳሰር ሓድ ሓደ ጌጋታት እንተ ተፈጸመ ፡ ተረቢጽካ ፡ ሃገር ንኸም ብዓል ወያነ ዝመሰሉ፡ “ዝበልዕሉ ጻሕሊ ዝሰብሩ” ጓሓላሉ ፡ ኣሕሊፋካ ይወሃብ ድዩ? ከም’ቲ ሓደ ዘይበልየሉ ፡ ሃገርን ህዝብን ናይ ምኽዳዕ ሕማም እናሻዕ ዝደግሶ “ናይ ሕጊ ምሁር እየ” በሃሊ ፡ እንተዀነ ፈኲሽ ታኒካ ባሕሪ፡ ኣብ ካናዳ ዀይኑ ፡ ቅዋም ቀይሩ ፡ ነቲ ምእንቲ ነጻነት ኤርትራ ከቢድ መስዋእቲ ዝኸፈለ ህዝቢ ቢሄረ ዓፋር ንወያነ ከም ገጸ-በረኸት ክምጡ ዝሃቀነን ዝሓለመን ንዱይ ናይዚ ኣብነት ምተቆጽረዶ?
- ሃገራት ተበታቲነን ህዝብታት ኣብ ስቅያት ተሸሚሞም ኣብ ዘይወጽእ ጣዕሳ ኣትዩም ከም ዘለዉ ስዉር ነገር ድዩ?
- ኣብ መንጎ የሕዋት ናይ ሓንቲ ሃገር ፡ ብጸበቢ ትሕተ-ሃገራዊ ስምዒታት ተደሪኹ ዝውላዕ ግጭት ፡ በጀካ መወዳእታ ዘይብሉ ዕንወት፡ ስዓርን ተሰዓርን ከም ዘይብሉ እዚ ኣብ ሃገራት ኣዕራብ ንርእዮ ዘለና ኣብነት ኣይኰነን ድዩ?
- እንጀራ ቅልዋጦ መቂርካ፡ ከም ከልቢ ንከብድኻ ጥራይ ክትግዛእ፡ ክዉንን ዘይክዉንን ሓባሊቑካ፡ ንህዝብኻ ፡ ነቲ ወሊዱ ዘዕበየ፡ ዓንጊሉ ዝናበየ፡ ዘይሽሙ፡ ዘይባህሉን ዘይወዓሎን ንክትህብ ብሓሶት ክትምስከር ፡ ኣብ ም’ንቲ ምንታይ ይቑጸር?
ኣብዚ ፡ መወዳእታ ዘይብሉ ሕቶታት ክቐርብ ይከኣል እዩ። በቲ “ዓሻ ዝተኸሎስ ለባም ነይነቕሎ” ዝብል ዘረባ ወለዲ ፡ ቅድሚ ምዕጻወይ: ኩሉ ልቦና ዝተዓደለ ኤርትራዊ በቲ ዘለና ሃብቲ ፡ ሃገራዊ ስኒትና ከይተጻወትና እንተከድና ጥራይ ኢና ንዉሉድ ወለዶ እትመሓላለፍ፡ ሕድሪ ስዉኣት ዝዀነት ሃገር እትህልወና።
ከም ሕቡናት ሃገራውያን፡ ሃገር ኣብ ምምጻእ ታሪኽ ዝሰራሕና ፡ ብቐዳምነት ልኡላውነት ኣብ ምዕቃብ ዝጀመርናዮ ታሪኽ ንቐጽል። ሓለዋ ልኡላውነት ሃገር ግን ወዓል ሕድር ዘይብትለሉ ከቢድ ሓላፍነት ኢዩ። እቲ ንደልዮን ንብህጎን ካልእ ኩሉ፡ ግዜ ሓልዩ ክመጽእ ምዃኑ ዘጠራጥር ኣይኰነን። ነቶም ኣብ ላዕሊ ዝተጠቕሱ ክብርታት ድማ፡ ልዕሊ ህዝባዊ ግንባርን ህዝቢ ኤርትራን ዝቃለሰሎምን ዝብጀወሎምን ክህሉ ኣይክእልን እዩ። እንተ’ቲ ስምረትን ጥምረትን ሃገራውነትን ናይ ኤርትራውያን፡ 99.98% ኣብ ቦትኡ ከም ዝዀነ ፡ ይትረፍ ፈታዊ እታ ደመኛ ጸላኢት ህዝቢ ኤርትራ ፡ ወያነ’ውን ትፈልጥ እያ። ዝዀነ ወስታ ኣብ ልዕሊ ሃገር ዘይትገብር ድማ ህዝቢ ኤርትራ እትረፎ ሕጂ ፡ ቅድም'ውን እንተዀነ ፡ ድሕሪ ሓጺር ናይ ምትኽኻል ግዜ ፡ ረመጽ ኺዕዩ ህላዊኣ ከም ዘኽትም ክገብር ዝኽእል ምዃኑ ስለ ትፈልጥ እዩ። ህላወ ውሕሰቲ ኤርትራ ብኹሉ መለኪዕታት ንድሕሪት ዘይምለስ ኩዉንነት ኰይኑ ተዋሒሱ እዩ። ዝዀነ ኣብ ልዕሊ’ዚ ህዝቢ ብጎይቶት ናይ’ዚ ዓለምን ዕሱባቶምን ዝግበር ሽርሒ ድማ ኪኖ ሒቕታ ኰይኑ ምሕላፍ ፡ ካልእ ምቅይያር ዝሓልም ፍጡር እንተልዩ፡ ንሓይሊ፡ ባህሊ፡ ልቦና፡ ጽዓት፡ ጽንዓት፡ ወዘተ ናይ ህዝቢ ኤርትራ ብዝግባእ ዘየንበበ ደንቆሮ ጥራይ ክከውን ኣለዎ።
ዓወት ንሓፋሽ!!
እቲ ሃገራት ናይ ምፍትራኽ ዕማም ዘይተረድኦ የዋህ እንተልዩ ግን ፡ ነዚ ሰነድ ይወከስ። Watch "General Wesley Clark: The US will attack 7 countries in 5 years" on YouTube:
Credit: Dehai.org


text:
ስድራ ቤትን | ሓዳር
ቂም ካብ ምሓዝ ብኸመይ ከም እትርሕቕ
ጸገም
ነቲ መጻምድትኻ ዝበሎ ወይ ዝገበሮ ሕማቕ ነገር ክትርስዖ ኣይከኣልካን፣ ነቲ ተሪር ቃላትን ነቲ ብሸለልትነት እተፈጸመ ተግባርን፡ ካብ ተዘክሮኻ ኽትሓክኮ የጸግመካ ይኸውን። ብሰንኪ እዚ ድማ፡ እቲ ቐደም ዝነበረካ ፍቕሪ፡ ብቒም ተተኪኡ እዩ። ኣብዚ ፍቕሪ ዝረሓቖ ሓዳር ተቘሪንካ ኻብ ምንባር ዚሓይሽ ምርጫ ዘይብልካ ዀይኑ ድማ ይስምዓካ። በዚ ምኽንያት እዚ እውን ንመጻምድትኻ ትቕየሞ።
ይኹን እምበር፡ እቲ ዅነታት ኪመሓየሽ ከም ዚኽእል ርግጸኛ ኽትከውን ትኽእል ኢኻ። ፈለማ ግና፡ ብዛዕባ ቒም ምሓዝ እተወሰነ ነጥብታት እስከ ንርአ።
ክትፈልጦ ዘሎካ
ቂም ምሓዝ ንሓዳር ኪብትኖ ይኽእል እዩ። ስለምንታይ፧ ነቲ ቐንዲ መሰረት ሓዳር ዝዀነ ኸም ፍቕርን ተኣማንነትን ዝኣመሰለ ባህርያት ስለ ዜጥፍኦ እዩ። ስለዚ፡ ቂም ምሓዝ ብሰንኪ ኣብ ሓዳር ዜጋጥም ጸገማት ዚመጽእ ዘይኰነስ፡ ኣብ ሓዳር ጸገም ዜምጽእ ባህርይ እዩ። በዚ ምኽንያት እዚ ድማ እዩ መጽሓፍ ቅዱስ፡ “ኵሉ ምረት . . . ካባኻትኩም ይርሓቕ” ዚብል።—ኤፌሶን 4:31።
ቂም ትሕዝ እንተ ዄንካ፡ ገዛእ ርእስኻ ኢኻ እትጐድእ። ቂም ምሓዝ፡ ንገዛእ ርእስኻ ጸፊዕካያ ኽነስኻ፡ ካልእ ሰብ እቲ ጽፍዒት ኬሕምሞ ኸም ምጽባይ እዩ ዚቝጸር። ማርክ ዚከል ኣብታ ሂሊንግ ፍሮም ፋሚሊ ሪፍትስ ዘርእስታ መጽሓፉ፡ “እቲ እተቐየምናዮ ኣባል ስድራ ቤት፡ ነቲ ዚኸውን ዘሎ ስለ ዘይፈልጥ፡ ብዘይ ዝዀነ ይኹን ጸገም ተሓጒሱ ህይወቱ ይመርሕ ይህሉ ይኸውን” በለ። እቲ ነጥቢ እንታይ እዩ፧ ዚከል ከም ዝገለጾ፡ “ቂም ምሓዝ፡ ካብቲ እተቐየምካዮ ሰብ ንላዕሊ ንዓኻ እዩ ብዝያዳ ዚጐድኣካ።”
ቂም ምሓዝ፡ ንገዛእ ርእስኻ ጸፊዕካያ ኽነስኻ፡ ካልእ ሰብ እቲ ጽፍዒት ኬሕምሞ ኸም ምጽባይ እዩ ዚቝጸር
ቂም ምሓዝ ኣብ ምርጫ እተመርኰሰ እዩ። ገሊኦም ሰባት፡ ቂም ምሓዝ ኣብ ምርጫ እተመርኰሰ ምዃኑ የጠራጥሮም እዩ። ‘ብዓል ቤተይ/ብዓልቲ ቤተይ እኮ እዩ/እያ ቒም ከም ዝሕዝ ገይሩኒ/ገይራትኒ’ ይብሉ። ከምዚ ዓይነት ኣተሓሳስባ፡ ኣብቲ ኽትቈጻጸሮ ዘይትኽእል ነገር፡ ማለት ኣብ ተግባራት እቲ ኻልእ ሰብ ከም እተተኵር እዩ ዚገብረካ። መጽሓፍ ቅዱስ ግና፡ እተፈልየ ሓሳብ እዩ ዚህብ። “ነፍሲ ወከፍ ገግብሩ ይመርምር” ይብል። (ገላትያ 6:4) ነቲ ኻልእ ሰብ ዚብሎ ወይ ዚገብሮ ነገራት ክንቈጻጸሮ ኣይንኽእልን ኢና፣ ነቲ ንሕና እንህቦ ምላሽ ግና ክንቈጻጸሮ ንኽእል ኢና። ብዘይካ ቒም ምሓዝ፡ ካልእ ኣማራጺ ኸም ዘየልቦ ጌርና ኽንሓስብ የብልናን።
ክትገብሮ እትኽእል ነገራት
ንመጻምድትኻ ጥራይ ተሓታቲ ኣይትግበሮ። ሓቂ እዩ፡ ንመጻምድትኻ ተሓታቲ ኽትገብሮ ቐሊል ኪኸውን ይኽእል እዩ። ኰይኑ ግና፡ ቂም ምሓዝ ኣብ ምርጫ እተመርኰሰ ምዃኑ ኣይትረስዕ። ይቕረ ምባል እውን ከምኡ እዩ። ነቲ ኣብ መጽሓፍ ቅዱስ ዚርከብ፡ “ተቘጢዕኩም ከለኹም፡ ጸሓይ ኣይትዕረብኩም” ዚብል ምኽሪ ኽትስዕቦ ትኽእል ኢኻ። (ኤፌሶን 4:26) ይቕረ ናይ ምባል መንፈስ እንተ ኣልዩካ፡ ነቲ ኣብ ሓዳርካ ዘጋጠመካ ጸገም ብዝሓሸ ኣተሓሳስባ ንኽትፈትሖ ኣጋጣሚ ኽትረክብ ኢኻ።—ስርዓት መጽሓፍ ቅዱስ፦ ቈሎሴ 3:13።
ገዛእ ርእስኻ ብቕንዕና መርምር። መጽሓፍ ቅዱስ፡ ገሊኦም ሰባት ‘ቍጡዓትን ተነቀፍትን’ ምዃኖም ይገልጽ እዩ። (ምሳሌ 29:22) ንስኻኸ ኸምኡ ዲኻ፧ ‘ቀልጢፈ ድየ ዝቝጣዕ፧ ብቐሊሉ ድየ ዝቕየም፧ ንንኣሽቱ ነገራት ኣኽቢደ ድየ ዝርእዮ፧’ ኢልካ ንርእስኻ ሕተታ። መጽሓፍ ቅዱስ፡ “ናብ ነገር ዚምለስ . . . ንእሙናት ፈተውቲ ይፈላልዮም” ይብል። (ምሳሌ 17:9፣ መክብብ 7:9) እዚ ኣብ ሓዳር እውን ኬጋጥም ይኽእል እዩ። ስለዚ፡ ቂም ናይ ምሓዝ ዝንባለ እንተ ኣልዩካ፡ ‘ምስ መጻምድተይ ኣብ ዘሎኒ ርክብ ዝያዳ ትዕግስቲ ኸርኢ እኽእል ድየ፧’ ኢልካ ንርእስኻ ሕተታ።—ስርዓት መጽሓፍ ቅዱስ፦ 1 ጴጥሮስ 4:8።
ኣብቲ ብዝያዳ ኣገዳሲ ዝዀነ ጕዳይ ኣተኵር። መጽሓፍ ቅዱስ፡ “ስቕ ንምባል ጊዜ አለዎ፡ ንምዝራብ ድማ ጊዜ አለዎ” ይብል እዩ። (መክብብ 3:7) ምስ መጻምድትኻ ብዛዕባ ነፍሲ ወከፍ በደል ክትዘራረቡ ኣየድልየኩምን እዩ፣ ሓድሓደ ሳዕ፡ “ኣብ መደቀሲኹም ልብኹም መርምሩን ስቕ በሉን።” (መዝሙር 4:4) ኰይኑ ግና፡ ብዛዕባ ሓደ ጕዳይ ክትዘራረቡ ግድን እንተ ዀይኑ፡ ካብ ሓርቖትካ ኽሳዕ እትዝሕል ተጸበ። ቢትሪዝ ዝስማ ሰበይቲ፡ “ስምዒተይ ኪጕዳእ ከሎ፡ ፈለማ ኽሃድእ እፍትን። ሓድሓደ ሳዕ፡ እቲ ጕዳይ ክንድቲ ኸቢድ ዘይምንባሩ ጸኒሑ ስለ ዚርድኣኒ፡ ብኣኽብሮት ንኽዛረብ እድረኽ እየ” በለት።—ስርዓት መጽሓፍ ቅዱስ፦ ምሳሌ 19:11።
“ይቕረ ምባል” እንታይ ማለት ምዃኑ ተረዳእ። ኣብ መጽሓፍ ቅዱስ፡ እታ “ይቕረ ምባል” እትብል ቃል፡ ካብታ ‘ንሓደ ነገር ምሕዳግ’ እተመልክት ኣብ በዅሪ ቛንቋ እትርከብ ቃል እያ እትትርጐም። ስለዚ፡ ይቕረ ምባል፡ ነቲ በደል ወይ ነቲ ተግባር ከም ዘይተፈጸመ ጌርካ ኣትሒትካ ትርእዮ ማለት ኣይኰነን፣ የግዳስ፡ ሸለል ትብሎ ማለት እዩ፣ ከመይሲ፡ ቂም ምሓዝ ንጥዕናኻን ንሓዳርካን ኣዝዩ ኺጐድኦ ይኽእል እዩ።
ብዝያዳ ፍለጥ
ብኸመይ ይቕረ ኸም እትብል
ይቕረ ምባል ከቢድ ኪኸውን ዚኽእል ስለምንታይ እዩ፧ ምኽሪ መጽሓፍ ቅዱስ ብኸመይ ኪሕግዘካ ኸም ዚኽእል ርአ።


text:
1ዬካፓ ጌኤዦ ዓያና ፃላሄ ዒዛ ዛጋኒ ጌሻንዳጉዲ ዓሲ ናንጉዋ ዳውሎ ዬሱሴ ዔኪ ዓኣዼኔ። 2ዒኢካ ዒ ዖይዲታሚ ሮኦሪና ዋንቴና ሙኡዚ ሙዑዋዖ ዴዔስካፓ ናይዺንቴኔ። 3ዬማና ጌሻ ፃላሄ ዬሱሴ ኮራ ሙካዖ፦ “ሂንዳ ኔ ፆሲ ናይ ማዔቴ፥ ሃንሢ ሹጮንሢ ካሣ ማሄ” ጌዔኔ። 4ዬሱሴ ማሃዖ፦ “ ‘ዓሲ ናንጋሢ ፆሲ ኬኤዛ ቃኣሎና ማዓንዳፓ ዓቴም ካሣ ሙዒ ሌሊቱዋሴ’ ጌይንቲ ፃኣፒንቴኔ” ጌዔኔ። 5ዬካፓ ሃሣ ፃላሄ ዬሱሴ ፆሲም ዱማዼ ካታሞ፥ ዬሩሳላሜ ዔኪ ዓኣዻዖ ጌኤዦ ማኣሮኮ ሄላስካ ኬሲ ዔቂሲ፦ 6“ ‘ኔና ካፓንዳጉዲ ፆሲ ፔ ኪኢታንቾ ኔም ዓይሣንዳኔ፤ ቶካ ኔኤኮ ሹጮይዳ ዹይንቱዋጉዲ፥ ዔያታ ፔ ኩጮና ዓርቂ ኔና ቃዛንዳኔ’ ጌይንቲ ፃኣፒንቴኔ፤ ዬያሮ ኔ ፆሲ ናይ ማዔቶ፥ ሂንዳ ሃይፓ ሊካ ጱሌ” ጌዔኔ። 7ዬሱሴ ማሃዖ፦ “ ‘ኔ ጎዳ፥ ፆዛሢም ፒራኒ ማሊፖ’ ጌይንቲ ሃሣ ፃኣፒንቴኔ” ጌዔኔ። 8ዬካፓ ጊንሣ ፃላሄ ዬሱሴ ኮሺ ዖዶሲ ዹካ ኬሲ ዓጮ ካኣቶ ቢያሢና ዔያቶኮ ቦንቾዋ ዻዋዖ፦ 9“ጉምዓቲ ኔ ታኣም ዚጊ ካኣሽኬቴ፥ ሃያ ታ ኔም ቢያ ዒንጋንዳኔ” ጌዔኔ። 10ዬሱሴ ማሃዖ፦ “ኔኤኒ ሓይ ፃላሄ፥ ሴካ ሺኢኬ! ‘ኔ ጎዳ ፆዛሢም ዚጌ፤ ሃሣ ዒዛ ሌሊ ካኣሽኬ’ ጌይንቲ ፃኣፒንቴኔ” ጌዔኔ። 11ዬካፓ ፃላሄ ዬሱሴ ሃሺ ዓኣዻዛ፥ ፆሲኮ ኪኢታንቻ ሙኪ ዒዛ ማኣዴኔ። 12ዮሓኒሴ ቱቴሢ ዬሱሴ ዋይዜ ዎዶና ጌሊላ ዓጮ ዓኣዼኔ፤ 13ዒኢካፓ ናዚሬቴ ካታሞ ሃሺ፥ ቂፒርናሆሜ ካታሞ ዴንዴኔ። ቂፒርናሆሜ ዛብሎኔና ኒፕታሌሜና ዓጮ ኮይላ ዓኣ ባዚ ዓቺ ካታማኬ። 14ዬይ ያዺ ማዔሢ ፆሲ ማሊጾ ኬኤዛ ዒሲያሴ ዛሎና፦ 15“ባዞ ባንሢ ዓኣዻ ጎይጾና ዮርዳኖሴ ዎሮ ሱኮናይዳ ዓኣ ዛብሎኔንታ ኒፕታሌሜንታ ዓጫ ዓይሁዴ ማዒባኣ ጌሊላ ዓሶ ዓጫ፤ 16ዬያጉዲ ዹሞይዳ ናንጋ ዴራ ዼኤፒ ፖዒ ዴንቃንዳኔ፤ ባይሲንታም ጊኢጌ ዓጫ ዓኣ ዓሶም ፖዒ ፖዓንዳኔ” ጌይንቴሢ ኩማንዳጉዲኬ። 17ዬካፓ ዓርቃዖ ዬሱሴ፦ “ፆሲ ካኣቱማ ዑኬሢሮ ጎሞ ቡኡፁዋቴ” ጌዒ ጌዒ ዔርዚሢ ዓርቄኔ። 18ዬሱሴ ጌሊላ ባዞ ኮይሊና ዓኣዻዖ፥ ላምዖ ዎሊኮ ጌርሲንሢ ማዔስኬንሢ ዴንቄኔ፤ ዔያታ ጴፂሮሴ ጌይንታ ሲሞኔና ጌርሲ ዒንዲራሴና ማዓዛ ዔያታ ሞሎ ዓርቃያታሢሮ ሞላሢ ዓርቆ ሮኦጮጉዴ ሱዞ ባዞይዳ ዓጋኔ። 19ዬሱሴ ዔያቶም፦ “ሃኒ ታ ጊንጾ ሙኩዋቴ፤ ታ ዒንሢ፥ ዓሲ ፒሪ ዓርቃያ ማሃንዳኔ” ጌዔኔ። 20ዔያታ ቤዞማና ሞላሢ ዓርቆ ሱዞ ሃሺ፥ ዒዛ ጊንጾ ዓኣዼኔ። 21ዬማፓ ዻካ ዶጫዖ ሃሣ ላምዖ ዎሊኮ ጌርሲንሢ ማዓያ ዜብዲዮሴ ናኣቶንሢ፥ ያይቆቤና ዮሓኒሴና ዴንቄኔ። ዔያታ ፔኤኮ ዓዶ ዜብዲዮሴና ዎላ ዋኣፆና ፒንቆ ጎንጎይዳ ሞላሢ ዓርቆ ሱዞ ኮሻንቴ ዬሱሴ ዔያቶ ዔኤሌኔ። 22ዔያታኣ ቤዞማና ዋኣፆና ፒንቆ ጎንጎና ዓዶና ሃሺ፥ ዒዛ ጊንጾ ዓኣዼኔ። 23ዬሱሴ ዓይሁዶ ዓሶኮ ቡኪንቶ ቤዞይዳ ዔርዚ ዔርዚ ሃሣ ፆሲ ካኣቱሞ ዛሎ ኮዦ ሃይሶዋ ኬኤዚ ኬኤዚ ጌሊላ ዓጮ ቢያይዳ ሃንታዖ፥ ዱማ ዱማ ዶርዖና ሃርጊንቴ ዓሶ ፖዒሴኔ። 24ዬያይዳፓ ዔቄያና ዒዛኮ ሱንፃ ሶኦሪያ ዓጮይዳ ቢያ ዋይዚንቴሢሮ ዓሳ ዱማ ዱማ ዶርዖና ሃርጊንቲ ሜታዻ ዓሶ ቢያ ዒዛ ኮይላ ዔኪ ሙኬኔ፤ ዬያ ሃርጌ ዓሶ ባኣኮይዳ ፑርታ ዓያና ዓርቄ ዓሲ፥ ዴንሣ ዶርዓ ዓኣ ዓሲና ዎቦ ዓሲያ ዓኣኔ። ዬሱሴ ጋዓንቴ ቢያሢ ፓሤኔ። 25ጌሊላና ታጶ ካታሞንሢ ጌይንታ ቤዞንሢናይዳፓ ሃሣ ዬሩሳላሜና ዪሁዳ ዓጮይዳፓ፥ ዮርዳኖሴ ዎሮ ሱኮይዳፓ ሙኬ ሚርጌ ዓሲ ዬሱሴ ጊንጾ ዓኣዼኔ።
Copyright
Learn More


text:
ትንሳኤ—ተስፋ ምዉታት
ብዛዕባ እቲ መጽሓፍ ቅዱስ ዚመባጽዖ ተስፋ ትንሳኤ ትኣምን ዲኻ፧ * ምስቶም ሞይቶም ዘለዉ እነፍቅሮም ሰባት ምርኻብ፡ ኣዝዩ ዜሐጕስ ተስፋ እዩ። ኰይኑ ግና፡ እዚ ተስፋ እዚ ናይ ሓቂ ድዩ፧ ነዛ ሕቶ እዚኣ ንምምላስ፡ ነቲ ሃዋርያት የሱስ ክርስቶስ ዝሓደግዎ ኣብነት ክንምርምሮ ጽቡቕ እዩ።
ሃዋርያት ብዛዕባ ትንሳኤ ምዉታት ኣጸቢቖም ይኣምኑ ነበሩ። ስለምንታይ፧ እንተ ወሓደ፡ ብኽልተ ምኽንያት። ቀዳማይ፡ ተስፋኦም ኣብቲ የሱስ ካብ ሞት ከም ዝተንስአ ዚገልጽ ሓቂ እተመስረተ እዩ ነይሩ። ንሳቶምን ‘ካብ 500 ዚበዝሑ ኣሕዋትን ብሓንሳእ’ ነቲ ኻብ ሞት ዝተንስአ የሱስ ርእዮምዎ እዮም። (1 ቈረንቶስ 15:6) ብዘይካዚ፡ ከምቲ ኣብተን ኣርባዕተ ወንጌላት ተገሊጹ ዘሎ፡ ትንሳኤ የሱስ ብሰፊሑ እተረጋገጸን ተቐባልነት ዝረኸበን እዩ።—ማቴዎስ 27:62–28:20፣ ማርቆስ 16:1-8፣ ሉቃስ 24:1-53፣ ዮሃንስ 20:1–21:25።
ካልኣይ፡ ሃዋርያት፡ የሱስ እንተ ወሓደ ሰለስተ ሳዕ ንምዉታት ኬተንስእ ከሎ ርእዮም እዮም፦ ፈለማ ኣብ ናይን፡ ቀጺሉ ኣብ ቅፍርናሆም፡ ድሕሪኡ ኸኣ ኣብ ቢታንያ። (ሉቃስ 7:11-17፣ 8:49-56፣ ዮሃንስ 11:1-44) እቲ ኣብዛ ሕታም እዚኣ ኣቐዲሙ እተጠቕሰ ናይ መወዳእታ ትንሳኤ፡ ንሓንቲ ንየሱስ ኣዝያ እትቐርቦ ስድራ ቤት ዚምልከት እዩ ነይሩ። እንታይ ከም ዘጋጠመ እስከ ንርአ።
‘ትንሳኤ ኣነ እየ’
የሱስ ነታ ኣልኣዛር ሓዋ ኻብ ዚመውት ኣርባዕተ መዓልቲ ዝገበረ ማርታ፡ “ሓውኪ ኺትንስእ እዩ” በላ። ንሳ ኣብ ፈለማ፡ የሱስ እንታይ ማለቱ ኸም ዝነበረ ኣይተረድኣን። “በታ ዳሕረይቲ መዓልቲ ብትንሳኤ ኸም ዚትንስእሲ፡ እፈልጥ እየ” ድማ በለቶ። የሱስ ንማርታ፡ “ትንሳኤን ህይወትን ኣነ እየ” ድሕሪ ምባል፡ ንሓዋ ኻብ ሞት ምስ ኣተንስኦ እንታይ ከም እተሰምዓ እሞ ገምቶ!—ዮሃንስ 11:23-25።
ኣልኣዛር ንኣርባዕተ መዓልቲ ኣበይ እዩ ነይሩ፧ ኣብ ካልእ ቦታ ብህይወት ከም ዝነበረ ኣይተዛረበን። እወ፡ ኣልኣዛር ናብ ሰማይ ዝኸደት ዘይትመውት ነፍሲ ኣይነበረቶን። ኣብ ጥቓ ኣምላኽ ብምዃን፡ ዜሐጕስ ሰማያዊ ናብራ ኣየሕልፍን እዩ ነይሩ፣ ስለዚ፡ የሱስ ንኣልኣዛር፡ ካብ ሰማይ ናብ ምድሪ ብምምላስ ኣይኰነን ኣተንሲእዎ። እሞ ደኣ ኣልኣዛር ንኣርባዕተ መዓልቲ ኣበይ እዩ ነይሩ፧ ኣብ መቓብር እዩ ኣዕሪፉ ነይሩ።—መክብብ 9:5, 10።
የሱስ ንሞት ምስ ድቃስ ከም ዘመሳሰሎ፡ ሓደ ሰብ ድማ እንተ ሞይቱ ኺትንስእ ዚኽእል ብትንሳኤ ምዃኑ ትዝክሮ ኢኻ። እቲ ብዛዕባ ኣልኣዛር ዚገልጽ ጸብጻብ፡ ከምዚ ይብል፦ “‘ኣልኣዛር ዓርክና ደቂሱ ኣሎ፣ ኣነ ግና ካብ ድቃሱ ምእንቲ ኸተንስኦ፡ ክኸይድ እየ’ በሎም። ሽዑ፡ ደቀ መዛሙርቱ፡ ‘ጐይታይ፡ ደቂሱ እንተ ዀይኑስ፡ ኪሓዊ እዩ’ በልዎ። ግናኸ፡ የሱስ ብዛዕባ ሞቱ እዩ እተዛረበ። ንሳቶም ግና ብዛዕባ ድቃስ ዕረፍቲ እተዛረበ መሰሎም። ሽዑ፡ የሱስ ብግህዶ፡ ‘ኣልኣዛር ሞይቱ፣’ በሎም።” (ዮሃንስ 11:11-14) የሱስ ንኣልኣዛር ኬተንስኦ ኸሎ፡ ህይወት ብምሃብ ምስ ስድራ ቤቱ እንደገና ኸም ዚሓብር ገበሮ። ነታ ስድራ ቤት ከመይ ዝኣመሰለ ዜደንቕ ህያብ ኰን እዩ ሂብዋ!
የሱስ ኣብ ምድሪ ኸሎ ምዉታት ምትንስኡ፡ ናይቲ ኣብ መጻኢ ንጉስ መንግስቲ ኣምላኽ ምስ ኰነ ዚገብሮ ነገራት መርኣዪ እዩ ነይሩ። * እቲ ኣብ ሰማይ ዚነብር የሱስ፡ ኣብ ምድሪ ኣብ ዚገዝኣሉ እዋን፡ ነቶም ኣብ መቓብር ዘለዉ ምዉታት ኬተንስኦም እዩ። ብኸምኡ ኸኣ እዩ ‘ትንሳኤ ኣነ እየ’ ኺብል ዝኸኣለ። ነቶም እተፍቅሮም ሰባት እንደገና ምስ ረኸብካዮም ንዚስምዓካ ሓጐስ እሞ ሕሰቦ! እቶም ካብ ሞት ዚትንስኡ እውን ከምኡ ዓይነት ሓጐስ ኪስምዖም እዩ።—ሉቃስ 8:56።
ነቶም እተፍቅሮም ሰባት እንደገና ምስ ረኸብካዮም ንዚስምዓካ ሓጐስ እሞ ሕሰቦ!
ንህይወት ዘለኣለም እተድሊ እምነት
የሱስ ንማርታ፡ “እቲ ብኣይ ዚኣምን፡ እንተ ሞተ እኳ፡ ህያው ኪኸውን እዩ፣ ብህይወት ዘሎ እሞ ብኣይ ዚኣምን ኵሉ ኸኣ፡ ከቶ ኣይኪመውትን እዩ” በላ። (ዮሃንስ 11:25, 26) እቶም የሱስ ኣብቲ ናይ ሽሕ ዓመት ግዝኣቱ ዜተንስኦም ሰባት፡ ብእኡ ኽሳዕ ዝኣመኑ፡ ንዘለኣለም ናይ ምንባር ተስፋ ኣለዎም።
“እቲ ብኣይ ዚኣምን፡ እንተ ሞተ እኳ፡ ህያው ኪኸውን እዩ።”—ዮሃንስ 11:25
የሱስ ብዛዕባ ትንሳኤ ኸምዚ ኣብ ላዕሊ ተጠቒሱ ዘሎ ምስ በለ፡ ንማርታ፡ “ነዚዶ ትኣምኒ ኢኺ፧” ኢሉ ኣገዳሲ ሕቶ ሓተታ። ንሳ ድማ፡ “እወ ጐይታይ፣ ንስኻ . . . ክርስቶስ ወዲ ኣምላኽ ምዃንካ ኣሚነ ኣለኹ” በለቶ። (ዮሃንስ 11:26, 27) ንስኻኸ ኸምታ ማርታ ብዛዕባ ተስፋ ትንሳኤ ዝነበረታ ዓይነት እምነት ክትህልወካ ትደሊዶ፧ ፈለማ፡ ብዛዕባ እቲ ኣምላኽ ንደቂ ሰብ ዘለዎ ዕላማ ፍለጥ። (ዮሃንስ 17:3፣ 1 ጢሞቴዎስ 2:4) ከምዚ ዓይነት ፍልጠት ድማ፡ ናብ እምነት ኪመርሓካ እዩ። ንምንታይ ንናይ የሆዋ መሰኻኽር፡ መጽሓፍ ቅዱስ ብዛዕባ እቲ ጕዳይ እንታይ ከም ዚምህር ንኼርእዩኻ ዘይትሓትቶም፧ ብዛዕባ እቲ ዜደንቕ ተስፋ ትንሳኤ፡ ተሓጒሶም ኪገልጹልካ ይኽእሉ እዮም።
^ ሕ.ጽ. 2 ነታ ኣብ ገጽ 6 እዛ ሕታም እዚኣ ዘላ፡ “ሞት መወዳእታ ዅሉ ኣይኰነን” እትብል ዓንቀጽ ርአ።
^ ሕ.ጽ. 9 ብዛዕባ እቲ ኣብ መጽሓፍ ቅዱስ ዘሎ ተስፋ ትንሳኤ ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 7 ርአ።


text:
ሰበ ስልጣን
ሓገዝ – ካሳ ውሕስነትምስ ካሳ ውሕስነት ንሓገዝ ቆልዓ፣ ሓገዝ ክራይ ገዛ፣ መተካእታ ደሞዝ ወለዲ፣ መናበዪ ደገፍ ወዘተ ከተመልክት እንተ ደሊካ ርክብ ትገብር። ብዝተፈላለየ ቋንቋታት፡ ገለ ካብኡ ብዓረብኛ፣ ብሶማልኛን ብትግርኛን ናይ ተለፎን ኣኼብ ንምግባር ቆጸራ ምሓዝ ይከኣል እዩ።
ርክብ
ፖሊስጋታን 4
262 79 ኤንገልሆልም
0771-52 45 24
ስራሕ – ቤት ጽሕፈት መራኸብቲ ስራሕ
እዚ ኮሙን ንዓኻ ገዛ ናይ ምቕራብ ዝኾነ ግዴታ የብሉን። ስለዚ ናይ ሽወደን ቁጽሪ ውልቃዊ መንነት ምስ ተዋህበካ ብቑልጡፍ ናይ ገዛ ሪጋ ክትሕዝ ኣገዳሲ እዩ። ንነዊሕ ግዜ ክትነብረሉ ትኽእል ገዛ ድለ።
ቤት ጽሕፈት መራኸብቲ ስራሕ፡ ብዝቐልጠፈ ሽወደንኛ ንኽትመሃር፣ ስራሕ ክትረክብን ነብስኻ ክትናቢ ክትክእልን ጽቡቕ ኵነት ይህበካ።
ቤት ጽሕፈት መራኸብቲ ስራሕ፡ ፍቓድ መንበሪ ምስ ተዋህበካ ወይ ናብ ካልእ ኮሙን ምስ ኣተኻ ብዝቐልጠፈ ምሳኻ ናይ እግሪ መትከሊ ዝርርብ ክገብር ኣለዎ። ኣብ’ቲ ብሓደ ወይ ክልተ ዝርርብ ዝቖመ ናይ እግሪ ምትካል ዝርርብ ንስኻን እቲ ሰራሕተኛ ቤት ጽሕፈት መራኸብቲ ስራሕን ንናይ መጻኢ ግዜ ኣብ ሽወደን መደብ ከተውጽኡ ክትጅምሩ ኢኹም። እቲ ናይ እግሪ መትከሊ መደብ ብዝቐልጠፈ ስራሕ ምእንቲ ኽትጅምር ትሳተፎም ንጥፈታት ክገልጽ እዩ።
ርክብ
ኣርቢንጋታን 1 ኣብ ኤንገልሆልም 0771-60 00 00
ቍጽሪ ውልቃዊ መንነት – በዓል መዚ ኣታዊ ውሽጢ ሃገር
ኣብ ሽወደን ዝነብሩ ሰባት ምዝጉባት እዮም። እዚ ድማ ህዝባዊ ምዝገባ ተመዝጊቦም ይብሃል። ኣብ እቲ ህዝባዊ መዝገብ፡ ናይ ኵሉ ሰብ ስም፣ ኣድራሻ፣ ቁጽሪ ውልቃዊ መንነት፣ ስም ናይ’ቲ/ታ ሰብ በዓል ቤት ወይ በዓልቲ ቤት፣ ቆልዑን እቲ ሰብ ኣየናይ ዜግነት ከም ዘለዎን ኣሎ።
ኵሎም ኣብ ሽወደን ብቐዋሚ ዝቕመጡ፡ ሓደ ብዓሰርተ ኣሃዛት ዝቖመ ቁጽሪ ውልቃዊ መንነት ኣለዎም። ዓመትወርሒዕለት -
xxxx. (ዓመት፣ ወርሒ፣ ዕለት፣ ኣርባዕተ ውልቃዊ ኣሃዛት)።
ከም ሓድሽ መጻኢ፡ ድሕሪ መቐመጢ ፍቓድ ምውሳድካ ናብ በዓል መዚ ኣታዊ ውሽጢ ሃገር ብምኻድ ኣብ ናይ ህዝባዊ መዝገብ ምምዝጋብን ቁጽሪ ውልቃዊ መንነት ምርካብን የድልየካ። ምሉኣት ስድራ እንተ ኴንኩም፡ ኩሉኹም ኣባላት ስድራ ናብ በዓል መዚ ኣታዊ ውሽጢ ሃገር ምኻድ ከድልየኩም እዩ።
በዓል መዚ ኣታዊ ውሽጢ ሃገር ክፋል ናይ ኣብ ፖልስጋታን 4 ኣብ ኤንገልሆልም ዝርከብ ቤት ጽሕፈት ኣገልግሎት(servicekontoret) እዩ። ወረቐት መንነት ክትእዝዝ እንተ ኴንካ ኣብ ሄልሲንቦርይ ( ካርል ክሩክስ ጋታ 24) ዝርከብ በዓል መዚ ኣታዊ ውሽጢ ሃገር ክትከይድ የድልየካ።
ርክብ
ፖሊስጋታን 4
262 79 ኤንገልሆልም
0771-567 567
በዓል መዚ ኢሚግረሽን
በዓል መዚ ኢሚግረሽን ምልክታ ናይ ኣብ ሽወደን ክቕመጡ ዝደልዩ ሰባት፣ ክበጽሑ ክመጹ ዝደልዩ፣ ካብ ጭቆና ዑቕባ ዝሓቱ ወይ ናይ ሽወደን ዜግነት ዝሓቱ ዝምርምር በዓል መዚ እዩ። በዓል መዚ ኢሚግረሽን ብመሰረት እቶም ፍልሰት ናብ ሽወደን ዝቆጻጸሩ ዓንቀጻት ንነፍስ ወከፍ ምልክታ ይምርምር። ናቶም ስራሕ፡ እቲ ጕዳይ ብመሰረት ዘለዉ ሕግታት ብስሩዕ ኣገባብ ከም ዝፍጸም ምርግጋጽ እዩ።
ከም’ውን በዓል መዚ ኢሚግረሽን ንብዙሓት ሰባት ካብ ጭቆናን ግርጭትን ዑቕባ ይህብ እዩ። ገለ ክፋል ናይ ስርሖም፡ ካብ ህውከት ዝዓብሎሎ ቦታታት ናብዚ ዝመጹ ሓተትቲ ዑቕባ ምቕባልን ናይ ዑቕባ መሰሎም ምሕላውን እዩ። ምስ ናይ ሕቡራት ሃገራት ወኪል ስደተኛታት UNHCR ብምትሕብባር ድማ ኣብ ምሉእ ዓለም ኣብ መዓስከር ስደተኛታት ንዝርከቡ ስደተኛታት፡ ናብ ሓደ ሓድሽ ሂወት ኣብ ሽወደን ይሕግዝዎም።
መብዛሕትኦም ናብ ሽወደን ዝገዓዙ ሰባት ምስ ግዜ ናይ ሽወደን ዜጋታት ክኾኑ ይደልዩ። ኣብ ከምዚ ኵነት ምስ በዓል መዚ ኢሚግረሽን ኢኻ ርክብ ትገብር። ዓመታዊ ብዙሓት ሰባት ናይ ሽወደን ዜግነት ይወሃቦም። እዚ ዜግነት ብዙሕ መሰላት ይህብ እዩ፡ ንኣብነት መሰል ምርጫ ንባይቶ ሃገር
ርክብ
ሶደርጋታን 39
252 25 ሄልሲንቦርግ
0771-23 52 35
Sidan uppdaterad den 25 maj 2016.


text:
ግርጭት ኢትዮ-ኤርትራ ድቀት `በር ናብራስ የብሉን
(ሕሩይ ነጋሲ)
ማርቲን ሉተር ኪንግ ዝቕሓረ ርክብ ህዝብታት ወይ ሰባት ንኽሓዊ መፍትሒኡ እንትሕብር ከምዚ ይብል “ፀልማት ዝቕንጠጥ ብፀልማት እንተይኮነስ ብብርሃን ጥራሕ እዩ፣ ፅልኢት `ውን ዝበሊ ብፅልኢት እንተይኮነስ ብፍቕሪ ጥራሕ እዩ።” (“Darkness cannot drive out darkness: only light can do that. Hate cannot drive out hate: only love can do that.”)
እሞ እቲ ዛጊድ ንልዕሊ ዓሰርተ ሓሙሽተ ዓመት ኣቑፂሩ ዘሎ ጎንፂ ርክብ ህዝብታት ኢትዮጵያን ኤርትራን ብፍላይ ካዓ ህዝብታት ትግራይ ትግርኝ ኣግኣዝያን መፍትሒ ክረክብ እንተኾይኑ ምኽሪ ማርቲን ሉተር ኪንግ እንትንፍፅም እዩ። እዚ መዕለቢ ዘይተረኽቦ ውግእ ክልቲኦም ህዝብታት ጠጠው ዘይብለሉ ምኽንያት እንታይ እዩ? ኢልና ምስእንሓስብ ካብ ህልኽን ፅልእን ንላዕሊ እዙይ እዩ ዝብሃል ርትዓዊ ምኽንያት ንምቕማጥ ዝኸብድ ይመስል።
ውፅኢቱ ካዓ ንሪኦ ኣለና። ብኸምዚ እንተቐፂሉ ድማ ምንፃት ህዝብታት ትግራይ ትግርኝ ኣግኣዝያን ከኸትል እነተዘይኮይኑ፣ ካልእ ኸስቢ የብሉን። ማዓዝን ኣበየናይ ታሪኽ ዓለምን እሞ ምስዋር ሓዊ ሃልሃል እናበለ ካብ ዝያዳ ምቅፃል ሓሊፉ ሓዊ ከጥፍእ ሪኢና!
እቶም ኣብ ዶብ ዘለው መዋስንቲ ህዝብታት ብኹለ መዳያዊ ምዕባለ ካብ ግዘ ናብ ግዘ እናተጎድኡ እምበር እናማዕበሉ ክኸዱ ኣይረአናን። ብስእነት ውሕስነት ሰላም ምዕባለ ኢንቨስትመንት ከምቲ ዝድለ እናሰጎመ ኣይኮነን፤ ዳርጋ ተኾሊፉ እዩ። ብስራሕ ስእነት ኣብ ውሽጢ ዓዲ ኾነ ንደገ ንስደት መሪፁ።
ሎሚ ዶ ፅባሕ ውግእ ይላዓል እናበሉ ህዝብታት ርግኣት ስኢኖም፣ ንዕብይቱ መሰረት ክኾኑ ዝኽእሉ ንኽልቲኦም ህዝብታት ዘራኽቡ ዓበይቲ መንግስታዊ ኮነ ውልቃዊ መሰረት-ልምዓት ተኾሊፎም። ጉዳይ ህዝቢ ኤርትራ እንታይ ክዛረበሉ፣ ዓለም ዝፈልጦ እዩ። እቲ ብኽልቲኡ ወገን በብግዚኡ ዝጠፍእ ዘሎ ሂወት ደቂ ሰባትን፣ ንወታደራዊ ሓይልታት ዝጠፍእ ዘሎ ገንዝብ ኣብ ልምዓት እንተዝውዕል ኔሩ፣ ድኽነት ንምስዓር ኣብ እንገብሮ ስዳሮ ክንደይ መሰጎመና።
እሞ እንታይ ድኣ እዩ መፍትሒ ስኢናሉ? ከም ዝፍለጥ ውግእ ዘላቒ መፍትሒ ሰላምን ፍቕርን ኮይኑ ኣይፈልጥን፡፡ ንሕና ብፍላይ አህዛብ ኣግኣዝያን ዝኾና ሃገርና ንእሽቶ፡ ህዝብና ውሑድ፣ መከራና ግዙፍ፤ ህልቂትና ብዙሕ ኮይኑ ከምዘሎ አይንረስዕ፡፡ ኣብ ግንባራት ዲሞክራሲ፤ ኣብ ግንባራት ነፃነት መን ከቢድ ህይወት ከም ዝኸፈለ፤ መን ህልቂት ከም ዝበፀሖ ኣይንረስዕ።
ናይ መን ክብርን መንነትን ድዩ ዝሓስር ዘሎ፤ መን ድዩ ኣብ በረኻታት ሲናይ ተዘርጊሑ ዝተርፍ ዘሎ? ገለ ብምኽንያት ማይ ጽምኢ፡ ገለ ብወቕዒ ጸሓይ፡ ዘስካሕክሕ አማውታ ሞይቶምስ ብሑጻ ተደፊኖም ዝተረፉ ዘለዉ በዓል መን ድዮም? ናይ መን ኣሻሓት ህይወት ኣብ ባሕሪ ጥሒሉ ከም ዝተረፈ ኣይንረሳዓዮ፡፡ ብኸምዚ እንኸዶን ዘጋጥመና ዘሎን እንተቐጺልና መወዳእትና ምፅኣት ትግራይትግርኝ ኣግኣዝያን ክኸውን እዩ፡፡
ኣዶ ትግራይ፤ ኣዶ ኤርትራዊት (ነበር ትግራይ) ኣብ መመረቕታ መርዓን ደርዓን ደቃ፡ ጸጒራ ተቖኒና፡ ተሓኒናን ተዃሒላን፤ ብሓጎስ ወዛሕዛሕ ምበለት እምበር ጸጒራ ደርሚማ፤ መንጠለይና ሓዘን ተኸዲና ሬሳታት ደቃ ክትደሊ ድዩ ዝድለ ዘሎ? ዝቐበጸን ዝነቐጸን ከምዝበሃል፡ ዝቐበረስ እቐብጽ፤ ካብ ክትጸውየሉ ክትሰትሮ፣ ክትቀብሮ ይሓይሽ እኳ ኣብ ዝበሃለሉ ግዜ ከምዘለና ኣይተሰማዓናን ድዩ? አረ ሞትን ጥፍኣትን ንዓና ጥራይ መን እዩ ሂቡና? ንመንስ ክነሐጉስ ኢና? ብምፃትና መን እዩ ዝኸስብ? መን እዩ ዝሕጎስ? ብኸመይስ መፍትሒ ድኣ ንስእነሉ?
እሞ ከምዚ እንተገበርና ኸ?
1. ሕቶ ባድመን ኣብ ካልኦት ዶባትን ዘሎ ምውጣጥ፤ ብህዝበ-ውሳነ ወይክዓ ብሽምግልና መዕልቦ እንትንገብረሉ። ህዝብታት ብዝደለይዎ፤ ኣብ ዝደለይዎ ክዳነዩ እንተንገብር። ወይክዓ ከም ካልኦት ዓድታት ዝገብርዎ እቲ ዘዋጥጥ ዶባት ከይትሓንፀፀ ምግዳፍ።
2. ምእንቲ ህዝቢ ክብሃል ካብ ምትሕልላኽን፤ ዕንደራ ውግእን ወፂእና ኣብ ልምዓትን ራህዋን፤ ኣብ ምክልኻል ህዝብን ሀገርን ምድሃብ፡፡ ብዘይ ናይ ሕቡራት መንግስታት ፍቓድ ናይ ሓደ ዓዲ ዶብ ጥሒስካ ሓይሊ ምጥቃም ብዓለም ሕጊ ዘሕትት እዩ፤ ውኢሉ ሓዲሩ ቑጠባዊ ፀቅጢ ብሕቡራት መንግስታት ዓለም ክውሰን ይኽእል እዩ፡፡ መፅናዕቲ ኮምሽን ሰብኣዊ መሰላት ኣብ ጉዳይ ኤርትራ ኣብ መደምደምታ ኣብ ዝበፅሓሉ እዋን፤ ናብ ሕቡራት መንግስታት ኣብ ዘቕርበሉ እዋን ካብ ዓርሰ ምክልኻል ሓሊፍካ ናብ ውግእ እንድሕር ንኣቱ ሃሊና፤ ተፃብኦ ናይ ምኻን ዕድሉ ዓብዪ እዩ፡፡
3. እቲ ዘለናሉ ግዘ ካብ ልቢ ዝነቐለ ምዕቡል ዘተ ዝጠልብ እዩ። ስለዚ ተኸታተላይ ዘተ ብሞንጎኛ ሀገራት፤ ብሽማግለ ዓዲ፤ ብዓበይቲ ናይ ሃይማኖት መራሕቲ፤ ብኽልቲኦም መንግስታት ምእንተ ህዝብን ወለዶን ዘይተሓለለ ፃዕሪ ምግባር የድሊ። እዚ ጎንፂ ንኽፍታሕ ናብ ክልቲኦም ሕዝብታት ይውረድ፤ ኽልቲኦም መንግስታት ንዳግም ዘተን ውሳነን ቕሩብ ይኹኑ።
ንህዝብን ንወለዶን ክንብል ናብ ልብናን ነብስናን እንተተመለስና ይሓይሽ፡፡ ይቕረ ምባል ፈጣሪ ዝፈቶ ተግባር እዩ፡፡ ሕዝብታት ኣይንበድል፤ ኣብ ኣፋፍ ሞት ኮይና ኣይንሕጠ፤ ንመፅኢ ወልዶ ንሕሰብ። ዝያዳ ሰላምን ራህዋን፤ ዝያዳ ልምዓትን ዕብየትን፤ ዝያዳ ሕውነትን ሓደ ልቢን ክመፅእ ዝኽእል ብፅልኢትን ብምትህልላኽን ዘይኮነስ ብሰላማዊ ቃልሲ፤ ብሕውነታዊ ምትሕስሳብን ሓሌትን ፍቕርን እዩ፡፡
ኣብ መወዳእታ ከምዚ ይብል ኣለኹ፡፡ All time conflict and hate is either sickness or evilness. The present generation is not the cause of the past crimes and failures. It was rather the result of the short-sighted agreements between and faults of the past Shiwan kings and the Italian colonialists. At this point the present generation need to learn from the past failures and decide to walk in light of creative altruism; not to walk in the darkness of destructive selfishness. I wish everyone would discover the power of love and correct past failures.
ኣንቱም ሰባት ንጠፍእ ኣለና!! ንሕሰበሉ ድኣ እናበልኩ ንመራሕቲ መንግስቲ ኢትዮጵያን ኤርትራን፤ ከምኡ `ውን ንኣሕዋት ህዝብታት ምሕፀንታይ የቕርብ ፡፡ ሰሰናዩ ንዓኹም!
********


text:
ከመይ ይመስል ነበረ፧
ዊልያም ዊስተን
ዊልያም ዊስተን ተመራማሪ ስነ ፍልጠትን ክኢላ ሕሳብን ቀሽን ውሩይ ደራስን እዩ ነይሩ፣ መሳርሕቲ እቲ እንግሊዛዊ ተመራማሪ ፊዚክስን ክኢላ ሕሳብን ዝነበረ ሰር ኣይዛክ ኒውተን እውን እዩ ነይሩ። ብ1702 ዊስተን ኣብቲ ኣብ ዓዲ እንግሊዝ ዚርከብ ዩኒቨርሲቲ ካምብሪጅ፡ ንኒውተን ተኪኡ ፕሮፌሰር ሕሳብ ሉኬዥያን ኰነ። እዚ መዓርግ እዚ፡ ኣብ ዓውዲ ስነ ፍልጠትን ተክኖሎጅን ልዑል ፍልጠት ንዘለዎም ሰባት ዚውሃብ እዩ።
ዊስተን ብፍላይ ብተመሃሮ መጽሓፍ ቅዱስ፡ ንጽሑፋት እቲ ኣብ ቀዳማይ ዘመን ዝነበረ ፍላቭየስ ጆሰፈስ ዝስሙ ኣይሁዳዊ ጸሓፍ ታሪኽ ናብ እንግሊዝኛ ብምትርጓሙ እዩ ዚፍለጥ። እቲ ዘ ዎርክስ ኦቭ ጆሰፈስ ዘርእስቱ ጽሑፍ፡ ንታሪኽ ኣይሁድን ነታ ቐዳሞት ክርስትያናት ዚነብሩላ ዝነበሩ ዓለምን ዚምልከት ብዙሕ ሓበሬታ ዝሓዘ እዩ።
ዊስተን ዚኣምነሉ ዝነበረ ነገራት
ዊስተን ኣዝዩ በሊሕ ስለ ዝነበረ፡ ብዛዕባ ብዙሕ ነገራት፡ ብፍላይ ግና ብዛዕባ ስነ ፍልጠትን ሃይማኖትን ኣጽኒዑ እዩ። እቲ ኣብ መጽሓፍ ቅዱስ ዚርከብ ብዛዕባ ፍጥረት ዚገልጽ ጸብጻብ ልክዕ ምዃኑ፡ እቲ ኣብ ተፈጥሮ ዚርአ ንድፍን ጽባቐን ስርዓትን ድማ፡ መለኮታዊ ነዳፊ ኸም ዘሎ ዚሕብር ምዃኑ ይኣምን ነበረ።
ብዘይካዚ፡ ዊስተን፡ ሃይማኖታት ህዝበ ክርስትያን ኣብ ብዙሕ ጨናፍር ኪገማምዓ ዝኸኣላ፡ መራሕቲ ሃይማኖት ንመጽሓፍ ቅዱስ ሓዲጎም፡ ነቲ ብዋዕላ ቤተ ክርስትያንን በቶም ኣበው ቤተ ክርስትያን ዚብሃሉ ሰባትን ዝወጸ መጽሓፍ ቅዱሳዊ ዘይኰነ ትምህርትታትን ልምድታትን ስለ እተቐበልዎ ምዃኑ ይኣምን ነበረ።
ዊስተን ንመጽሓፍ ቅዱስ ከም ምንጪ መንፈሳዊ ሓቂ ገይሩ ይርእዮ ስለ ዝነበረ፡ ነቲ ኣብ ገሃነም እሳት ብዛዕባ ዚህሉ ዘለኣለማዊ ስቓይ ዚገልጽ ሓሳብ ነጸጎ። ንገሃነም እሳት ከም ትርጕም ዘይብሉን ጭካነ ዝመልኦን ተግባር ገይሩ ይርእዮ ነበረ፣ ንኣምላኽ ከም ምጽራፍ ገይሩ ድማ እዩ ዚቘጽሮ ነይሩ። ምስ መራሕቲ ሃይማኖት ብቐንዱ ዘበኣሶ ግና፡ ንስላሴ ምንጻጉ እዩ ነይሩ፣ እዚ ሰረተ እምነት እዚ፡ ኣምላኽ ነቶም ማዕረን ዘለኣለማውያንን ዚብሃሉ ኣቦን ወድን መንፈስ ቅዱስን ዜጠቓልል ከም ዝዀነ እዩ ዚገልጽ። ኰይኑ ግና፡ ሰለስተ ዘይኰነስ፡ ሓደ ኣምላኽ ከም ዚዀኑ እዩ ዚሕሰብ።
“ካብ ውሩይ ምሁር ናብ ስጉጕ”
ዊስተን ብጥንቃቐ ምርምር ምስ ገበረ፡ ቀዳሞት ክርስትያናት ብዛዕባ ስላሴ ይምህሩ ኸም ዘይነበሩ፡ ግናኸ ጸኒሑ ኣረማዊ ፍልስፍና ናብ ክርስትና ምስ ሰለዀ እተኣታተወ ምዃኑ ደምደመ። * ንዊስተን ፈተውቱ፡ ነቲ ዝረኸቦ ፍልጠት ኬሕትሞ ሓደገኛ ምዃኑ እኳ እንተ ኣጠንቀቕዎ፡ ንሱ ግና ነቲ ንእንታይነት የሱስ ዚምልከት እተገንዘቦ ሓቂ፡ ማለት የሱስ ወዲ ኣምላኽን ፍጡርን ምዃኑ ንዚገልጽ ፍልጠት ዕሽሽ ኪብሎ ኸም ዘይክእል ገለጸ።
ዩኒቨርሲቲ ካምብሪጅ ንዝዀነ ይኹን ምስ ሰረተ እምነት ኣንግሊካዊት ቤተ ክርስትያን ዚጋጮ ሓሳባት ዚምህር ሰብ ይእግድ ነበረ፣ ከምኡ እንተ ዀይኑ ኸኣ፡ ዊስተን መዓርጉ ኺስእን ይኽእል ነይሩ ማለት እዩ። ይኹን እምበር፡ በዚ ፈሪሁ ስቕ ኣይበለን፣ ካብቲ ንስላሴ ኸም ናይ ሓሶት ትምህርቲ ገይሩ ዚርእዮ ዝነበረ፡ ርእይቶኡ ግና ብግህዶ ዘይገለጸ ኒውተን እተፈልየ እዩ ነይሩ። ዊስተን፡ “ዝዀነ ይኹን ዓለማዊ ድራኸታት . . . ኣየታልለንን እዩ” ኢሉ ጸሓፈ።
ዊስተን ንእምነቱ ምሕዳግ ስለ ዝኣበየ፡ “ካብ ውሩይ ምሁር ናብ ስጉጕ” ወረደ
ብ1710 ዊስተን ካብ ካምብሪጅ ተሰጕጐ። ንእምነቱ ምሕዳግ ስለ ዝኣበየ፡ “ካብ ውሩይ ምሁር ናብ ስጉጕ” ወረደ። በዚ ግና ፈጺሙ ኣይተዳህለን። መናፍቕ ከም ዝዀነ ጌርካ እኳ እንተ ተኸስሰ፡ ፕሪሚቲቭ ክሪስችያኒቲ ሪቫይቭድ (እንደገና እተበራበረ ጥንታዊ ክርስትና) ዘርእስቱ ተኸታታሊ ቴማ ጸሓፈ፣ እታ “ጥንታዊ” እትብል ቃል፡ ነቲ ቐዳሞት ሰዓብቲ የሱስ ዚስዕብዎ ዝነበሩ ናይ መጀመርታ ክርስትና ተመልክት። ዊስተን ጸኒሑ፡ ጥንታዊ ክርስትና ኸም ዜስፋሕፍሕ ዚገብር ማሕበር መስረተ፣ ኣባላት እቲ ማሕበር ድማ፡ ኣብቲ ኣብ ለንደን ዚርከብ ቤቱ ይእከቡ ነበሩ።
ዊስተን ነቲ ዝነበሮ መዓርግ ፕሮፌሰርነት እኳ እንተ ሰኣኖ፡ ንግዜኡ ድማ ገንዘባዊ ጸገም እኳ እንተ ኣጋጠሞ፡ ኣብ ለንደን ካብ ምስትምሃርን ካብ ምጽሓፍን ግና ዓዲ ኣይወዓለን። ሰባት፡ ክርስትና ኣብ ዝጀመረሉ እዋን ብዛዕባ ዝነበረ ህይወት ብዝያዳ ምእንቲ ኺርድኦም፡ ዊስተን ብ1737 ንጽሑፋት ጆሰፈስ ተርጒሙ ኣሕተሞ። ካብ ሽዑ ንነጀው ድማ ብቐጻሊ ይሕተም ኣሎ።
ጄምስ ፎርስ ዝስሙ ደራሲ ኸም ዝገለጾ፡ ዊስተን ብምኽንያት እቲ ትብዓት ዝመልኦ ግናኸ ብሰባት ዘይፍቶ ዝነበረ መትከሉ፡ ሎሚ ዘለዉ ብዙሓት ሰባት ከም “ስግንጢር” ገይሮም ይርእይዎ ይዀኑ። ገሊኦም ሰባት ግና፡ ሃይማኖታዊ ሓቂ ንምርካብ ካብ ልቡ ስለ ዝጸዓረን በቲ ዚኣምነሉ ነገራት ንኺመላለስ ስለ ዝቘረጸን፡ ከም ናይ መጽሓፍ ቅዱስ ምሁር መጠን የድንቕዎ እዮም።
^ ሕ.ጽ. 10 መጽሓፍ ቅዱስ ብዛዕባ እንታይነት ኣምላኽ ብንጹር እዩ ዚገልጸልና። ዝያዳ ሓበሬታ እንተ ደሊኻ፡ ናብ jw.org እቶ። ብእንግሊዝኛ ዚርከብ ኰይኑ፡ ኣብ ትሕቲ BIBLE TEACHINGS > BIBLE QUESTIONS ANSWERED ርአ።
ብዝያዳ ፍለጥ
ኣብ ስላሴ ኽትኣምን ይግብኣካዶ፧
ቤተ ክርስትያንካ ብዛዕባ ስላሴ ትምህር ድያ፧ ኣብ ኒቅያ ዝወጸ ሃይማኖታዊ እምነት፡ ሎሚ ንዓኻ ይጸልወካ ድዩ፧


text:
Erena on Facebook
ኣብ ከተማ ጁባ፣ ኣብ ስርቂ ተዋፊሮም ጸኒሖም ዝተባህሉ 26 ዜጋታት ኡጋንዳን ሶማልን ተቐይዶም
Radio Erena: 09 January 2017
ሓይልታት ጸጥታ ደቡብ ሱዳን፣ ኣብ ከተማ ጁባ፣ ምስ ስርቂ ዘረፋን ብዝተተሓሓዘ ገበናት 26 ዜጋታት ሶማልን ኡጋንዳን ቀይዶም።
ኣፈኛ ሓይልታት ሰራዊት ደቡብ ሱዳን ሳንቶ ዶሚክ ኣብ ዝሃቦ መግለጺ፣ መካይንን ብቦዳ ቦዳ ዝፍለጣ ሞተርሳይክልን እናተጠቕሙ ኣብ ስርቅን ዘረፋን ተዋፊሮም ዝጸንሑ 26 ናይ ወጻኢ ዜጋታት ኣብ ኣብ ድሮ ሓድሽ ዓመት ኣብ ዝተኻየደ ስርሒት ምቕያዶም ኣረጋጊጹ።
እቶም ኣብ ከተማ ጁባ፣ ኣብ ስርቂን ዘረፋን ተዋፊሮም ዝነበሩ ዜጋታት ኡጋንዳን ሶማላን ኣብ ቀይዲ ከምዝኣተዉ ዝግለጽ ዘሎ፣ ሓይልታት ጸጥታ ደቡብ ሱዳን ብዘይፍቓድ ጠበናጁ ንዝውንኑ ሰባት ገዛ ገዛ እናኣተው ኣብ ዝፍትሽሉ ዝነበሩ እዋን ምዃኑ ሬድዮ ዳባንጋ ጠቒሳ።
ከተማ ጁባ፣ ንዘለዋ ጸጥታዊ ሃጓፋት እናተጠቕም፣ ነጋዶን ወነንቲ ትካላትን ኣብ ምዝራፍ ዝተዋፈሩ ሰባት ብብዝሒ ከምዘለዋ'ዩ ዝንገር።
ምስ ስርቅን ዘረፋን ብዝተተሓሓዘ'ውን ኤርትራውያን ኣብ ልዕሊ ዝርከብዎም ሓያሎ ነጋዶን ኣውፈርትን ጉድኣት ክበጽሕ ምጽንሑ ይፍለጥ።
=================


text:
ምዕራፍ 3
መገዲ ዜዳሉ ተወልደ
ዮሃንስ መጥምቕ ተወልደ፡ ስም እውን ወጸሉ
ዘካርያስ ነቲ ዮሃንስ ኣብ መጻኢ ዘለዎ ግደ ተነበየ
ኤልሳቤጥ እትሓርሰሉ ግዜ ቐረበ። ኣብቲ ዝሓለፈ ሰለስተ ወርሒ፡ ዘመዳ ማርያም ምስኣ ቀንያ ነበረት። ድሕሪኡ ግና ማርያም ናብ ሰሜን ነዊሕ ተጓዒዛ፡ ናብ ዓዳ ናብ ናዝሬት ክትምለስ እትፋነወሉ ግዜ በጽሐ። ንሳ እውን ክትወልድ ሽዱሽተ ወርሒ ኣቢሉ ተሪፍዋ ነበረ።
ማርያም ድሕሪ ምኻዳ ብዙሕ ከይጸንሐት፡ ኤልሳቤጥ ሓረሰት። ብዘይ ዋላ ሓንቲ ሽግር ብምውላዳን ኤልሳቤጥን እቲ ሕጻንን ከኣ ጥዕንኦም ደሓን ብምንባሩን፡ ኣየ ኸመይ ዝበለ ሓጐስ ኰን እዩ ዝዀነ! ኤልሳቤጥ ንጐረባብታን ንኣዝማዳን፡ ነቲ ሕጻን ምስ ኣርኣየቶም፡ ኵሎም ምስኣ ተሓጐሱ።
ብመሰረት እቲ ንእስራኤል እተዋህበ ሕጊ ኣምላኽ፡ ወዲ ምስ ተወልደ፡ ኣብ ሻምነይቲ መዓልቲ ኺግረዝ ነበሮ፣ ኣብቲ ግዜ እቲ ድማ ስም ይወጸሉ ነበረ። (ዘሌዋውያን 12:2, 3) ገሊኦም፡ እቲ ወዲ ብስም ኣቡኡ ዘካርያስ ኪጽዋዕ ሓሳብ ሃቡ። ኤልሳቤጥ ግና፡ “ኣይፋሉን፡ ዮሃንስ ደኣ እዩ ዚስመ” በለት። (ሉቃስ 1:60) ገብርኤል መልኣኽ፡ እቲ ሕጻን ዮሃንስ ተባሂሉ ኺስመ ኸም ዘለዎ ምዝራቡ ትዝክር ትኸውን።
ይኹን እምበር፡ እቶም ጐረባብትን ኣዝማድን፡ “ካብ ኣዝማድኪ በዚ ስም እዚ እተሰምየ የልቦን” ኢሎም ተቓውሞኦም ገለጹ። (ሉቃስ 1:61) ንዘካርያስ ድማ፡ ወዱ እንታይ ኪስመ ኸም ዚደሊ፡ ብምልክት ሓተትዎ። ዘካርያስ ከኣ ሰሌዳ ለሚኑ፡ “ስሙ ዮሃንስ እዩ” ኢሉ ጸሓፈ።—ሉቃስ 1:63።
ሽዑ፡ ዘካርያስ ብተኣምራዊ መገዲ መሊሱ ኺዛረብ ከኣለ። እቲ መልኣኽ፡ ኤልሳቤጥ ወዲ ኽትወልድ ምዃና ምስ ነገሮ ስለ ዘይኣመነ፡ ዓባስ ከም ዝዀነ ትዝክር ትኸውን። ዘካርያስ ኪዛረብ ምስ ጀመረ፡ ኵሎም ጐረባብቶም ተገረሙ እሞ፡ “እዚ ሕጻን እዝስ እንታይ ኰን ኪኸውን እዩ፧” ኢሎም ሓሰቡ። (ሉቃስ 1:66) በቲ ንዮሃንስ ስም ዝወጸሉ መገዲ፡ ኢድ ኣምላኽ ርእዮም እዮም።
ንዘካርያስ ድማ መንፈስ ቅዱስ መልኦ እሞ፡ “የሆዋ ኣምላኽ እስራኤል፡ ቈላሕታኡ ናብ ህዝቡ ስለ ዝገበረን ስለ ዘድሓኖምን ይወደስ። ኣብ ቤት ዳዊት እቲ ጊልያኡ፡ ቀርኒ ድሕነት ኣተንሲኡልና ኣሎ” በለ። (ሉቃስ 1:68, 69) “ቀርኒ ድሕነት” ኪብል ከሎ፡ ነቲ ገና ዚውለድ ጐይታና የሱስ እዩ ዜመልክት ነይሩ። ዘካርያስ ኣስዕብ ኣቢሉ፡ “ካብ ኣእዳው ጸላእትና ምስ ተናገፍና፡ [ኣምላኽ ብእኡ ኣቢሉ] ከይፈራህና ኸነገልግሎ ኺፈቕደልና እዩ፣ ኵለን መዓልትታትና ኣብ ቅድሚኡ ብተኣማንነትን ብጽድቅን ክንነብር ኢና” በለ።—ሉቃስ 1:74, 75።
ቀጺሉ፡ ዘካርያስ ብዛዕባ ወዱ ዮሃንስ፡ “ንስኻ ግና ኣታ ሕጻን፡ መገድታቱ ኸተዳሉ ቐቅድሚ የሆዋ ኽትከይድ ኢኻ እሞ፡ ነብዪ እቲ ልዑል ክትብሃል ኢኻ፣ ንህዝቡ ብሕድገት ሓጢኣቶም፡ ፍልጠት ድሕነት ክትህቦም ኢኻ፣ እዚ ድማ ሳላ ርሕራሐ ኣምላኽና እዩ ዚርከብ። በዚ ኸኣ፡ ካብ ላዕሊ በርቂ ጸሓይ ኪበጽሓና እዩ፣ እዚ እውን፡ ነቶም ኣብ ጸልማትን ኣብ ጽላሎት ሞትን ተቐሚጦም ዘለዉ ምእንቲ ኼብርህ፡ ንኣእጋርና ድማ ናብ መገዲ ሰላም ምእንቲ ኬቕንዕ እዩ” ኢሉ ተነበየ። (ሉቃስ 1:76-79) እቲ ትንቢት እትስ ክሳዕ ክንደይ ዜተባብዕ ኰን እዩ ነይሩ!
እዚ ኽሳዕ ዚኸውን፡ እታ ገና ዘይተመርዓወት ዝነበረት ማርያም፡ ናብ ዓዳ ናብ ናዝሬት በጺሓ ኽትከውን ኣለዋ። ከም ዝጠነሰት ምስ ተፈልጠ፡ እንታይ ኰን የጋጥማ ይኸውን፧


text:
ገበር | ካብ ብልሽውና ናጻ ዝዀነት መንግስቲ
እቲ መርዛም ዝዀነ ብልሽውና መንግስቲ
ብልሽውና መንግስቲ ኺብሃል ከሎ፡ ነቲ ዘሎካ ስልጣን ንውልቃዊ ጥቕምኻ ኢልካ ብዘይ ግቡእ ምጥቃም ማለት እዩ። ከምዚ ዓይነት ተግባር ኣብ ታሪኽ ካብ ነዊሕ ዘመናት ኣትሒዙ ዝነበረ እዩ። ንኣብነት፡ መጽሓፍ ቅዱስ፡ ምስ ፍርዳዊ ጕዳያት ብዚተሓሓዝ ጉቦ ምቕባል ዚኽልክል ሕጊ ሒዙ ኣሎ፣ እዚ ኸኣ፡ ጉቦ ምሃብ ልዕሊ 3,500 ዓመት ይገብር እውን ከይተረፈ ይፍለጥ ከም ዝነበረ ዜርኢ እዩ። (ዘጸኣት 23:8) ብልሽውና፡ ጉቦ ኻብ ምቕባል ንልዕሊ ኸም ዜጠቓልል ዚከሓድ ኣይኰነን። ብልሹዋት ሰበ ስልጣን፡ ንብረት ይሰርቁ፡ ዘይግብኦም ኣገልግሎት ይጥቀሙ፡ ወይ ከኣ ብጋህዲ ገንዘብ ይሰርቁ እዮም። ብዘይካዚ፡ ስልጣኖም ተጠቒሞም ንፈተውቶምን ንኣዝማዶምን ገለ ሓለፋ ነገር ይገብሩሎም።
ኣብ ዝዀነ ይኹን ሰብኣዊ ውድብ ብልሽውና ኼጋጥም ዚኽእል እኳ እንተ ዀነ፡ ኣብ መንግስቲ ዜጋጥም ብልሽውና ግና ዝኸፍአ እዩ። እቲ ትራንስፓረንሲ ኢንተርናሽናል (ኣህጉራዊ ግልጽነት) ብ2013 ዘሕተሞ ግሎባል ኮራፕሽን ባሮሜተር ዚብሃል ጽሑፍ ከም ዝጸብጸቦ፡ ኣብ መላእ ዓለም ዚነብሩ ሰባት፡ ካብ ኵሉ ንላዕሊ ብልሹው ከም ዝዀነ ገይሮም ዚርእይዎ ሓሙሽተ ትካላት፡ ፖለቲካዊ ሰልፍታትን ፖሊስን ሰበ ስልጣን መንግስትን ሓጋጊ ኣካላትን ኣካላት ፍርድን እዩ። ነቲ ምስ ብልሽውና ዚተሓሓዝ ጸገም ዜጕልሕ እተወሰነ ጸብጻባት እስከ ንርአ።
ኣፍሪቃ፦ ብ2013 ዳርጋ 22,000 ዚዀኑ ኣብ ደቡብ ኣፍሪቃ ዚርከቡ ሰበ ስልጣን መንግስቲ፡ ምስ ብልሽውና ብዚተሓሓዝ ግዕዙይ ኣሰራርሓ ተኸሲሶም።
ደቡብ ኣመሪካ፦ ብ2012 ኣብ ብራዚል ዚነብሩ 25 ሰባት፡ ፖለቲካዊ ድጋፍ ምእንቲ ኺረኽቡ፡ ንገንዘብ ህዝቢ ብዘይ ግቡእ ኪጥቀሙሉ ተረኺቦም ተኣስሩ። ሓደ ኻብቶም እተኣስሩ ሰባት፡ ቀደም ኣብ ቤት ጽሕፈት ፕረዚደንት ዚሰርሕ ዝነበረ ዝለዓለ ስልጣን ዝነበሮ ሰብ እዩ ነይሩ።
እስያ፦ ብ1995 ኣብ ሶል፡ ደቡብ ኮርያ ኸም ዕዳጋ ዀይኑ ዜገልግል ዝነበረ ህንጻ ስለ ዝፈረሰ፡ 502 ሰባት ህይወቶም ሰኣኑ። እቶም ነቲ ህንጻ ዝሰርሕዎ ተዀናተርቲ፡ ደረጃኡ ዘይሓለወ ካሻስትሩስ ምእንቲ ኺጥቀሙን ነቲ ምስ ድሕንነት ህንጻ ዚተሓሓዝ ሕጊ ምእንቲ ኺጥሕስዎን፡ ንሰበ ስልጣን እታ ኸተማ ጉቦ ኸም ዝሃብዎም፡ ብምርመራ ተፈልጠ።
ኤውሮጳ፦ ሲሲልያ ማልምስትሮም ዝስማ ኮሚሽነር ብዓል መዚ ውሽጣዊ ጕዳያት ኤውሮጳ፡ ምስ ብልሽውና ብዚተሓሓዝ ኣብ ኤውሮጳ ዘሎ “ጸገም፡ ደረጃኡ ኣመና ዜደንጹ ዀይኑ ኣሎ” በለት። ኣስዕብ ኣቢላ ድማ፡ “እቲ ንብልሽውና ኻብ ሱሩ ንምምሓው ዜድሊ ፖለቲካዊ ቘራጽነት፡ ጠፊኡ ዘሎ እዩ ዚመስል” በለት።
ኣብ መንግስቲ ዜጋጥም ብልሽውና፡ ሱር ዝሰደደ ጸገም እዩ ዀይኑ ዘሎ። ክኢላ ጸረ ብልሽውና ዝዀነት ፕሮፌሰር ሱዛን ሮዝ-ኣከርማን፡ ለውጢ ኺመጽእ እንተ ዀይኑ፡ “ኣብ ኣሰራርሓ መንግስቲ መሰረታዊ ለውጢ ኺግበር ኣለዎ” ኢላ ጸሓፈት። እቲ ዅነታት ተስፋ ዜቝርጽ እኳ እንተ መሰለ፡ መጽሓፍ ቅዱስ ግና ዓብዪ ለውጢ ኺግበር ከም ዚከኣል ጥራይ ዘይኰነስ፡ እቲ ለውጢ ብርግጽ ከም ዚፍጸም እውን ይገልጽ እዩ።


text:
ንስድራ ቤት | |ሓዳር
ንወጻኢታት ብኸመይ ከም እትቈጻጸሮ
ጸገም
ነቲ ናይ ባንክ ሕሳብካን ወጻኢታትካን ክትርእዮ ኸለኻ፡ ገንዘብካ ልክዕ ከም ሑጻ ኻብ ኢድካ ይሰትዅ ከም ዘሎ ትግንዘብ። ካብ እትምርዖ ነዊሕ እኳ እንተ ዘይገበርካ፡ ወጻኢታትካ ግና ካብ ቍጽጽር ወጻኢ ዀይኑ ኣሎ። እሞኸ ነዚ ዚሕተተሉ መጻምድትኻ ድዩ፧ ከምኡ ኢልካ ተሃዊኽካ ኣይትደምድም። የግዳስ፡ ብሓባር ኴንኩም ክትዓይዩን ንኽልቴኹም ኣብዚ ጸገም እዚ ኸም እትወድቁ ዝገበረኩም እንታይ ምዃኑ ኽትሓስቡሉን ኣሎኩም። *
እቲ ጸገም ዜጋጥመሉ ምኽንያት
ምትዕርራይ። ቅድሚ ምምርዓውካ ምስ ስድራ ቤትካ ትነብር እንተ ኔርካ፡ ወጻኢታት ምኽፋል ሓድሽ ኪዀነካ ይኽእል እዩ። ብዘይካዚ፡ ንስኻን መጻምድትኻን ብዛዕባ ገንዘብ እተፈላለየ ኣረኣእያ ኺህልወኩም ይኽእል እዩ። ንኣብነት፡ ሓዴኹም ብቐሊሉ ገንዘብ ዜውጽእ ኪኸውን ከሎ፡ ሓዴኹም ከኣ ብዝያዳ ዚቝጥብ ኪኸውን ይኽእል እዩ። ሰብ ሓዳር ንኣጠቓቕማ ገንዘብ ብዚምልከት፡ ምትዕርራይ ገይሮም ኣብ ሓደ ስምምዕ ምእንቲ ኺበጽሑ፡ ግዜ የድልዮም እዩ።
ምድንጓይ። ሕጂ ዕዉት ብዓል ንግዲ ዝዀነ ጂም፡ ሓድሽ መርዓዊ ኣብ ዝነበረሉ እዋን ናይ ምምሕዳር ክእለት ስለ ዘይነበሮ፡ ብዙሕ ጸገም ኣጋጢምዎ እዩ። ከምዚ በለ፦ “ወጻኢታት ቀልጢፈ ዘይከፍል ስለ ዝነበርኩ፡ ኣነን ሰበይተይን ብሰንኪ ምድንጓይ ኣሽሓት ዶላራት ነውጽእ ኔርና። ብሰሪ እዚ ኸኣ፡ ገንዘብና ወዳእና።”
“ስዉር ገንዘብ” ዘለዎ ሓደጋ። ገንዘብ ካብ ጁባኻ ኺወጽእ ከሎ ዘይትርእዮ እንተ ዄንካ፡ ብቐሊሉ ኺዝሮ ይኽእል እዩ። ብሕልፊ ብዕዳ ወይ ብክረዲት ካርድ ወይ ብኢንተርነት ትዕድግን ብእኡ ኣቢልካ ባንክ ትጥቀምን እንተ ዄንካ፡ ከምኡ ኼጋጥመካ ይኽእል እዩ። ሓደስቲ ሰብ ሓዳር ብቐሊሉ ኺልቅሑ ዚኽእሉ እንተ ዀይኖም፡ ከይሓሰብዎ ብዙሕ ገንዘብ ኬውጽኡ ይኽእሉ እዮም።
እቲ ምኽንያት ዝዀነ ይኹን ብዘየገድስ፡ ገንዘብ ንሓዳር ንፋስ ኬእትወሉ ይኽእል እዩ። ፋይቲንግ ፎር ዮር መሪጅ (ምእንቲ ሓዳርካ ዚግበር ቃልሲ) ዘርእስታ መጽሓፍ፡ “መብዛሕትኦም ሰብ ሓዳር፡ ዘለዎም ብዝሒ ገንዘብ ብዘየገድስ፡ ቀንዲ ዜጋጥሞም ጸገም ምስ ገንዘብ እተተሓሓዘ እዩ። እወ፡ ገንዘብ መብዛሕትኡ እዋን ጠንቂ ኽትዕ እዩ” በለት።
ክትገብሮ እትኽእል ነገራት
ምስ መጻምድትኻ ተሓባቢርኩም ንኽትዓይዩ ወስኑ። ኣብ ክንዲ ምስ መጻምድትኻ እትወቓቐሱ፡ ብሓባር ኴንኩም ንወጻኢታትኩም ክትቈጻጸርዎ ፈትኑ። ካብ ፈለማ ኣትሒዝኩም፡ ምስ ገንዘብ ዚተሓሓዝ ጕዳያት ኣብ መንጎኹም ጋግ ኪፈጥር ከም ዘይብሉ ተሰማምዑ።—ስርዓት መጽሓፍ ቅዱስ፦ ኤፌሶን 4:32።
ባጀት ኣውጽእ። ኣብ ሓደ ወርሒ ንእተውጽኦ ወጻኢታት፡ ዋላ እውን ንእሽቶ ይኹን ጽሓፎ። ከምኡ ምግባርካ፡ ገንዘብካ ኣብ ምንታይ ይውዕል ከም ዘሎ ንኽትፈልጥን ዘየድሊ ወጻኢታት ንኸተለልን ኪሕግዘካ እዩ። ስለዚ፡ ነቲ ብዘይ ግቡእ ዚወጽእ ገንዘብ ክትቈጸጻሮ ኣሎካ።
ዝርዝር እቲ ኣገዳሲ ዝዀነ ወጻኢታት ኣዳሉ፣ እዚ ኸኣ ምግብን ክዳንን ክራይ ገዛን ክፍሊት ማኪናን ከምኡ ዝኣመሰለ ኻልእ ነገራት ዜጠቓልል ኪኸውን ይኽእል እዩ። ኣብ ውሽጢ እተወሰነ እዋን፡ ምናልባት እውን ኣብ ውሽጢ ወርሒ ኽንደይ ከም እተውጽእ ብምሕሳብ፡ ነቲ እተውጽኦ መጠን ገንዘብ ኣብ ጥቓ እቲ ዝርዝር ወጻኢታት ጽሓፎ።—ስርዓት መጽሓፍ ቅዱስ፦ ሉቃስ 14:28።
“ተለቃሒ . . . ባርያ እቲ ዜለቅሖ እዩ።” —ምሳሌ 22:7።
ነፍሲ ወከፍ ወርሒ፡ ንምግብን ንክራይ ገዛን ንነዳድን ንኻልእ ነገራትን እተውጽኦ ገንዘብ ብንጹር መድብ። ገሊኦም ሰባት ነዚ ገንዘብ እዚ ኣብቲ ነቲ ወጻኢታት ኢሎም ዘዳለውዎ ነናቱ ጶስጣ የቐምጥዎ እዮም። * ካብተን ጶስጣታት እታ ሓንቲ እንተ ተወዲኣ፡ ነቲ እታ ጶስጣ እተዳለወትሉ ወጻኢ የቋርጽዎ ወይ ከኣ ካብ ካልእ ጶስጣ ይልቅሑ።
ነቲ ብዛዕባ ጥሪት ዘሎካ ኣረኣእያ እንደገና ሕሰበሉ። ሓጐስ፡ ዘመናዊ ነገራት ካብ ምውናን ኣይኰነን ዚመጽእ። ከመይሲ፡ የሱስ እውን እንተ ዀነ፡ “ሰብ ብዙሕ እኳ እንተ ኣለዎ፡ ብገንዘቡ ህይወት ኣይረክብን እዩ” ኢሉ ነይሩ እዩ። (ሉቃስ 12:15) መብዛሕትኡ እዋን፡ ገንዘብ እተውጽኣሉ መገዲ፡ ንቓላት የሱስ ትኣምነሉ እንተ ዄንካ ዚሕብር እዩ።—ስርዓት መጽሓፍ ቅዱስ፦ 1 ጢሞቴዎስ 6:8።
ምትዕርራይ ግበር። ካብ ዚምርዖ ኽልተ ዓመት ዝገበረ ኣሮን፡ ከምዚ በለ፦ “ኣብ ፈለማ፡ ቲቪ ምዕዳግን ኣብ ደገ ምብላዕን ዚከኣል ኪመስል ይኽእል እዩ፣ ውዒሉ ሓዲሩ ግና፡ ንገንዘባዊ ዓቕምኻ ዚጐድእ እዩ። ኣነን ሰበይተይን ንገሊኡ ነገራት ብምሕዳግ፡ ከም ዓቕምና ኽንነብር ከም ዘሎና ኽንመሃር ኣድልዩና እዩ።”
ብዝያዳ ፍለጥ
መፍትሕ ሓጐስ ስድራ ቤት እንታይ እዩ፧
የሆዋ መስራቲ ስድራ ቤት ስለ ዝዀነ፡ ስድራ ቤታት ብኸመይ ኪዕወታ ኸም ዚኽእላ ይፈልጥ እዩ።


text:
Erena on Facebook
Welcome to Radio Erena!
ኢትዮጵያ፣ እስላማዊ መንግስቲ ንምምስራት ተንቀሳቒሶም ዝተባህሉ ኣመንቲ ምስልምና ንማእሰርቲ ተፈሪዶም
Radio Erena: 05 Januray 2016
ቤት ፍርዲ ኢትዮጵያ፣ እስላማዊ መንግስቲ ንምምስራት ተንቀሳቒሶም ንዝበሎም 20 ኣመንቲ ምስልምና ብ3 ጥሪ ንማእሰርቲ ከምዝፈረዶም ማዕከናት ዜና ካብታ ሃገር ሓቢረን።
እቶም ኣብ ሓንቲ ናይ ሃይማኖት ሬድዮ ዝሰርሑ ክልተ ጋዜጠኛታት ዝርከብዎም 20 ኣመንቲ ምስልምና፣ ኣብ ኢትዮጵያ ብሸሪዓ ዝመሓደር እስላማዊ መንግስቲ ንምምስራትን ኣብ ዝተንቀሳቐስሉ፣ ናዕቢ ከምዘጎሃሃሩ'ውን ኣብቲ ክሲ ቀሪቡ ኣሎ።
እቲ ቤት ፍርዲ፣ ብዘይካ ንሓደ ንኹሎም፣ ነፍሲ ወከፎም ካብ ኣርባዕተ ዓመት ክሳብ ሓሙሽተ ዓመትን መንፈቕን ክእሰሩ ወሲንሎም ኣሎ።
ስዑዲ ዓረብ፣ ንወጻእተኛታት ዘውጽኣቶ ሓድሽ ናይ ግብሪ ሕጊ ንኤርትራውያን ኣሻቒሉ
Radio Erena: 04 January 2016
ስዑዲ ዓረብ፣ ኣብታ ሃገር ንዝርከቡ ናይ ወጻኢ ሰራሕተኛታት፣ ንነፍሲ ወከፍ ኣባል ስድራ ወርሓዊ 100 ሪያል ስዑዲ ክኸፍሉ ዘገድድ ሓድሽ ሕጊ ኣውጺኣ።
እዚ ካብ ወርሒ ሓምለ ናይዚ ዓመት'ዚ ኣብ ግብሪ ዝውዕል ሕድሽ ሕጊ፣ ኤርትራውያን ንዝርከብዎም ናይ ወጻኢ ዜጋታት ከቢድ ሻቅሎት ፈጢሩ ከምዘሎ'ውን ምንጭታት ሬድዮ ኤረና ካብታ ሃገር ሓቢሮም።
ብመሰረት እዚ ወጺኡ ዘሎ ሓድሽ ሕጊ፣ ንኣብነት ሰለስተ ቆልዑ ንዘለዎ ኣቦ፣ ናይ ደቁን ናይ በዓልቲ ቤቱን ብድምር ወርሓዊ 400 ሪያል ክኸፍል ክግደድ'ዩ።
ምስ ስርሒት ፎርቶ ብዝተሓሓዝ ኣብ ቀይዲ ዝጸንሑ ክልተ ሰበ ስልጣን ህግደፍ ከምዝተለቑ ይግለጽ ኣሎ
Radio Erena: 04 January 2016
ምስ ስርሒት ፎርቶ ብዝተሓሓዝ ካብ ለካቲት 2013 ኣትሒዙ ኣብ ቀይዲ ዝጸንሐ ሳልሕ መሓምድ ዑመር (ካፈኖ) ከምዝተለቐ ይግለጽ ኣሎ።
ብቋንቋ ዓረብ እትዝርጋሕ መርበብ ሓበሬታ ኣዱሊስ ንምንጭታታ ብምጥቃስ ኣብ ዘቕረበቶ ሓበሬታ፣ ገዲም ተጋዳላይ ህዝባዊ ግንባርን ሓላፊ ህግደፍ ኣብ ዞባ ደቡብን ዝነበረ ሳልሕ ካፈኖን ኣዛዚ ክፍሊ ሃንደሳ ኮለነል ዮሱፍ መሓመድን ብዓርቢ 30 ታሕሳስ 2016 ተለቒቖም ኣለዉ።
ኣብ 21 ጥሪ 2013፣ ብኣዛዘቲ ሰራዊት ኣብ ዝተመርሐ "ስርሒት ፎርቶ"፣ ኣብ ኤርትራ ለውጢ ንምምጻእ ዝገበሮ ጻዕሪ ድሕሪ ምፍሻሉ፣ ኣብቲ ስርሒት ተሓባቢሮም ዝተባህሉ 10ታት ላዕለዎት ኣዘዝቲ ሰራዊትን ሓለፍቲ ህግደፍን ኣብ ቀይዲ ከምዝኣተዉ ዝዝከር'ዩ።
ፕረዚደንት ኢሳይያስ ኣብ ሕ/ኢ ዓረብ ዑደት የካይድ
Radio Erena: 03 Januray 2016
ፕረዚደንት ኢሳይያስ ኣፈወርቂ፣ ወግዓዊ ናይ ስራሕ ምብጻሕ ንምፍጻም ብሰኑይ 2 ጥሪ ናብ ሕቡራት ኢማራት ዓረብ ከምዝኣተወ ማዕከናት ዜና ዓረብ ሓቢረን።
እቲ ፕረዚደንት ምስ ወራስ ዓራት ሸኽ መሓመድ ቢን ዛይድ ብምርኻብ ኣብ ዝተፈላለየ ጉዳያት ከምዝተዘራረበ'ውን ገሊጸን።
ርክብ ክልቲኦም መራሕቲ፣ ብዛዕባ'ቲ ሕቡራት ኢማራት ዓረብ ኣብ ወደብ ዓሰብ እትረኽቦ ዘላ ሎጂስቲካዊ ኣገልግሎታትን ኣምሳይኡ ንኤርትራ ዝግበር ሓገዛትን ዘተኮረ ምንባሩ ዲፕሎማስያውን ምንጭታት ይጠቕሱ።
ኣብ ስዊዘርላንድ፣ ልዕሊ 8 ሽሕ ሓተቲ ዑቕባ ተሰዊሮም
Radio Erena: 03 January 2017
ኣብ ዓመተ 2016 ዑቕባ ንምሕታት ዝተመዝገቡ 800 ኤርትራውያን ዝርከብዎም 8166 ሰባት ፣ ንመንግስቲ ስዊዘርላንድ ከይሓበሩ፣ ካብቲ መስርሕ ከምዝወጹ ቤት ጽሕፈት ኢምግሬሽን እታ ሃገር ኣፍሊጡ።
እዞም፣ ካብ መስርሕ ምሕታት ዑቕባ ዝተሰወሩ ሰባት፣ ገሊኦም ዑቕባ ከምዘይወሃቦም ስለዝጠርጠሩ ገሊኦም ድማ ስድራቤታቶም ናብ ዝርከብሉ ሃገራት ዝገዓዙ ክኾኑ ከምዝኽእሉ፣ ኣፈኛ እቲ ቤት ጽሕፈት ማርቲን ሬሽሊን ንኣገልግሎት ዜና ATS ኣብ ዝሃቦ ሓበሬታ የመልክት።


text:
ዘይተቋርጽ ፍቕሪ ኽትህሉ ትኽእልዶ፧
‘ረስኒ ፍቕሪ ኸም ረስኒ ሓዊ፡ ሃልሃልታ እግዚኣብሄር እዩ።’—መሃ. 8:6።
1, 2. ንመሃልየ መሃልይ ብምምርማር ኪጥቀም ዚኽእል መን እዩ፧ ስለምንታይከ፧ (ኣብዛ ገጽ እዚኣ ዘላ ስእሊ ርአ።)
ሓደ መደረ መርዓ ዘቕረበ ሽማግለ፡ ነቶም ሓደስቲ መርዑት ኪርእዮም ከሎ፡ ‘ኢድ ንኢድ ተተሓሒዞም ብፍቕሪ ንሓድሕዶም ኪጠማመቱ ኸለዉስ፡ ክንደይ ኰን እዩ ዜጸብቐሎም! ኣዝዮም ከም ዚፋቐሩ ኣየጠራጥርን እዩ’ ኢሉ ሓሰበ። እቶም ሓደስቲ መርዑት ኣብ ውራዮም ብምዕሩግ ኣገባብ ኪስዕስዑ ኸለዉ፡ ‘ዓመታት እናሓለፈ ምስ ከደ፡ ሓዳሮም ይቕጽል ደዀን ይኸውን፧ ፍቕሮምከ እናሓደረ ይዓምቝ ደዀን ይኸውን ወይስ ቀስ ብቐስ እናቐሃመ እዩ ኪኸይድ፧’ ዚብል ሕቶታት ኣብ ኣእምሮ እቲ ሽማግለ ይመላለስ ነበረ። ኣብ መንጎ ሰብኣይን ሰበይትን ዘሎ ፍቕሪ፡ ጽኑዕን ድልዱልን እንተ ዀይኑ፡ ብሓቂ ባህ ዜብል እዩ ዚኸውን። ይኹን እምበር፡ ኣዝዩ ብዙሕ ፍትሕ እዩ ዜጋጥም ዘሎ፣ ስለዚ፡ ‘ዘይተቋርጽ ፍቕሪ ኽትህሉ ትኽእልዶ፧’ ኢልና ንሓትት ንኸውን።
2 ናይ ሓቂ ፍቕሪ፡ ብግዜ እቲ ንጉስ ጥንታዊት እስራኤል ዝነበረ ሰሎሞን እውን እንተ ዀነ፡ ሳሕቲ እትርከብ ነገር እያ ነይራ። ሰሎሞን ብዛዕባ እቲ ብግዜኡ ዝነበረ ስነ ምግባራዊ ዅነታት ኪገልጽ ከሎ፡ “ካብ ሽሕሲ ሓደ ሰብኣይ ረኺበ፡ ኣብ ማእከል ኵላቶም ግና ሓንቲ ሰበይቲ ኣይረኸብኩን። እንሆ፡ ኣምላኽ ንሰብ ቅኑዕ ገይሩ ኸም ዝፈጠሮ ግዳ ረኸብኩ፡ ንሳቶም ግና ብዙሕ ብልሓት ደለዩ” ኢሉ ጸሓፈ። (መክ. 7:26-29) ብግዜ ሰሎሞን፡ ንኣምልኾ በዓል ዚስዕባ ብዙሓት ጓኖት ኣንስቲ ስለ ዝነበራ፡ ስነ ምግባራዊ ስርዓታት ኣዝዩ ኣንቈልቊሉ ነበረ፣ በዚ ምኽንያት እዚ ድማ እዩ ሰሎሞን፡ ጽቡቕ ስነ ምግባር ዘለዎ ሰብኣይ ወይ ሰበይቲ ምርካብ ኣጸጋሚ ዀይንዎ ዝነበረ። * ኰይኑ ግና፡ እታ ኣስታት 20 ዓመት ኣቐዲሙ ብመልክዕ ግጥሚ ዝጸሓፋ መሃልየ መሃልይ፡ ኣብ መንጎ ሰብኣይን ሰበይትን ናይ ሓቂ ፍቕሪ ኽትህሉ ኸም እትኽእል እተርኢ እያ ነይራ። ብዘይካዚ፡ እታ መጽሓፍ፡ ፍቕሪ እንታይ ምዃናን ብኸመይ ከም እትንጸባረቕን ብንጹር ትገልጽ እያ። ስለዚ፡ ሰብ ሓዳር ኰኑ ገና ዘይተመርዓዉ ኣምለኽቲ የሆዋ፡ ነታ ኽፋል መጽሓፍ ቅዱስ ዝዀነት መሃልየ መሃልይ ብምምርማር፡ ብዛዕባ ናይ ሓቂ ፍቕሪ ብዙሕ ኪመሃሩ ይኽእሉ እዮም።
ናይ ሓቂ ፍቕሪ ኣላ
3. ሰብኣይን ሰበይትን ናይ ሓቂ ፍቕሪ ኽትህልዎም እትኽእል ስለምንታይ እያ፧
3 መሃልየ መሃልይ 8:6 ኣንብብ። እታ “ሃልሃልታ እግዚኣብሄር” እትብል ሓረግ፡ ንፍቕሪ እትገልጽ ሓያል ሓረግ እያ። ናይ ሓቂ ፍቕሪ፡ “ሃልሃልታ እግዚኣብሄር” እያ፣ ከመይሲ፡ ምንጪ እታ ፍቕሪ እቲኣ የሆዋ እዩ። የሆዋ ድማ ንሰብ ብመልክዑ ስለ ዝፈጠሮ፡ ሰባት ፍቕሪ ኼርእዩ ይኽእሉ እዮም። (ዘፍ. 1:26, 27) ኣምላኽ ነታ ናይ መጀመርታ ሰበይቲ ዝነበረት ሄዋን ፈጢሩ ኣብ ቅድሚ እቲ ናይ መጀመርታ ሰብኣይ ዝነበረ ኣዳም ምስ ኣምጽኣ፡ ኣዳም ካብ ምሕጓሱ እተላዕለ ግጥሚ ገጠመላ። ሄዋን ካብ ኣዳም ‘ስለ እተወስደት፡’ ክልቲኦም ኣዝዮም ይቀራረቡ ነይሮም ኪዀኑ ኣለዎም። (ዘፍ. 2:21-23) የሆዋ ንደቂ ሰብ፡ ፍቕሪ ኼርእዩ ዘኽእሎም ዓቕሚ ስለ ዝሃቦም፡ ሰብኣይን ሰበይትን ንሓድሕዶም ናይ ሓቅን ዘይተቋርጽን ፍቕሪ ኼርእዩ ይኽእሉ እዮም።
4, 5. ነቲ ኣብ መሃልየ መሃልይ ዚርከብ ዛንታ ኣጽሕር ኣቢልካ ግለጾ።
4 ኣብ መንጎ ኣንጻር ጾታ እትህሉ ፍቕሪ፡ ነባሪትን ዘይተቋርጽን ኣብ ርእሲ ምዃና፡ ካልእ መለለዪ እውን ኪህልዋ ይኽእል እዩ። ገለ ኻብዚ መለለዪ እዚ፡ ኣብ መሃልየ መሃልይ ብዜደንቕ መገዲ ተገሊጹ ኣሎ። መሃልየ መሃልይ፡ ምስ ጽሑፍ ኦፐራ (ሙዚቃ ዜጠቓልል ተዋስኦ) ብዚመሳሰል መገዲ እያ ተጻሒፋ፣ ሹነም ወይ ሹለም ካብ እትብሃል ቍሸት ብዛዕባ ዝመጸት ጓልን ብዛዕባ ሓደ እተፍቅሮ ጓሳን እትገልጽ ዛንታ ድማ እያ። ንጉስ ሰሎሞን ብመልክዕ እታ ጓል ስለ እተሳሕበ፡ ናብቲ ሰፈሩ ኸም እትመጽእ ገበረ፣ ሰፈር ሰሎሞን ኣብ ጥቓ እቲ እታ ጓል እትሕልዎ ዝነበረት ኣታኽልቲ ወይኒ እዩ ነይሩ። ይኹን እምበር፡ ካብ መጀመርታኡ ኣትሒዙ፡ እታ ጓል ነቲ ጓሳ እያ ኣፍቂራ ነይራ። ሰሎሞን ንኸተፍቅሮ ኼእምና እኳ እንተ ጸዓረ፡ ንሳ ግና ምስቲ ፍቱዋ ኽትከውን ዘለዋ ባህጊ እያ እትገልጽ ነይራ። (መሃ. 1:4-14) እቲ ጓሳ እውን እንተ ዀነ፡ ናብ ሰፈር ሰሎሞን ብምእታው፡ ምስታ ፍትውቱ ባህ ብዜብል ፍቕራዊ መግለጺ ተዘራሪቡ እዩ።—መሃ. 1:15-17።
5 ሰሎሞን ነታ ጓል ሒዝዋ ናብ የሩሳሌም ተመልሰ፣ እቲ ጓሳ ድማ ስዒብዋ ኸደ። (መሃ. 4:1-5, 8, 9) ሰሎሞን፡ እታ ጓል ምእንቲ ኸተፍቅሮ ብዙሕ እኳ እንተ ጸዓረ፡ ኣይተዓወተን። (መሃ. 6:4-7፣ 7:1-10) ኣብ መወዳእታኡ ድማ፡ ናብ ቤታ ንኽትምለስ ፈቐደላ። መሃልየ መሃልይ፡ እታ ጓል ንፍቱዋ፡ ‘ከም ሜዳቝ ቐልጢፉ’ ናብኣ እናጐየየ ንኺመጽእ ባህጋ ብምግላጽ ትዛዘም።—መሃ. 8:14።
6. ነቶም ኣብ መሃልየ መሃልይ ተገሊጾም ዘለዉ ገጸ ባህርያት ከነለልዮም ኣጸጋሚ ዝዀነ ስለምንታይ እዩ፧
6 እታ ሰሎሞን ዝጸሓፋ ብልጽቲ መዝሙር ዝዀነት “መሃልየ መሃልይ፡” ትርጕም ዘለዋን እተደንቕን እኳ እንተ ዀነት፡ ኣብቲ ምይይጥን ምስ ነብስኻ ዚግበር ዝርርብን ሕልምን ዜጠቓልል ሓሳባት፡ መን ይዛረብ ከም ዘሎ ምፍላይ ኣጸጋሚ እዩ። (መሃ. 1:1) ዘ ኒው ኢንተርፕረተርስ ዲክሽነሪ ኦቭ ዘ ባይብል ከም ዝገለጾ፡ ‘ሰሎሞን ብቐንዱ ኣብቲ ንድፍን ዛንታን ኰነ ኣብቶም ገጸ ባህርያት ኣይኰነን ዜተኵር ነይሩ።’ ስለዚ፡ እቲ ኣንባባይ ኣብቲ ግጥምን ኣብቲ ግጥማዊ ኣገላልጻን ጥራይ ምእንቲ ኼተኵር፡ መንነት እቶም ተዛረብቲ ኣይተገልጸን። ኰይኑ ግና፡ መኖም እንታይ ይብል ከም ዘሎን ንመን ይዛረቦ ኸም ዘሎን ብምርኣይ፡ ነቶም ገጸ ባህርያት ከነለልዮም ንኽእል ኢና።
“ፍቕርኻ ኻብ ወይኒ ይጥዕም”
7, 8. ብዛዕባ እቲ ኣብ መሃልየ መሃልይ ዚርከብ መግለጺታት ‘ፍቕሪ’ እንታይ ኪብሃል ይከኣል፧ ኣብነት ሃብ።
7 መሃልየ መሃልይ በቲ ሓንቲ ጓልን ሓደ ጓሳን ዚለዋወጥዎ ቓላት ‘ፍቕሪ’ ዝመልአት እያ። እቲ ኣብኡ ዚርከብ መግለጺታት፡ ነቲ ኣስታት 3,000 ዓመት ይገብር ኣብ ማእከላይ ምብራቕ ዝነበረ ኣገላልጻ ዜንጸባርቕን ነቲ ሎሚ ዘሎ ኣንባቢ ቝሩብ ዜገርምን እኳ እንተ ዀነ፡ ትርጕም ዝሓዘለ እዩ፣ እቲ ኣብኡ ተንጸባሪቑ ዘሎ ስምዒት ድማ ሓድሽ ኣይኰነናን እዩ። ንኣብነት፡ እቲ ጓሳ ነቲ ርሕራሐን ሕያውነትን ዚንበቦ ኣዒንቲ እታ ጓል፡ ምስ ‘ኣዒንቲ ርግቢ’ ኣመሳሲልዎ ኣሎ። (መሃ. 1:15) ንሳ ድማ ንኣዒንቱ ምስ ኣዒንቲ ርግቢ ዘይኰነስ፡ ምስ ርግቢ ኣመሳሲላቶ ኣላ። (መሃልየ መሃልይ 5:12 ኣንብብ።) እቲ ብጻዕዳ እተኸብበ ጸሊም ዓይኑ፡ ልክዕ ከምተን ኣብ ጸባ ዚሕጸባ ርግብታት ኣዝዩ ምልኩዕ እዩ ነይሩ።
8 ኣብ መሃልየ መሃልይ ዚርከብ መግለጺታት ‘ፍቕሪ፡’ ብምሉኡ ኣብ ኣካላዊ መልክዕ ጥራይ ኣይኰነን ዜተኵር። እቲ ጓሳ ብዛዕባ ዘረባ እታ ጓል ኪገልጽ ከሎ እንታይ ከም ዝበለ እሞ ርአ። (መሃልየ መሃልይ 4:7, 11 ኣንብብ።) ከናፍር እታ ጓል፡ “መዓር ወለላ የንጠብጥብ።” ስለምንታይ፧ መዓር ወለላ ኻብቲ ንፋስ ዝወቕዖ መዓር ዚበልጽ መቐረትን ጣዕምን ስለ ዘለዎ እዩ። ብዘይካዚ፡ “መዓርን ጸባን ኣብ ትሕቲ መልሓስኪ አሎ” በለ፣ እዚ ኸኣ፡ ዘረባ እታ ጓል ልክዕ ከም መዓርን ጸባን ባህ ዜብልን ጥዑምን እዩ ማለት እዩ። ብንጹር እምበኣር፡ እቲ ጓሳ ነታ ጓል፡ “ኵለንትናኺ ጽብቕቲ ኢኺ፡ ሕፍቲ የብልክን” ኪብላ ኸሎ፡ ካብ ኣካላዊ መልክዕ ንላዕሊ እዩ ዚሓስብ ነይሩ።
9. (ሀ) ኣብ መንጎ ሰብ ሓዳር ዘላ ፍቕሪ እንታይ ተጠቓልል፧ (ለ) ሰብ ሓዳር ንሓድሕዶም ፍቕሮም ኪገልጹ ኣገዳሲ ዝዀነ ስለምንታይ እዩ፧
9 ሓዳር፡ ፍቕሪ ዘይብሉ ውዕል ወይ ስምምዕ ኣይኰነን። ብኣንጻሩ እኳ ደኣስ፡ መለለዪ ክርስትያናዊ ሓዳር፡ ፍቕሪ እያ። እዚኣ ፍቕሪ እዚኣ ግና እንታይ ዓይነት ፍቕሪ እያ፧ ብስርዓት መጽሓፍ ቅዱስ እትምራሕ ፍቕሪ ድያ፧ (1 ዮሃ. 4:8) ነታ ኣብ መንጎ ኣባላት ስድራ ቤትን ኣብ መንጎ ናይ ሓቂ ኣዕሩኽን ዘላ ፍቕሪ እውን እተጠቓልል ድያ፧ (ዮሃ. 11:3) ፍቕሪ ኣንጻር ጾታ እውን እትሓቝፍ ድያ፧ (ምሳ. 5:15-20) እታ ሰብ ሓዳር ዘላቶም ፍቕሪ፡ ነዚ ዅሉ እተጠቓልል እያ። ፍቕሪ ብቓላት ክትግለጽ ከላ እያ ዝያዳ ትርጕም ዚህልዋ። ስለዚ፡ ሰብ ሓዳር፡ መዓልታዊ ንጥፈታት ንሓድሕዶም ፍቕሮም ንኸይገልጹ ንኺዓግቶም ኪፈቕዱ የብሎምን። ከመይሲ፡ ከምዚ ዓይነት መግለጺ ፍቕሪ፡ ንሓዳር ኬደልድሎን ዜሐጕስ ኪገብሮን ይኽእል እዩ። ኣብ ገሊኡ ባህልታት፡ መብዛሕትኡ ግዜ ወለዲ እዮም መጻምድቲ ዜማጽኡ፣ እቲ ሰብኣይን እታ ሰበይትን ድማ ክሳዕ እታ መዓልቲ መርዓኦም ኣይፋለጡን እዮም፣ ኣብ ከምዚ ዓይነት ኵነታት፡ እቶም መጻምድቲ ፍቕሮም ዚገልጹ እንተ ዀይኖም፡ እታ ኣብ መንጎኦም ዘላ ፍቕሪ ኽትዓብን ሓዳሮም ኪሰምርን ይኽእል እዩ።
10. ሰብኣይን ሰበይትን ንሓድሕዶም ፍቕሮም ዚገልጹ እንተ ዀይኖም፡ ኣብ ሓዳሮም እንታይ ጽልዋ ኺህልዎ ይኽእል፧
10 ሰብ ሓዳር ንሓድሕዶም ፍቕሮም ዚገልጹ እንተ ዀይኖም፡ ካልእ ጥቕሚ እውን ኣለዎ። ንጉስ ሰሎሞን ነታ ሹላማዊት፡ “ኣድሪ ብሩር ዘለዎ ስልማት ወርቂ” ኸም ዚሰርሓላ ነገራ። ብዙሕ ድማ ወደሳ፣ “ከም ወርሒ ጽብቕቲ፡ ከም ጸሓይ ድምቕቲ” ምዃና እውን ነገራ። (መሃ. 1:9-11፣ 6:10) እታ ጓል ግና ነቲ እተፍቅሮ ጓሳ እያ እምንቲ ነይራ። ምስቲ ጓሳ ኣብ እተፈላለየትሉ እዋን ዘበራትዓን ዘጸናንዓን እንታይ እዩ፧ እንታይ ከም ዝበለት እስከ ንርአ። (መሃልየ መሃልይ 1:2, 3 ኣንብብ።) ንመግለጺ ‘ፍቕሪ’ እቲ ጓሳ ምስ ዘከረት እያ ተጸናኒዓን ተበራቲዓን። እቲ ተዘክሮ ንዓኣ ኻብቲ ንልቢ ዜሐጕሶ ‘ወይኒ ንላዕሊ ይጥዕም፣’ ስም እቲ ፍቱዋ ድማ ልክዕ ከምቲ ኣብ ርእሲ ዚፈስስ ‘ቅብኢ’ ባህ ዜብል እዩ ነይሩ። (መዝ. 23:5፣ 104:15) እወ፡ ሰብ ሓዳር ነቲ ምስ መጻምድቶም እተገላለጽዎ ፍቕሪ ኺዝክርዎ ኸለዉ፡ ነታ ኣብ መንጎኦም ዘላ ዘይተቋርጽ ፍቕሪ ኼዕብያ ይኽእል እዩ። ስለዚ እምበኣር፡ ሰብ ሓዳር ንሓድሕዶም ፍቕሮም ብተደጋጋሚ ኪገልጹ ኣዝዩ ኣገዳሲ እዩ።
‘ንፍቕሪ ኽሳዕ እትደሊ፡ ኣይተበራብራኣ’
11. ዘይተመርዓዉ ክርስትያናት ካብቲ እታ ሹላማዊት ንኣዋልድ የሩሳሌም ዘምሓለተን ማሕላ እንታይ ኪመሃሩ ይኽእሉ፧
11 መሃልየ መሃልይ ንዘይተመርዓዉ ክርስትያናት፡ ብፍላይ ከኣ ነቶም መጻምድቲ ዚደልዩ ዘለዉ ዚኸውን ትምህርቲ እውን ዝሓዘት እያ። እታ ኣብ መሃልየ መሃልይ እተጠቕሰት ጓል፡ ንሰሎሞን ኣየፍቀረቶን። ንኣዋልድ የሩሳሌም ድማ፡ ‘ንፍቕሪ ኽሳዕ እትደሊ፡ ከየተንስኣኣን ከየበራብራኣን’ ኣምሓለተን። (መሃ. 2:7፣ 3:5) ስለምንታይ፧ ምኽንያቱ፡ ምስ ማንም ሰብ ፍቕራዊ ርክብ ክትምስርት ግቡእ ኣይኰነን። ስለዚ፡ ሓደ ኺምርዖ ዚደሊ ክርስትያን፡ ነቲ ብሓቂ ኼፍቅሮ ዚኽእል ሰብ ክሳዕ ዚረኽቦ ብትዕግስቲ ኺጽበ ጥበባዊ እዩ።
12. እታ ሹላማዊት ነቲ ጓሳ ዘፍቀረቶ ስለምንታይ እያ፧
12 እታ ሹላማዊት ነቲ ጓሳ ዘፍቀረቶ ስለምንታይ እያ፧ እቲ ጓሳ “ንሜዳቝ” ስለ ዚመስል ምልኩዕ እዩ ነይሩ፣ ኣእዳዉ ልክዕ ከም “ቀላብቲ ወርቂ” ድልዱላት እየን ነይረን፣ ኣእጋሩ ድማ ጽቡቓትን ልክዕ ከም “ኣዕኑድ እምነ በረድ” ተረርትን እየን ነይረን። ኰይኑ ግና፡ ምልኩዕን ድልዱልን ጥራይ ኣይኰነን ነይሩ። እታ ንየሆዋ እምንቲ ዝዀነት ጓል፡ እቲ ጓሳ መንፈሳዊ ሰብ፡ ማለት ንየሆዋ ዜፍቅሮን ባህ ዜብል ባህርያት ዘለዎን ምዃኑ ትፈልጥ ነይራ እያ። በዚ ምኽንያት እዚ እያ ብዛዕባኡ ኽትገልጽ ከላ፡ “ፈታውየይ ኣብ ማእከል ኣወዳት ከምቲ ኣብ ማእከል ኣእዋም ዱር ዘሎ ቱፋሕ እዩ” ዝበለት።—መሃ. 2:3, 9፡ ትርጕም 1990፣ 5:14, 15።
13. እቲ ጓሳ ነታ ጓል ዘፍቀራ ስለምንታይ እዩ፧
13 ብዛዕባ እታ ሹላማዊትከ እንታይ ክንብል ንኽእል፧ ንኣቓልቦ እቲ “ንግስታት ስሳ፡ ዕቁባት ሰማንያ፡ ኣዋልድ ከኣ ቍጽሪ ዜብለን” ዝነበራኦ ንጉስ ክትስሕቦ ዝኸኣለት ብመልክዓ እኳ እንተ ዀነ፡ ንገዛእ ርእሳ ኸም ኣብ ጐልጐል እትርከብ ተራ “ጽጌረዳ ሳሮን” ገይራ ጥራይ እያ እትርእያ ነይራ። እወ፡ ኣዝዩ ዜደንቕ ትሕትና ነበራ። ብኸምኡ ድማ እዩ እቲ ጓሳ “ኸም ኣብ ማእከል እሾዅ ዝበቘለት ዕምባባ ሹሻን” ገይሩ ዚርእያ ዝነበረ። እታ ሹላማዊት ንየሆዋ እምንቲ እያ ነይራ።—መሃ. 2:1, 2፣ 6:8።
14. እታ ኣብ መሃልየ መሃልይ ተጠቒሳ ዘላ ፍቕሪ፡ ነቶም ኪምርዓዉ ዚደልዩ ንጽል ክርስትያናት እንታይ እያ እትምህሮም፧
14 ክርስትያናት “ብጐይታ ጥራይ” ኪምርዓዉ ኸም ዘለዎም ዚገልጽ ሓያል ማዕዳ ኣብ ቅዱሳት ጽሑፋት ተዋሂቡ ኣሎ። (1 ቈረ. 7:39) ኪምርዖ ዚደሊ ሰብ፡ ምስ ዘይኣመንቲ ፍቕራዊ ርክብ ኪምስርት የብሉን፣ የግዳስ፡ ካብ መንጎ እሙናት ኣምለኽቲ የሆዋ መጻምድቲ ንምርካብ ኪጽዕር እዩ ዚግብኦ። ብዘይካዚ፡ ነቲ ኣብ ህይወት ዜጋጥም ነገራት እናተጻወርካ ንሓዳርካ ሰላማውን መንፈሳውን ንምግባር፡ ብየሆዋ ኽትእመንን ንዕኡ ውፉይ ክትከውንን ይግባእ፣ ሓደ ንሓዳር እትደልዮ መጻምድቲ ድማ ከምዚ ዓይነት ባህርያት እዩ ኺህልዎ ዘለዎ። እቲ ጓሳን እታ ሹላማዊትን እውን እንተ ዀኑ፡ ከምኡ ዓይነት ባህርይ እዩ ነይርዎም።
መርዓተይ “እተሸጐረ ገነት” እያ
15. እታ ሹላማዊት ነቶም ንኣምላኽ ዚፈርሁ ገና ዘይተመርዓዉ ሰብኡትን ኣንስትን ሰናይ ኣብነት እትዀኖም ብኸመይ እያ፧
15 መሃልየ መሃልይ 4:12 ኣንብብ። እቲ ጓሳ ነታ ፍቕርቱ ኸም “እተሸጐረ ገነት” ወይ ስፍራ ኣታኽልቲ ገይሩ ዝገለጻ ስለምንታይ እዩ፧ እተሓጽረ ወይ ብዃና እተኸብበ ስፍራ ኣታኽልቲ፡ ማንም ሰብ ኪኣትዎ ኣይክእልን እዩ። ነቲ እተሸጐረ ማዕጾ ኸፊትኻ ጥራይ እዩ ኺእቶ ዚከኣል። እታ ሹላማዊት፡ ፍቕራ ነቲ ሰብኣያ ኪኸውን እትደልዮ ጓሳ ጥራይ ስለ እትገልጸሉ፡ ልክዕ ከምቲ ስፍራ ኣታኽልቲ እያ ነይራ። ነቲ ንጉስ ሰሎሞን ዘቕረበላ መስድዒ ስለ ዘይተቐበለቶ፡ ልክዕ ከምቲ ጋሕ ኢሉ ዚኽፈት “ደገ” ዘይኰነስ፡ “ቀጽሪ” ምዃና ኣርኣየት። (መሃ. 8:8-10) ብተመሳሳሊ፡ ንኣምላኽ ዚፈርሁ ገና ዘይተመርዓዉ ሰብኡትን ኣንስትን፡ ፍቕሮም ነቲ ናይ መጻኢ መጻምድቶም ሓዚኦምሉ ይጸንሑ እዮም።
16. መሃልየ መሃልይ ብዛዕባ እዋን ወረዘ እንታይ እያ እትምህር፧
16 እቲ ጓሳ ነታ ሹላማዊት ኣብቲ ዝናም ዚዛርየሉ ወቕቲ ምስኡ ኽትዛወር እኳ እንተ ሓተታ፡ ኣሕዋታ ግና ንኽትከይድ ኣይፈቐዱላን። ኣብ ክንዳኡስ፡ ኣብቲ ኣታኽልቲ ወይኒ ኽትሰርሕ ነገሩዋ። ስለምንታይ፧ ስለ ዘይኣመንዋ ድዮም፧ ርኽሰት ከይትፍጽም ስለ ዝጠርጠርዋ ድዮም፧ ሓብቶም ኣብ ፈተና ምእንቲ ኸይትወድቕ እዮም ዚጥንቀቑ ነይሮም። (መሃ. 1:6፣ 2:10-15) እዚ እውን እንተ ዀነ፡ ንዘይተመርዓዉ ክርስትያናት ጽቡቕ ትምህርቲ እዩ ዚዀኖም፣ ኣብ እዋን ወረዘ፡ ማለት ኣብቲ ምስ ኣንጻር ጾታ ግዜ ዜሕልፉሉ እዋን፡ ነቲ ርክቦም ንጹህ ንምግባር ኣድላዪ ጥንቃቐ ኺገብሩ ኣለዎም። ካልኦት ሰባት ኣብ ዘይርእይዎም ቦታ ንበይኖም ኪዀኑ የብሎምን። ፍቕሮም ኪገላለጹ ዚኽእሉ እኳ እንተ ዀኑ፡ ኣብ ፈተና ዜእቱ ነገራት ከይገብሩ ግና ኪጥንቀቑ ኣለዎም።
17, 18. ንመሃልየ መሃልይ ብምምርማርካ እተጠቐምካ ብኸመይ ኢኻ፧
17 ክርስትያን ሰብ ሓዳር ንሓዳሮም ብፍቕሪ እዮም ዚጅምርዎ። የሆዋ ድማ ሓዳር ንዘለኣለም ኪቕጽል ስለ ዚደሊ፡ ሰብ ሓዳር ኵሉ ሳዕ ንፍቕሮም ሃልሃል ኬብልዎን ፍቕሮም ንኽትዓቢ ዜኽእል ሃዋህው ከም ዚህሉ ኺገብሩን ኣለዎም።—ማር. 10:6-9።
18 መጻምድቲ ኽትደሊ ኸለኻ፡ ከምቲ ኣብ መሃልየ መሃልይ ተገሊጹ ዘሎ፡ ብሓቂ እተፍቅሮ፡ ንፍቕርኻ ድማ ድልድልትን ዘይትቕህምን ኪገብራ ዚኽእል መጻምድቲ ንኽትረክብ ክትጽዕር ኣሎካ። ገና መጻምድቲ እትደሊ ዘለኻ ወይ ከኣ ድሮ ሓዳር ዘሎካ ኹን ብዘየገድስ፡ ነታ ‘ሃልሃልታ እግዚኣብሄር’ ዝዀነት ናይ ሓቂ ፍቕሪ እትረክብ ይግበርካ!—መሃ. 8:6።
^ ሕ.ጽ. 2 ናይ 15 ጥሪ 2007 ሕታም ግምቢ ዘብዐኛ፡ ገጽ 31 ርአ።


text:
ሕቶታት ካብ ኣንበብቲ
እቶም ህዝቅኤል ኣብ ዝረኣዮ ራእይ እተጠቕሱ ናይ ጸሓፊ ቐርኒ ቐለም ዘለዎ ሰብኣይን ዚሕምሽሽ ኣጽዋር ዝሓዙ ሽዱሽተ ሰብኡትን ንመን የመልክቱ፧
ንሳቶም ነቶም ኣብ ጥፍኣት የሩሳሌም እተሳተፉን ኣብ ጥፍኣት እዚ እኩይ ስርዓት ሰይጣን ዚሳተፉን ሰማያዊ ሓይልታት የመልክቱ። ነቲ ብዛዕባ እዚ ዝነበረና ግንዛበ ኸነዐርዮ ዘድለየ ስለምንታይ እዩ፧
ህዝቅኤል ቅድሚ እቲ ብ607 ቅ.ክ. ዝመጸ ጥፍኣት፡ ኣብታ ኸሓዲት የሩሳሌም ዚግበር ዝነበረ እከይ፡ ከምኡ ድማ ክሳዕ እቲ ጥፍኣት ዚመጽእ እንታይ ተኸታታሊ ፍጻመታት ከም ዚህሉ ዚሕብር ራእይ ረኣየ። ብዘይካዚ፡ ዚሕምሽሽ ኣጽዋር ዝሓዙ ሽዱሽተ ሰብኡት፡ “በፍታ እተኸድነ፡ ናይ ጸሓፊ ቐርኒ ቐለም” ዘለዎ ሰብኣይ እውን ኣብ መንጎኦም ረኣየ። (ህዝ. 8:6-12፣ 9:2, 3) እቲ ሰብኣይ ከኣ፡ “በታ ኸተማ ሕለፍ፡ . . . ኣብ ግምባር እቶም በቲ ኣብታ ኸተማ ዚግበር ዘሎ ዅሉ ፍንፉን ነገራት እህህ ዚብሉን ዚግዕሩን ሰባት ምልክት ግበር” ተባሂሉ ተነግሮ። ደድሕሪኡ ድማ እቶም ዚሕምሽሽ ኣጽዋር ዝሓዙ ሰብኡት ነቶም ምልክት ዘይተገብረሎም ኪቐትሉ ተነግሮም። (ህዝ. 9:4-7) እዚ ራእይ እዚ እንታይ ይምህረና፧ እቲ ናይ ጸሓፊ ቐርኒ ቐለም ዘለዎ ሰብኣይከ መን እዩ፧
እዚ ትንቢት እዚ ብ612 ቅ.ክ. እዩ ተነጊሩ፣ እቲ ቐዳማይ ፍጻመኡ ነቲ ድሕሪ ሓሙሽተ ዓመት ኣቢሉ የሩሳሌም ብሰራዊት ባቢሎን ዝጠፍኣትሉ እዋን እዩ ዜመልክት። እቶም ኣረማውያን ዝነበሩ ባቢሎናውያን ነቲ ጥፍኣት ኬምጽእዎ እኳ እንተ ተፈቕደሎም፡ ከም ፈጸምቲ ፍርዲ የሆዋ ዀይኖም እዮም ዜገልግሉ ነይሮም። (ኤር. 25:9, 15-18) ከምኡ ዝዀኑ ኸኣ፡ የሆዋ ነቶም ከሓድቲ ህዝቡ ንምቕጻዕ ስለ እተጠቕመሎም እዮም። ኰይኑ ግና፡ እቲ ጥፍኣት ብኣልማማ ኣይኰነን ነይሩ። እቶም ጻድቃን ምስቶም እኩያት ኣይተለከሙን። የሆዋ ነቶም ኣብታ ኸተማ ንዚግበር ዝነበረ ፍንፉን ነገራት ዘይተሰማምዑሉ ኣይሁድ ዜድሕነሉ መሰናድዎ ገይሩ ነይሩ እዩ።
ህዝቅኤል ኣብቲ ምልክት ናይ ምግባር ዕዮ ዀነ ኣብቲ ጥፍኣት ኣይተሳተፈን። የግዳስ፡ እቲ ፍርዲ ናይ ምፍጻም ተግባር ብኣላይነት መላእኽቲ እዩ ተገይሩ። ስለዚ፡ በዚ ትንቢት እዚ ኣቢልና፡ ኣብ ሰማይ እንታይ ይኸውን ከም ዝነበረ ኽንርኢ ኽኢልና ኢና። የሆዋ ንመላእኽቱ፡ ንጥፍኣት እቶም እኩያት ኪውድቡ ጥራይ ዘይኰነስ፡ ነቶም ጻድቃን እውን ንድሕነት ኪፈልይዎም መዝነት ሂብዎም ነይሩ እዩ። *
ኣብ ዝሓለፈ ግዜያት፡ ዘመናዊ ፍጻመ እቲ ራእይ ክንገልጽ ከለና፡ እቲ ናይ ጸሓፊ ቐርኒ ቐለም ዘለዎ ሰብኣይ ንተረፍ ቅቡኣት ከም ዜመልክት ሓቢርና ኔርና። እቶም ነቲ ዚስበኽ መልእኽቲ ዚቕበሉ ንድሕነት ምልክት ከም ዚግበረሎም ይመስለና ነይሩ። ኣብ ቀረባ ዓመታት ግና፡ ነዚ መግለጺ እዚ ኸነዐርዮ ኸም ዘሎና ንጹር ኰይኑልና እዩ። ብመሰረት ማቴዎስ 25:31-33፡ ንሰባት ዚፈርዶም የሱስ እዩ። ናይ መወዳእታ ፍርዱ ድማ ነቶም ኣባጊዕ መሰል ዝዀኑ ንድሕነት፡ ነቶም ኣጣል መሰል ዝዀኑ ኸኣ ንጥፍኣት ብምፍላይ፡ ኣብ ግዜ ብርቱዕ ጸበባ እዩ ዚገብሮ።
እሞ ደኣ ነዚ ሓድሽ ግንዛበ እዚ ኣብ ግምት ከነእቱ ኸለና፡ ካብቲ ህዝቅኤል ዝረኣዮ ራእይ እንታይ ትምህርትታት ንረክብ፧ እንተ ወሓደ ሓሙሽተ ትምህርቲ ንረክብ ኢና፦
ህዝቅኤል ኣብቲ ናብ ጥፍኣት የሩሳሌም ዘምርሐ እዋን፡ ከምቲ ኣቐዲሙ ኢሳይያስ ዝገበሮ፡ ምስ ኤርምያስ ኣብ ሓደ እዋን ሓላዊ ዀይኑ ኣገልጊሉ እዩ። ሎሚ፡ የሆዋ ንህዝቡ ንምምጋብን ንኻልኦት ብዛዕባ እቲ ኣንጸላልዩ ዘሎ ብርቱዕ ጸበባ ንምጥንቃቕን፡ ሓደ ንእሽቶ ጕጅለ ቕቡኣት ኣገልገልቲ ይጥቀም ኣሎ። ኵሎም እቶም ንክርስቶስ ኣገልገልቲ ቤቱ ዝዀኑ ኸኣ ነቲ መጠንቀቕታ እቲ ኣብ ምቅላሕ ግደ ኣለዎም።—ማቴ. 24:45-47።
ህዝቅኤል ነቶም ዚድሕኑ ሰባት ምልክት ኣብ ምግባር ኣይተሳተፈን፣ ሎሚ ዘለዉ ኣገልገልቲ ኣምላኽ እውን ነቶም ዚድሕኑ ምልክት ኣብ ምግባር ኣይሳተፉን እዮም። መልእኽቲ የሆዋ ጥራይ እዮም ዜመሓላልፉ፣ እዚ ድማ ክፍሊ እቲ ኣብ ትሕቲ ኣላይነት መላእኽቲ ዚዕየ ዕዮ ስብከት እዩ።—ራእ. 14:6።
ብግዜ ህዝቅኤል ቃል ብቓሉ ምልክት ኣይተገብረን፣ ሎሚ እውን ዋላ ሓደ ሰብ ቃል ብቓሉ ኣብ ግምባሩ ምልክት ኣይግበረሉን እዩ። ሰባት ብምሳልያዊ መገዲ ንድሕነት ምልክት ምእንቲ ኺግበረሎም እንታይ ኪገብሩ ኣለዎም፧ ነቲ ዕዮ ስብከት ኣወንታዊ ምላሽ ኪህቡን ክርስትያናዊ ስብእና ኺለብሱን ርእሶም ንየሆዋ ኺውፍዩን ንኣሕዋት ክርስቶስ ብተኣማንነት ኪድግፉን ኣለዎም። (ማቴ. 25:35-40) እቶም ከምዚ ዚገብሩ፡ ኣብቲ ዚመጽእ ብርቱዕ ጸበባ ንድሕነት ዚኸውን ምልክት ኪግበረሎም እዩ።
ኣብ ዘመናዊ ፍጻመኡ፡ እቲ ናይ ጸሓፊ ቐርኒ ቐለም ዘለዎ ሰብኣይ ነቲ ንዚድሕኑ ምልክት ዚገብረሎም የሱስ ክርስቶስ የመልክት። እቶም ብዙሓት ህዝቢ ኣብቲ ብርቱዕ ጸበባ ኸም ኣባጊዕ ኰይኖም ኣብ ዚፍረዱሉ እዋን እዮም ምልክት ዚግበረሎም። እዚ ኸኣ ኣብ ምድሪ ናይ ዘለኣለም ህይወት ንምርካብ ኣጋጣሚ ኪኸፍተሎም እዩ።—ማቴ. 25:34, 46። *
ኣብ ዘመናዊ ፍጻመኡ፡ እቶም ዚሕምሽሽ ኣጽዋር ዝሓዙ ሰብኡት ነቲ የሱስ ዝመራሒኡ ሰማያዊ ሰራዊት የመልክቱ። ንሳቶም ድማ ኣብ ቀረባ እዋን ንኣህዛብን ንዅሉ እከይን ኬጥፍኡ እዮም።—ህዝ. 9:2, 6, 7፣ ራእ. 19:11-21።
ነዚ ኣገዳሲ ትምህርትታት እዚ ምርዳእና፡ ነቲ የሆዋ ንጻድቕ ምስ እኩይ ለኪሙ ኸም ዘየጥፍእ ዘሎና እምንቶ የደልድሎ እዩ። (2 ጴጥ. 2:9፣ 3:9) ዕዮ ስብከት ኣብ ግዜና ኣገዳሲ ምዃኑ እውን የዘኻኽረና እዩ። መወዳእታ ቕድሚ ምምጻኡ፡ ኵሉ ሰብ ነቲ መጠንቀቕታ ኺሰምዖ ኣለዎ።—ማቴ. 24:14።
^ ሕ.ጽ. 6 ከም እኒ እቲ ጸሓፊ ኤርምያስ ዝነበረ ባሩኽን ዔቤድ-ሜሌክ እቲ ኢትዮጵያውን ሬካባውያንን ዝኣመሰሉ ሰባት ብዓይኒ ዚርአ ምልክት ኣብ ግምባሮም እኳ እንተ ዘይተገብረሎም፡ ድሒኖም እዮም። (ኤር. 35:1-19፣ 39:15-18፣ 45:1-5) ንድሕነት ዚኸውን ምሳልያዊ ምልክት ተገይሩሎም እዩ።


text:
1ዬሱስ ኪሪስቶሴም ማዻያ ማዔ፥ ፆሲ ማዾም ዔኤሊንቴ፥ ኮዦ ሓይሶ ቃኣሎ ኬኤዛኒ ዶኦሪንቴ፥ ጳውሎሴይዳፓ ዳኪንቴ ኪኢታ፤ 2ሃይ ኮዦ ሓይሶ ቃኣላ ፆሲ ፔ ማሊፆ ኬኤዛ ዓሶ ዛሎና ጌኤዦ ማፃኣፖይዳ ቤርታዺ ዒንጌ ሃጊ ማዓንዳ ዎዞ ቃኣሎኬ። 3ኮዦ ሃይሳ፡ ፆሲ ናዓሢ ዓሲ ማዒ፥ ዳውቴ ዜርፆይዳፓ ሾይንቴሢ ኬኤዛያኬ። 4ዬያ ጉዲ ሓሣ ጎዳ ዬሱስ ኪሪስቶሴ ጌኤዦ ዓያኖ ዛሎና ዼኤፒ ዎልቄና ሓይባፓ ዔቂጾና ፆሲ ናይ ማዔሢ ኬኤዛኔ። 5ዒዛ ዛሎና ፆሲ ማዾም ዳኪንቴያ ኑና ማሃኒ ዳንዳዒሳ ፆሲኮ ኮሹሞ ዒንጊፆ ኑ ዴንቄኔ፤ ዬያሮ ዒዛ ዛሎና ዓይሁዴ ማዒባኣ ዓሳ ቢያ ኪሪስቶሴ ጉሙርቃንዳ ጉዲና ዒዛም ዓይሢንታንዳጉዲ ኑ ማሃኔ። 6ዒንሢያ ዬሱስ ኪሪስቶሴሮ ማዓንዳጉዲ ፆሲ ዔኤሌ ዓሶ ባኣካኬ። 7ዬያሮ ሮሜ ዓጮይዳ ናንጋያ፤ ሃሣ ፆሲ ዒንሢ ናሽኪ፥ ዒዛ ዓሲ ማዓንዳጉዲ ዔኤሌዞንሢም ቢያ፦ ኑ ዓዳሢ ፆሲና ጎዳ ዬሱስ ኪሪስቶሴናኮ ሚጪንቲፆና ኮሹሞና ዒንሢም ማዖም። 8ዒንሢኮ ፆሲ ጉሙርቂፆ ሓይሳ ዓጮ ቢያይዳ ዋይዚንቴሢሮ ቢያፓ ቤርታሲ ዬሱስ ኪሪስቶሴ ዛሎና ዒንሢ ቢያሢ ዛሎሮ ታ ፆዛሢ ታ ጋላታኔ። 9ቢያ ኬሊ ታ ሺኢቃ ዎዶና ዒንሢ ዛሎ ዋሉዋያ ማዒጾኮ ዒዛ ናኣዚ ዛሎ ኮዦ ሓይሶ ቃኣሎ ኬኤዚ ኬኤዚ ጉቤ ዒናፓ ታ ዒዛም ማዻ ፆዛሢ ታኣኮ ማርካኬ። 10ፆሲ ጌዔቴ ጋፒንፃ ሓሢ ዒንሢ ኮራ ታ ሙካንዳ ጎይሢ ዒ ጊኢጊሻንዳጉዲ ቢያ ኬሊ ታ ሺኢቃኔ። 11ዓይጎሮ ጌዔቴ ዒንሢ ፆሲ ጉሙርቂፆና ዶዳንዳጉዲ ማሃ ዓያኖ ዒንጊጾ ታ ዒንሢም ኬኤዛኒ ኮዓሢሮ ታ ዒንሢ ዛጋኒ ኮሺ ማላኔ። 12ዬያ ታ ጋዓሢ ታኣኒ ዒንሢ ጉሙርቂጾ ዛሎና ዒንሢያ ታ ጉሙርቂፆ ዛሎና ዎሊ ኑ ዶዲሻኒ ኮዒኬ። 13ታ ዒሾንሦ! ታ ሚሾንሦ! ሜሌ ዓይሁዴ ማዒባኣ ዓሶ ታ ዔርዚ ሚርጌ ኪሪስቶሴ ጉሙርቃ ዓሲ ዴንቄኔ፤ ዬያጉዲ ሃሣ ዒንሢ ባኣኮይዳኣ ታ ዔርዚ ኪሪስቶሴ ጉሙርቃ ዓሲ ዴንቃኒ ማሌኔ፤ ጋዓንቴ ዒንሢ ባንሢ ሙካኒ ሚርጌና ታ ማሌም ሓኖ ሄላንዳኣና ታኣም ጊኢጊባኣሢ ዒንሢ ዔራንዳጉዲ ታ ኮዓኔ። 14ጊሪኮ ዓጮ ናንጎና ሙኡጮና ዔራ ዓሶና ዔሩዋ ዓሶናም፥ ጪንጮ ዓሶና ቦኦዞ ዓሶናም ኮዦ ሓይሶ ዔርዛንዳያ ታና ኮይሳኔ። 15ዬያሮኬ ዒንሢ፥ ሮሜይዳ ናንጋዞንሢም ኮዦ ሓይሶ ኬኤዛኒ ታ ኮዓሢ። 16ታኣኒ ኮዦ ሓይሶ ቃኣሎ ኬኤዛኒ ቦርሲንቱዋሴ፤ ዓይጎሮ ጌዔቶ ኮዦ ሓይሶ ቃኣላ ቤርታዺ ዓይሁዴ ዓሶ፥ ሄሊሳዖ ዓይሁዴ ማዒባኣ ዓሶ፤ ጌይጻ፦ ጉሙርቃ ዓሶ ቢያ ዻቂሻኒ ዳንዳዓ ፆሲ ዎልቄኬ። 17ዬይ ኮዦ ሃይሶ ቃኣላ ፆሲ ዓሲ ፂሎ ማሂ ዛጋሢ ኪሪስቶሴ ጉሙርቄቶ ሌሊ ማዔሢ ኬኤዛኔ፤ ዓይጎሮ ጌዔቴ፦ “ፆሲ ጉሙርቃ ዓሲ ፆሲ ፂሎ ማሂ ዛጋኔ፤ ናንጊያ ዴንቃንዳኔ” ጌይንቲ ፃኣፒንቴኔ። 18ዓሳ ፔኤኮ ፑርቱሞና ጎኑሞ ፔጋዺ ዔርቱዋጉዲ ማሃኔ፤ ዬያሮ ዔያቶኮ ጎሞና ፑርቱሞና ዛሎሮ ፆሲኮ ጎሪንታ ጫሪንጫፓ ዔያቶይዳ ሙካንዳኔ። 19ፆሲ ዔያቶ ሜቶና ጎራሢ: ፆሲ ዛሎ ዔያታ ዔራኒ ኮይሳ ባኮ ዒ ዔያቶ ፔኤሮ ዔርዜም ዔያታ ዔራያታሢሮኬ። 20ዓጫ ማዢንቴሢዳፓ ዓርቃዖ ዓሲም ጴዹዋ፥ ፆሲ ባካ፤ ጌይፃ፡- ናንጊና ናንጋ ዒዛኮ ዎልቆና ፆሱሞና ዒ ማዤ ባኮይዳ ፔጋዺ ጴዼኔ፤ ዬያሮ ዬኖ ዓሶጉዲ ዔሬዖ ፑርቲሳዞንሢ ቶላኒ ጌስታንዳ ባኣዚ ባኣሴ። 21ዓይጎሮ ጌዔቴ ዔያታ ፆሲ ዔሬያታዖ ዒዛም ኮይሳ ቦንቾና ጋላታና ዒንጊባኣሴ፤ ዬያሮ ዔያታ ፔኤኮ ማሊፆና ፓሡዋ ዓሲ ማዔኔ፤ ሓሣ ጶቂሡዋያ ማዒ ዒና ዔያቶኮ ባይቄኔ፤ 22ዔያታ “ኑ ጪንጫ ዓሲኬ” ጋዓኔ፤ ታንቴ ዔያታ ዔኤያኬ። 23ናንጊና ናንጋ ፆዛሢ ካኣሽኪፆ ሃሺ፡ ላኣሚንታያና ባይቃያ ማዔ፥ ዓሲንታ ካፒንታ ቆልሞንታ ሳዓ ዳዲና ሃንታ ባኮ ማሊሲ ማዦና ካኣሽኮ ባኣዚ ዔያታ ካኣሽኪሢ ዓርቄኔ። 24ዬያሮ ፆሲ፡ ቦርሲሳ ባኣዚ ዔያታ ማዻንዳጉዲ ዒኢሳ ፑርታ ባኣዚ ኩሜ ዔያቶ ማሊፆ ዔያታ ኩንሣንዳጉዲ ዔያቶ ሃሼኔ። 25ዬይ ያዺ ማዔሢ ፆሲኮ ጎኑሞ ሉኡዙሞና ዔያታ ላኣሜሢሮ፥ ማዤሢ ዓኣንቴ ማዢንቴ ባኮ ዔያታ ካኣሽኪ፥ ዬያ ባኮም ማዻሢሮኬ፤ ፆሲ ጋዓንቴ ናንጊና ጋላቲንቴያኬ። 26ዓሳ ዬያ ማዼሢ ዛሎ ፆሲ ዓሶ ኮይሱዋ ቦርሲሳ ሱኡኬም ዓኣሢ ዒንጌኔ፤ ዔያቶኮ ላኣላታዖ ዔርቴ ጎይጾጉዲ ቱዋንቴ ዳንቤባኣ ጎይሢ ላኣሊና ላሄኔ። 27ዬያ ጉዲ ሃሣ ዓቲንቃ ላኣሎና ላሂጾ ሃሺ፥ ዎላ ላሃኒ ኮዒሢና ዓቲንቃ ዓቲንቆና ዎላ ቦርሲሳ ባኣዚ ማዼኔ፤ ዬያሮ ዔያቶኮ ዻቢንቶ ዛሎና ዔያቶም ኮይሳ ሜቶ ፔ ጊዳ ዔኪ ዬዓንዳኔ። 28ዓሳ ፆሲ ዔራኒ ኮዒባኣሢሮ ቦርሲሳ ባኣዚ ማዻንዳጉዲ ፆሲ ፓሡዋ ማሊሢም ዓኣሢ ዔያቶ ዒንጌኔ። 29ዬያሮ ጌኔ ማዾ፥ ፑርቱሞ፥ ዱኡዹሞ፥ ኮሜ ዓርቂሢ፥ ቂኢሩሞ፥ ዓሲ ዎዺሢ፥ ዑራ፥ ጌሺሢ፥ ፑርታ ማሊሢ ዔያቶይዳ ኩሜኔ፤ 30ዬያጉዲ ሃሣ ዔያታ ዾንካያ፥ ዓሲ ሱንሢ ባይዛያ፥ ፆሲ ዒጻያ፥ ዓሲ ቦሃያ፥ ዖቶርቃያ፥ ሄርሺንታያ፥ ፑርታ ባኣዚ ማዾንዶ ጎይሢ ኮዓያ፥ ሾዔ ዓሶም ዓይሢንቱዋያ፥ 31ጶቂሡዋያ፥ ጌስቲ ቱኮና ጌኤዞ ካፑዋያ፥ ናሹሞ ባኣያ፥ ሚጪንቲሢያ ባኣ ዓሲኬ። 32“ዬንሢ ማዻዞንሢም ቢያ ሃይቢ ኮይሳኔ” ጋዓ ፆሲኮ ዎጎ ዔራያታዖ ዬያ ቢያ ዔያታ ማዻኔ፤ ማዾ ሌሊቱዋንቴ ዬያጉዲ ማዻ ዓሶዋ ዔያታ ማዻንዳጉዲ ዶዲሻኔ።
Copyright
Learn More


text:
ንደቅኻ ምሃሮም
ጴጥሮስን ሃናንያን ሓሰዉ—ካብዚ እንታይ ክንመሃር ንኽእል፧
ከም እትፈልጦ፡ ሓሶት ኪብሃል ከሎ፡ ብዛዕባ ሓደ ነገር ሓቂ ኸም ዘይኰነ እናፈለጥካ ምዝራብ ማለት እዩ። ሓሲኻ ትፈልጥዶ፧— * ንኣምላኽ ዜፍቅርዎ ገሊኦም ዓበይቲ ሰባት እውን ከይተረፉ ሓስዮም ይፈልጡ እዮም። ንኣብነት፡ ብዛዕባ እቲ ኣብ መጽሓፍ ቅዱስ ተጠቒሱ ዘሎ ሰብ ትፈልጥ ትኸውን። ስሙ ጴጥሮስ እዩ፣ ሓደ ኻብቶም 12 ሃዋርያት የሱስ ከኣ እዩ። ንሱ ስለምንታይ ከም ዝሓሰወ፡ እስከ ነቲ ዛንታ ንርኣዮ።
የሱስ ምስ ተኣስረ፡ ናብ ቤት ሊቀ ኻህናት ተወስደ። ሽዑ ፍርቂ ለይቲ ሓሊፉ ነበረ። ጴጥሮስ ተጠንቂቑ ናብ ኣጸድ ቤት ሊቀ ኻህናት ከደ። እታ ንጴጥሮስ ማዕጾ ዝኸፈተትሉ ኣገልጋሊት ሊቀ ኻህናት ግና፡ ብብርሃን እቲ ዚነድድ ዝነበረ ሓዊ ኣለለየቶ። “ንስኻ እውን ምስ የሱስ . . . ኔርካ ኢኻ!” ድማ በለቶ። ጴጥሮስ ፈሪሁ፡ ምስ የሱስ ከም ዘይነበረ ተዛረበ።
መጽሓፍ ቅዱስ፡ ድሕሪኡ እውን “ሓንቲ ኻልእ ረኣየቶ” ይብለና። ንሳ ድማ፡ “እዚ፡ ምስ የሱስ . . . ነይሩ እዩ” በለት። ጴጥሮስ ሽዑ እውን ከሓደ። ድሕሪ ቝሩብ ግዜ፡ ካልኦት ሰባት ናብ ጴጥሮስ ቀሪቦም፡ “ንስኻ ብሓቂ ኻባታቶም ኢኻ” በልዎ።
ጴጥሮስ ሰንቢዱ፡ “ነቲ ሰብኣይ እቲ ኣይፈልጦን እየ!” ብምባል ንሳልሳይ ግዜ ሓሰወ። ሽዑ ደርሆ ነቀወ። የሱስ ንጴጥሮስ ጠመቶ፣ ጴጥሮስ ከኣ ነቲ የሱስ ሒደት ሰዓታት ኣቐዲሙ፡ “ደርሆ ኸይነቀወ፡ ሰለስተ ሳዕ ክትክሕደኒ ኢኻ” ዝበሎ ቓላት ዘከረ። ርእሱ ምቍጽጻር ስኢኑ ኸኣ በኸየ። ኣዝዩ ድማ ጐሃየ።
ንዓኻኸ ኸምዚ ኼጋጥመካ ይኽእል ድዩ፧— ኣብ ቤት ትምህርቲ ኸም ዘለኻ ጌርካ እሞ ሕሰብ። ተመሃሮ ብዛዕባ ናይ የሆዋ መሰኻኽር ኪዛረቡ ሰሚዕካ ንበል። ሓደ ኻባታቶም፡ “ንባንዴራ ሰላምታ ኣይህቡን እዮም” ይብል። ካልእ ድማ፡ “ምእንቲ ሃገሮም ኣይዋግኡን እዮም” ይብል። ሓደ ኻልእ እውን፡ “በዓል ልደት ስለ ዘየብዕሉ፡ ክርስትያናት ኣይኰኑን” ይብል። ሽዑ ሓዲኦም ገጹ ናባኻ ገይሩ፡ “ንስኻ ናይ የሆዋ ምስክርዶ ኣይኰንካን፧” ኢሉ ይሓትተካ። ሽዑ እንታይ ምበልካ፧—
ከምዚ ዝኣመሰለ ነገራት ቅድሚ ምፍጻሙ፡ እንታይ ኢልካ ኸም እትምልስ ክትዳሎ ኣሎካ። ጴጥሮስ ኣይተዳለወን ነይሩ። ስለዚ፡ ጸቕጢ ምስ ኣጋጠሞ ሓሰወ። ኰይኑ ግና፡ ብዛዕባ እቲ ዝገበሮ ነገራት ኣዝዩ ስለ ዝጐሃየ፡ ኣምላኽ ይቕረ ኢሉሉ እዩ።
ሃናንያ ዚብሃል ካልእ ወደ መዝሙር የሱስ ዝነበረ እውን ሓስዩ እዩ። ግናኸ፡ ኣምላኽ ንዕኡ ዀነ ንሰበይቱ ሰጲራ ይቕረ ኣይበለሎምን። ሰጲራ ንኽትሕሱ ኣቐዲማ ምስ ሰብኣያ ተመሻጢራ ነበረት። ኣምላኽ ንሃናንያን ንሰጲራን ስለምንታይ ይቕረ ኸም ዘይበለሎም ንርአ።
የሱስ ንሃዋርያት ሓዲጉ ናብ ኣምላኽ፡ ናብ ሰማይ ምስ ተመልሰ፡ ድሕሪ ዓሰርተ መዓልቲ፡ 3,000 ዝዀኑ ሰባት ኣብ የሩሳሌም ተጠምቁ። ሓያሎ ሰባት በዓል ጰንጠቆስጠ ኼብዕሉ ኻብ ርሑቕ ቦታታት መጺኦም ነበሩ፣ ደቀ መዛሙርቲ የሱስ ምስ ኰኑ ኸኣ ብዛዕባ እቲ ሓድሽ እምነቶም ዝያዳ ምእንቲ ኺመሃሩ ኣብ የሩሳሌም ኪጸንሑ ደለዩ። ስለዚ፡ ገሊኦም ደቀ መዛሙርቲ የሱስ ንኺሕግዝዎም ኢሎም ገንዘቦም ይውፍዩ ነበሩ።
ሃናንያን ሰበይቱን እውን እተወሰነ ንብረቶም ሸይጦም፡ ነቶም ሓደስቲ እተጠምቁ ሰባት ብገንዘብ ኪሕግዝዎም ደለዩ። ሃናንያ ነቲ ገንዘብ ናብ ሃዋርያት ኣምጺኡ፡ ንዅሉ ንብረቱ ሸይጡ ዝረኸቦ ገንዘብ ከም ዝሃበ ተዛረበ። እዚ ግና ሓቂ ኣይነበረን። እተወሰነ ገንዘብ ንርእሱ ኣትሪፉ ነይሩ እዩ። ኣምላኽ ብዛዕባ እዚ ንጴጥሮስ ኣፍለጦ እሞ፡ ጴጥሮስ ንሃናንያ፡ “ንኣምላኽ እምበር፡ ንሰብ ኣይሓሰኻን” በሎ። ሽዑ ሃናንያ ወዲቑ ሞተ። ድሕሪ ሰለሰተ ሰዓት ኣቢሉ ኸኣ ሰበይቱ እውን መጸት። ንሰብኣያ እንታይ ከም ዘጋጠሞ ስለ ዘይፈለጠት፡ ንሳ እውን ሓሰወት፡ ወዲቓ ኸኣ ሞተት።
እዝስ ኣየ ኸመይ ዝበለ ሓያል ትምህርቲ ዀን እዩ! እወ፡ ሓቂ ምዝራብ ኣገዳሲ እዩ። ካብዚ ዅላትና ኽንመሃር ኣሎና። ግናኸ፡ ኵላትና፡ ብፍላይ ከኣ ቈልዑ፡ ጌጋታት ንገብር ኢና። የሆዋ ኸም ዜፍቅረካ፡ ከምቲ ንጴጥሮስ ይቕረ ዝበለሉ ድማ ይቕረ ኸም ዚብለልካ ምፍላጥካ ኣየሐጕሰካንዶ፧— ግናኸ፡ ሓቂ ኽንዛረብ ከም ዘሎና ኣይትረስዕ። ሓሶት ብምዝራብ ዓብዪ ጌጋ እንተ ጌርና ኸኣ፡ ኣምላኽ ይቕረ ንኺብለልና ኽንልምኖ ኣሎና። ጴጥሮስ ከምኡ ገይሩ ነይሩ ኪኸውን ኣለዎ፣ ይቕረ ድማ ተባህለሉ። ንሕና እውን ካልኣይ ሳዕ ንኸይንሕሱ ኣበርቲዕና እንተ ጽዒርና፡ ኣምላኽ ይቕረ ኺብለልና እዩ።
ኣብ መጽሓፍ ቅዱስካ ኣንብብ
^ စာပိုဒ်၊ 3 ነዚ ጽሑፍ እዚ እተንብቦ ዘለኻ ምስ ቈልዓ እንተ ደኣ ዀይኑ፡ እዚ ፈላዪ ሕንጻጽ እዚ፡ ሓንሳእ ብምዕራፍ፡ ነቲ ቘልዓ ሓሳባቱ ንኺገልጽ ከተተባብዖ ኸም ዘሎካ ዜዘኻኽር እዩ።


text:
መመላእታ ጽሑፍ
ናይ ሓቂ ክርስትያናት ንመስቀል ኣብ ኣምልኾኦም ዘይጥቀሙሉ ምኽንያት
መስቀል ሚልዮናት ብዚቝጸሩ ሰባት ይፍቶን ይኽበርን እዩ። ዘ ኢንሳይክሎፔድያ ብሪታኒካ ንመስቀል፡ “ቀንዲ ምልክት ሃይማኖት ክርስትና” ይብሎ። ይኹን እምበር፡ ናይ ሓቂ ክርስትያናት መስቀል ንኣምልኾ ኣይጥቀሙሉን እዮም። ስለምንታይ፧
ሓደ ኣገዳሲ ምኽንያት የሱስ ክርስቶስ ኣብ መስቀል ዘይሞተ ምዃኑ እዩ። እታ ብሓፈሻኡ “መስቀል” ተባሂላ እትትርጐም ናይ ግሪኽኛ ቓል ስታውሮስ እትብል ኰይና፡ ብመሰረቱ ኸኣ፡ “ቀጥ ንዝበለ ዓንዲ ወይ ጕንዲ” ዚብል ትርጉም እዩ ዘለዋ። ዘ ኮምፓንዮን ባይብል ነዚ ኣመልኪቱ፡ “[ስታውሮስ] ብዝዀነ ይኹን መልክዑ ንእተመሳቐለ ኽልተ ዕንጨይቲ ኸቶ ኣየመልክትን እዩ። . . . ኣብቲ [ሓድሽ ኪዳን] ዚጥቀመሉ ግሪኽኛ ንኽልተ ዕንጨይቲ ዜመልክት ዋላ ሓንቲ ነገር የልቦን” በለ።
ጸሓፍቲ መጽሓፍ ቅዱስ ኣብ ሓያሎ ጥቕስታት ነታ የሱስ ዝሞተላ ንምግላጽ ካልእ ቃል ተጠቒሞም እዮም። እዛ ናይ ግሪኽኛ ቓል እዚኣ ኸኣ ክሲሎን እትብል እያ። (ግብሪ ሃዋርያት 5:30፣ 10:39፣ 13:29፣ ገላትያ 3:13፣ 1 ጴጥሮስ 2:24) “ዕንጨይቲ፡” “በትሪ ወይ ኦም” ዚብል ትርጉም ድማ ኣለዋ።
እታ ብሀርማን ፉልዳ እተጻሕፈት ዳስ ክሮይጽ ኡንት ዲ ክሮይጺጉንግ (መስቀልን ምስቃልን) ዘርእስታ መጽሓፍ፡ “ኣብቲ ኣብ ቅድሚ ህዝቢ ቕትለት ዚፍጸመሉ ዝነበረ ቦታ ኣእዋም ኣይርከብን እዩ ነይሩ። ስለዚ ድማ ሓደ ተራ ገመል ኣብ ምድሪ ይትከል። እቶም መፍረስቲ ሕጊ ኸኣ ኣእዳዎም ንላዕሊ ገይሮም፡ መብዛሕትኡ ግዜ ድማ ኣእጋሮም እውን ተኣሲሮም ወይ ተሸንኪሮም ይስቀሉ ነበሩ” በለት።
እቲ ልዕሊ ዅሉ ዜእምን መርትዖ ግና ኣብ ቃል ኣምላኽ እዩ ዚርከብ። ሃዋርያ ጳውሎስ፡ “‘ኣብ ጕንዲ [“ኦም፡” ኪንግ ጄምስ ቨርሽን] ዚስቀል ዘበለ ርጉም እዩ፡’ ተባሂሉ ስለ እተጻሕፈ፡ ክርስቶስ ኣብ ክንዳና መርገም ብምዃን፡ ካብ መርገም እቲ ሕጊ ዓዲጉ፡ ሓራ ኣውጺኡና እዩ” በለ። (ገላትያ 3:13) ኣብዚ ሃዋርያ ጳውሎስ ካብቲ ንዕንጨይቲ ደኣ እምበር ንመስቀል ፈጺሙ ዘየመልክት ኣብ ዘዳግም 21:22, 23 ዚርከብ ሓሳባት እዩ ጠቒሱ። ከምዚ ዝኣመሰለ ኣቀታትላ ንሓደ ሰብ “ርጉም” ስለ ዚገብሮ፡ ክርስትያናት ንስቕለት ክርስቶስ ዜርኢ ምስልታት ገይሮም ቤቶም ኪስልሙ የብሎምን።
ድሕሪ ሞት ክርስቶስ ኣብ ዝነበራ ናይ መጀመርታ 300 ዓመታት፡ እቶም ክርስትያናት ዚብሃሉ ዝነበሩ ንመስቀል ኣብ ኣምልኾኦም ከም እተጠቕሙሉ ዚሕብር ዋላ ሓንቲ መርትዖ የልቦን። ኣብ ራብዓይ ዘመን ግና እቲ ኣረማዊ ሃጸይ ቆስጣንጢኖስ እምነቱ ናብ ናይ ክሕደት ክርስትና ቐየረ፡ ንመስቀል ድማ ከም ምልክት ገይሩ ተጠቕመላ። ቆስጣንጢኖስ ከምዚ ዝገበረሉ ምኽንያት ብዘየገድስ፡ ንመስቀል ምስ የሱስ ክርስቶስ ዜተሓሕዞ ዋላ ሓንቲ ነገር የለን። ከም ሓቂ እኳ ደኣስ መስቀል መበቈሉ ኻብ ኣረማውያን እዩ። ኒው ካቶሊክ ኢንሳይክሎፔድያ “መስቀል ኣብቲ ቕድሚ ክርስትና ዝነበረ ዘይክርስትያናዊ ልምድታት ይርከብ እዩ” ብምባል ይእመን። ሓያሎ ኻልእ ኣኽቢርካ ዚርአ ጽሑፋት እውን ንመስቀል ምስ ኣምልኾ ተፈጥሮን ኣረማዊ ጾታዊ ጽምብላትን ኣተሓሒዝዎ ኣሎ።
ስለምንታይ ደኣ እዩ እሞ ኣረማዊ ምልክት ዘስፋሕፍሐ፧ ኣረማውያን “ንክርስትና” ብቐሊሉ ምእንቲ ኪቕበሉ ተባሂሉ ምዃኑ ፍሉጥ እዩ። ኰይኑ ግና፡ መጽሓፍ ቅዱስ ንዝዀነ ይኹን ኣረማዊ ምልክት ምምላኽ ይዅንኖ እዩ። (2 ቈረንቶስ 6:14-18) ብዘይካዚ፡ ቅዱሳት ጽሑፋት ኵሉ ዓይነት ኣምልኾ ጣኦት ይኽልክል እዩ። (ዘጸኣት 20:4, 5፣ 1 ቈረንቶስ 10:14) እምበኣር፡ ናይ ሓቂ ክርስትያናት ንመስቀል ኣብ ኣምልኾኦም ዘይጥቀሙሉ ብቑዕ ምኽንያት ኣለዎም። *
^ ሕ.ጽ. 5 ብዛዕባ መስቀል ዝያዳ ዝርዝር ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት ሪዝኒን ፍሮም ዘ ስክሪፕቸርስ ዘርእስታ መጽሓፍ (እንግሊዝኛ) ኣብ ገጽ 89-93 ተወከስ።


text:
ርእይቶ መጽሓፍ ቅዱስ ጠላዕ
ጠላዕ
ገሊኦም ሰባት ንጠላዕ ከም ጕድኣት ዘይብሉ መዘናግዒ ገይሮም እዮም ዚርእይዎ፣ ገሊኣቶም ግና ከም ሓደገኛ ልማድ ገይሮም እዮም ዚቘጽርዎ።
ምጥላዕ ጌጋ ድዩ፧
ሰባት እንታይ ይብሉ፧
ብዙሓት ሰባት ንጠላዕ፡ ብሕጋዊ መገዲ ኽሳዕ እተገብረ፡ ከም ጕድኣት ዘይብሉ መዘናግዒ ገይሮም እዮም ዚርእይዎ። ከምቲ ብመንግስቲ ዚምወል ሎተሪ ዝኣመሰለ ገሊኡ ሕጋዊ ጠላዕ፡ ንህዝቢ ኣብ ዚጠቅም መዓላ ኺውዕል ዚኽእል ኣታዊ ኼምጽእ ይኽእል እዩ።
መጽሓፍ ቅዱስ እንታይ ይብል፧
መጽሓፍ ቅዱስ ብዛዕባ ጠላዕ ብንጹር ኣይገልጽን እዩ። ኰይኑ ግና፡ ኣምላኽ ብዛዕባኡ እንታይ ከም ዚስምዖ ዜርኢ ኽንምርሓሉ እንኽእል ሓያሎ ስርዓታት ይጠቅስ እዩ።
ቀንዲ ባህርይ ጠላዕ፡ ብናይ ካልኦት ሰባት ክሳራ ምህብታም ስለ ዝዀነ፡ ምስቲ “ኻብ ኵሉ ስስዐ . . . ተሓለዉ” ዚብል መጽሓፍ ቅዱስ ዚህቦ መጠንቀቕታ ይጋጮ እዩ። (ሉቃስ 12:15) ጠላዕ ካብ ስስዐ እዩ ዚብገስ። ትካላት ጠላዕ ንሰባት፡ ብዙሕ ገንዘብ ኪረኽቡ ኸም ዚኽእሉ እየን ዚነግራኦም፣ ከመይሲ፡ ሰባት ንኺህብትሙ ኻብ ዘለዎም ባህጊ ተበጊሶም ኣብቲ ቦታታት ጠላዕ ብዙሕ ገንዘብ እዮም ዜጥፍኡ፣ ይኹን እምበር፡ እተን ትካላት፡ ብዛዕባ እቲ ሰባት ንኺዕወቱ ዘለዎም ዕድል ብቕንዕና ኣይነግራኦምን እየን። ጠላዕ ንሰባት፡ ካብ ስስዐ ንኺርሕቁ ኺሕግዞም ኣይክእልን እዩ፣ ብኣንጻሩ እኳ ደኣስ፡ ብቐሊሉ ገንዘብ ናይ ምርካብ ባህጊ እዩ ዜሕድረሎም።
ጠላዕ ኣብ ስስዐ ዝመልኦ ውሽጣዊ ሸቶ ዘተኰረ እዩ፣ ከመይሲ፡ ካልኦት ሰባት ብዝሰኣንዎ ገንዘብ ምህብታም እዩ ዜተባብዕ። ይኹን እምበር፡ መጽሓፍ ቅዱስ፡ “ነፍሲ ወከፍ፡ ጥቕሚ ኻልእ ደኣ እምበር፡ ጥቕሚ ርእሱ ኣይድለ” እዩ ዚብል። (1 ቈረንቶስ 10:24) ሓደ ኻብቲ ዓሰርተ ትእዛዛት ድማ፡ “ገንዘብ ብጻይካ ዘበለ ዅሉ . . . ኣይትተምነ” ይብል። (ዘጸኣት 20:17) ስለዚ፡ ሓደ ተጣላዒ ንኺስዕር ኪሓስብ ከሎ፡ ንሱ ገንዘብ ምእንቲ ኺረክብ፡ ካልኦት ሰባት ገንዘቦም ኪስእኑ እዩ ዚምነ።
ብዘይካዚ፡ መጽሓፍ ቅዱስ፡ ዕድል ብተኣምራዊ መገዲ በረኸት ከም እትረክብ ከም ዚገብረካ ኻብ ዚገልጽ ኣተሓሳስባ የጠንቅቐና እዩ። ኣብ ጥንታዊት እስራኤል፡ ገሊኦም ሰባት ኣብ ኣምላኽ ዝነበረቶም እምነት ስለ ዝጠፍአት፡ ‘ዕድሎም ምእንቲ ኺጽብቕ ንጋድ ኬምልኹ’ ጀመሩ። እሞኸ የሆዋ ነቲ እቶም ሰባት ንናይ ‘ዕድል’ ኣምላኽ ዝነበሮም ተወፋይነት ተቐቢልዎዶ፧ ኣይፋሉን፣ ኣብ ክንዳኡስ፡ “ኣብ ቅድሚ ዓይነይ ደኣ እከይ ገበርኩም፡ ነቲ ባህ ዘየብለኒ ኸኣ ሐሪኹም ኢኹም” በሎም።—ኢሳይያስ 65:11, 12።
ሓቂ እዩ፡ ኣብ ገሊኡ ኽፋል ዓለም፡ ካብ ሕጋዊ ጠላዕ ዚርከብ ገንዘብ ኣብ ትምህርትን ኣብ ቍጠባዊ ዕቤትን ኣብ ካልእ ህዝባዊ መደባትን ይውዕል እዩ። ኰይኑ ግና፡ እቲ ገንዘብ ኣብ ጥቕሚ ዚውዕለሉ መገዲ ነቲ ዚርከበሉ መገዲ ኣይቅይሮን እዩ፣ ከመይሲ፡ እቲ ገንዘብ፡ ካብቲ ብጋህዲ ስስዐን ብዙሕ ከይደኸምካ ገንዘብ ምርካብን ዜተባብዕ ንጥፈት እዩ ዚርከብ።
“ገንዘብ ብጻይካ ዘበለ ዅሉ ድማ ኣይትተምነ።”—ዘጸኣት 20:17።
ጠላዕ እንታይ ጕድኣት እዩ ዜምጽእ፧
መጽሓፍ ቅዱስ እንታይ ይብል፧
መጽሓፍ ቅዱስ፡ “እቶም ኪህብትሙ ዝቘረጹ ግና ኣብ ፈተናን መፈንጠራን፡ ንሰብ ናብ ጥፍኣትን ዕንወትን ኣብ ዜስጥም ብዙሕ ናይ ዕሽነትን ጕድኣትን ትምኒት እውን እዮም ዚወድቁ” ኢሉ የጠንቅቕ። (1 ጢሞቴዎስ 6:9) ጠላዕ ኣብ ስስዐ እተመስረተ እዩ፣ ስስዐ ድማ ኣዝዩ ጐዳኢ ስለ ዝዀነ፡ መጽሓፍ ቅዱስ ማዕረ ማዕረ እቲ ኣዚና ኽንርሕቆ ዚግባእ ሓያሎ ባህርያት ጠቒስዎ ኣሎ።—ኤፌሶን 5:3።
ጠላዕ ብቐሊሉ ኽትህብትም ኣብ ምኽኣል ስለ ዜተኵር፡ ፍቕሪ ገንዘብ እዩ ዜሕድረልካ፣ መጽሓፍ ቅዱስ ከኣ፡ እዚ ፍቕሪ እዚ “ሱር ኵሉ ዓይነት ክፍኣት” ምዃኑ እዩ ዚገልጽ። ሓደ ሰብ ብቐሊሉ ገንዘብ ንኺረክብ ዚብህግ እንተ ዀይኑ፡ እቲ ባህጊ ንህይወቱ ኺቈጻጸሮ ይኽእል እዩ፣ ብሰንኩ ኸኣ ኣብ ጭንቀት ኪወድቕ ይኽእል እዩ፣ ኣብ ኣምላኽ ዘላቶ እምነት እውን ክትጠፍእ ትኽእል እያ። መጽሓፍ ቅዱስ ነቶም ብፍቕሪ ገንዘብ እተፈንጠሩ ሰባት ብምሳልያዊ መገዲ ኺገልጾም ከሎ፡ “ንርእሶም እውን ብብዙሕ ስቓይ ወጋግኡ” ይብል።—1 ጢሞቴዎስ 6:10።
ስስዐ በቲ ዘሎካ ኸም ዘይትዓግብ እዩ ዚገብረካ፣ በዚ ምኽንያት እዚ፡ ሰባት በቲ ዘለዎም ገንዘብ ስለ ዘይዓግቡ፡ ሓጐስ ይስእኑ። “ብሩር ዚፈቱ ብብሩር ኣይጸግብን። ሃብቲ ዚፈቱ ኸኣ ኣይረብሕን።”—መክብብ 5:10።
ብሚልዮናት ዚቝጸሩ ዚጣልዑ ሰባት፡ በቲ ኣዝዩ ጐዳኢ ዝዀነ ወልፊ ጠላዕ ኣብ መንፈንጠራ ወዲቖም እዮም። እቲ ጸገም እናሰፍሐ እዩ ዚኸይድ ዘሎ፣ ኣብ ሕቡራት መንግስትታት ኣመሪካ ጥራይ፡ ብሚልዮናት ዚቝጸሩ ውሉፋት ጠላዕ ከም ዘለዉ እዩ ዚግመት።
ሓደ ምሳሌ፡ “እቲ ብመጀመርያ ቐልጢፉ እተአከበ ርስቲ መወዳእታኡ ኣይኪባረኽን እዩ” ይብል። (ምሳሌ 20:21) ጠላዕ ነቶም ብእኡ እተወለፉ ሰባት ናብ ዕዳን ዕንዲዳን፡ ሕሉፍ ሓሊፉ እውን ናብ ጥፈሻ ኣብጺሕዎም እዩ፣ ብዙሓት ድማ ብሰንኩ፡ ስራሖምን ሓዳሮምን ዕርክነቶምን ስኢኖም እዮም። ብኣንጻሩ ግና፡ ሓደ ሰብ ንስርዓታት መጽሓፍ ቅዱስ ዚትግብሮ እንተ ዀይኑ፡ ካብቲ ጠላዕ ኣብ ህይወትን ኣብ ሓጐስን ኬምጽኦ ዚኽእል ሳዕቤን ኪስተር ይኽእል እዩ።
“እቶም ኪህብትሙ ዝቘረጹ ግና ኣብ ፈተናን መፈንጠራን፡ ንሰብ ናብ ጥፍኣትን ዕንወትን ኣብ ዜስጥም ብዙሕ ናይ ዕሽነትን ጕድኣትን ትምኒት እውን እዮም ዚወድቁ።” —1 ጢሞቴዎስ 6:9።


text:
ገበር
ስለምንታይ እየ ብህይወት ዝነብር፧
ዲያና፡ * መስተውዓሊትን ምቕልልትን ሕውስትን መንእሰይ እያ። ምስናይዚ ግና፡ ንመዓልትታት፡ ንሰሙናት፡ ሓድሓደ ግዜ እውን ንኣዋርሕ ስለ እትጭነቕ፡ “ብዛዕባ ሞት ዘይሓሰብኩላ መዓልቲ የላን፡ ብህይወት ምህላወይ ንዓለም ዋላ ዚጠቕማ ዀይኑ ኣይስምዓንን እዩ” በለት።
“ገሊኡ መጽናዕቲ ኸም ዚሕብሮ፡ ሓደ ሰብ ርእሰ ቕትለት ኪፍጽም ከሎ፡ 200 ሰባት ርእሰ ቕትለት ኪፍጽሙ ይፍትኑ፡ 400 ዝዀኑ ድማ ርእሰ ቕትለት ኪፍጸሙ ይሓስቡ።”—ዘ ጋዜቲ፡ ሞንትሪያል፡ ካናዳ።
ድያና ርእሰ ቕትለት ክትፍጽም ከም ዘይትደሊ እኳ እንተ ገለጸት፡ ስለምንታይ ብህይወት ከም እትነብር ግና ኣይርድኣን እዩ። ኣስዒባ ኸኣ፡ “ብሓደጋ ማኪና ኽመውት እየ ዝምነ። ንሞት ከም ፈታዊ ደኣ እምበር፡ ከም ጸላኢ ገይረ ኣይርእዮን እየ” በለት።
ሓያሎ ሰባት ከምዚ ናይ ድያና ዓይነት ስምዒት እዩ ዘለዎም፣ ገሊኣቶም ከኣ ርእሰ ቕትለት ኪፍጽሙ ሓሲቦም ወይ ፈቲኖም እዮም። ይኹን እምበር፡ ምሁራት ከም ዚብልዎ፡ መብዛሕትኦም ርእሰ ቕትለት ኪፍጽሙ ዚደልዩ ሰባት፡ ብሓቂ ህይወቶም ኬጥፍኡ ኣይደልዩን እዮም፣ ካብ ስቓይ ኪገላገሉ ጥራይ እዮም ዚደልዩ። ብሓጺሩ፡ ብዛዕባ ዚሞቱሉ ምኽንያት እዮም ዚሓስቡ፣ ኰይኑ ግና ብህይወት ዚነብሩሉ ምኽንያት ኣሎ።
ስለምንታይ ኢና ብህይወት እንነብር፧ ብህይወት እትነብረሉ ሰለስተ ምኽንያት ንርአ።
^ ሕ.ጽ. 3 ስም ተቐዪሩ እዩ።


text:
ምዕራፍ 83
ኣምላኽ ንመን እዩ ዚዕድም፧
ብዛዕባ ትሕትና እተዋህበ ትምህርቲ
ዕዱማት መመኽነይታ ኣቕረቡ
የሱስ ነቲ ኣካላቱ ዝሓበጠ ሰብኣይ ድሕሪ ምሕዋዩ፡ ኣብ ቤት እቲ ፈሪሳዊ ተቐሚጡ ነበረ። እቶም ካልኦት ዕዱማት ከኣ ኣብቲ መኣዲ ምርኡይ ቦታ ይሓርዩ ኸም ዘለዉ ምስ ረኣየ፡ ነቲ ኣጋጣሚ እቲ ብዛዕባ ትሕትና ትምህርቲ ንምሃብ ተጠቕመሉ።
የሱስ ከምዚ በለ፦ “ሓደ ናብ መርዓ ምስ ዚዕድመካ፡ ኣብ ምርኡይ ቦታ ኣይትቀመጥ። ምናልባት ካባኻ ዚኸብር ዓዲሙ እንተ ኣልዩ፡ እቲ ንኽልቴኹም ዝዓደመኩም መጺኡ፡ ‘እዛ ቦታ እዚኣ ነዚ ሕደገሉ’ ኺብለካ እዩ። ሽዑ፡ እናሓፈርካ ናብታ ዝተሓተት ቦታ ኽትወርድ ትጅምር።”—ሉቃስ 14:8, 9።
ኣስዕብ ኣቢሉ እውን ከምዚ በለ፦ “ምስ ተዓደምካ፡ እቲ ዝዓደመካ መጺኡ፡ ‘ዓርከይ፡ ናብ ዝለዓለ ኺድ’ ምእንቲ ኺብለካ፡ ኬድካ ኣብታ ዝተሓተት ቦታ ተቐመጥ። ሽዑ፡ ኣብ ቅድሚ ዅሎም መተዓድምትኻ ኽትከብር ኢኻ።” የሱስ ብዛዕባ ስነ ስርዓት ጥራይ ኣይኰነን ዚዛረብ ነይሩ። ከመይሲ፡ ኣስዒቡ፡ “ርእሱ ዜልዕል ኵሉ ኺትሕት፡ ርእሱ ዜትሕት ከኣ ኪልዕል እዩ” ኢሉ እዩ። (ሉቃስ 14:10, 11) እወ፡ ንሰማዕቱ፡ ትሕትና ኼማዕብሉ እዩ ዜተባብዖም ነይሩ።
ድሕሪኡ፡ ነቲ ዝዓደሞ ፈሪሳዊ ኸመይ ገይሩ ንኣምላኽ ባህ ዜብል ዕድመ ኸም ዜዳሉ ትምህርቲ ንምሃብ ከምዚ በሎ፦ “ምሳሕ ወይ ድራር ምስ እትገብር፡ ኣዕሩኽካ፡ ወይ ኣሕዋትካ፡ ወይ ኣዝማድካ፡ ወይ ሃብታማት ጐረባብትኻ ኣይትዓድም። እንተ ዘይኰነስ፡ መሊሶም እንተ ዓዲሞምኻ፡ ክትፍደ ኢኻ። ድግስ ምስ እትገብርሲ፡ ድኻታትን ቈራያትን ሓንካሳትን ዕዉራትን ዓድም፣ ዚፈድዩኻ ስለ ዘይብሎም፡ ሕጉስ ክትከውን ኢኻ።”—ሉቃስ 14:12-14።
ንፈተውቲ፡ ንኣዝማድ፡ ወይ ንጐረባብቲ ምዕዳም ንቡር እዩ፣ የሱስ ድማ እዚ ጌጋ ምዃኑ ኣይኰነን ዚዛረብ ነይሩ። ንኸም ድኻታት፡ ቈራያት፡ ወይ ዕዉራት ዝኣመሰሉ ሽጉራት ምግቢ ምድላው ግና፡ ብዙሕ በረኸት የምጽእ እዩ። የሱስ ነቲ ዓዳሚኡ፡ “ብትንሳኤ ጻድቃን ክትፍደ ኢኻ” በሎ። ሓደ ኻብቶም መተዓደምቱ ኸኣ፡ “እቲ ኣብ መንግስቲ ኣምላኽ ዚበልዕ ሕጉስ እዩ” ኢሉ ምስዚ ሓሳብ እዚ ኸም ዚሰማማዕ ገለጸ። (ሉቃስ 14:15) እዚ ዓብዪ ኽብሪ ምዃኑ ተገንዚቡ ነይሩ እዩ። ከምቲ የሱስ ብምሳሌ ገይሩ ዝገለጾ ግና፡ ኵሉ ኣይኰነን ነዚ ዚግንዘብ።
የሱስ ከምዚ በለ፦ “ሓደ ሰብኣይ ዓብዪ ድራር ገበረ፣ ንብዙሓት እውን ዓደመ። . . . ነቶም ዕዱማት፡ ‘ኵሉ ተዳልዩ ኣሎ እሞ፡ ንዑ’ ኺብሎም ባርያኡ ለኣኸ። ኵላቶም ግና ተመሳሳሊ መመኽነይታ ኬቕርቡ ጀመሩ። እቲ ቐዳማይ፡ ‘ግራት ዓዲገ ኣለኹ፡ ወፊረ ኽርእያ ድማ ኣሎኒ፣ ከተመኻንየለይ እልምነካ ኣለኹ’ በሎ። ካልእ ከኣ፡ ‘ሓሙሽተ ጽምዲ ብዕራይ ዓዲገ ኣለኹ፡ ክፍትኖም ከኣ ክኸይድ እየ፣ ከተመኻንየለይ እልምነካ ኣለኹ’ በለ። ካልእ ድማ፡ ‘ተመርዕየ ኣለኹ፣ ስለዚ፡ ክመጽእ ኣይክእልን እየ’ በለ።”—ሉቃስ 14:16-20።
ከመይ ዝበለ ዕባራ መመኽነይታታት ኰን እዩ! ሰብ ንግራት ዚርእያ ወይ ንብዕራይ ዚፍትኖ፡ ቅድሚ ምዕዳጉ እዩ፣ ስለዚ፡ ድሕሪ ምዕዳጉ ብህጹጽ ኪርእዮ ወይ ኪፍትኖ ኣየድልዮን እዩ። እቲ ሳልሳይ ድማ ገና ዚምርዖ ዘይኰነስ፡ ተመርዕዩ እዩ ነይሩ፣ ስለዚ፡ ነቲ ኣገዳሲ ዕድመ እቲ ኸይቅበል ዚዓግቶ ነገር ኣይነበሮን። እቲ ጐይታ ነዚ መመኽነይታታት እዚ ምስ ሰምዐ፡ ተቘጢዑ ንባርያኡ ከምዚ በሎ፦
“ናብ ጐደናታትን መተሓላለፊታትን ከተማ ቐልጢፍካ ውጻእ፣ ድኻታትን ቈራያትን ዕዉራትን ሓንካሳትን ከኣ ናብዚ ኣእቱ።” እቲ ባርያ ኸምኡ ምስ ገበረ፡ ገና ቦታ ነበረ። እቲ ጐይታ ኸኣ ንባርያኡ፡ “ናብ ጐደናታትን ናብ መገድታትን ውጻእ እሞ፡ ቤተይ ምእንቲ ኽትመልእሲ፡ ኪኣትዉ ግዲ በሎም። ካብቶም ተዓዲሞም ዝነበሩ ሰብኡት ሓደ እኳ ንድራረይ ኣይኪጥዕሞን እዩ፡ እብለኩም ኣለኹ” በሎ።—ሉቃስ 14:21-24።
እቲ የሱስ ዘዘንተዎ ነገር፡ ነቲ የሆዋ ኣምላኽን የሱስ ክርስቶስን ንውልቀ ሰባት ኣብ መንግስተ ሰማያት ኪኣትዉ ዘቕረብዎ ዕድመ ዚገልጽ እዩ ነይሩ። ኣብ ፈለማ እተዓደሙ፡ ኣይሁድ፡ ምናዳ ኸኣ መራሕቲ ሃይማኖት እዮም ነይሮም። ንሳቶም ድማ ነቲ ብኣገልግሎት የሱስ ኣቢሉ ዝቐረበሎም ዕድመ ብሓፈሻኡ ኣይተቐበልዎን። እቲ ዕድመ ግና ኣባታቶም ኣየብቅዐን። ኣብ መጻኢ ነቶም ትሑታት ክፋል ህዝቢ ኣይሁድን ጵሮሴሊታትን ዕድመ ኸም ዚቀርበሎም የሱስ ብንጹር ሓበረ። ድሕሪኡ፡ እቲ ሳልሳይን ናይ መወዳእታን ዕድመ፡ ነቶም ኣብ ቅድሚ ኣምላኽ ዘይብቑዓት ከም ዝዀኑ ጌርካ ብኣይሁድ ዚርኣዩ ዝነበሩ ሰባት ኸም ዚቐርበሎም ተገልጸ።—ግብሪ ሃዋርያት 10:28-48።
እወ፡ እቲ የሱስ ዝበሎ ንሓቅነት እቲ ሓደ መተዓድምቱ፡ “እቲ ኣብ መንግስቲ ኣምላኽ ዚበልዕ ሕጉስ እዩ” ኢሉ እተዛረቦ ቓላት ዜረጋግጽ እዩ።
ብዝያዳ ፍለጥ
መንግስቲ ኣምላኽ እንታይ እያ፧
ንጉስ መንግስቲ ኣምላኽ መን እዩ፧ መንግስቲ ኣምላኽ እንታይ እያ እትዓምም፧


text:
Monday, January 2, 2017
ፀልማት ተሃድሶ፡
ህዝብና ሰላም ረኺቡ ናይ ፍትሒ ተጠቃምን ናይ ስልጣን በዓል ዋና ዝኾነሉ ዴሞክራስያዊ ስርዓት ንምትካል ክብል ብቕልፅሙ ነቶም ጨና ህዝባውነት ዘይነበሮም ጨቆንቲ ስርዓታት ሓመደ ድበኦም የእትዩ ከም ዝመፀ ናይ ቀረባ ታሪኽ እዩ።
ኮይኑ ግን ከመዮ "ክንዲ ዘኾሎስኩስ ኢደይ ተነኸስኩ "ዝበሃል ምስላ ወለዲ፣ ብናይ መላእ ህዝብታት ኢትዮጵያ ቃልሲ ተሓዚሉ ስልጣን ጨቢጡ ዘሎ ስርዓት ኢህወደግ፣ ካብቶም ዝሓለፉ ኣምባገነናት ኣቦታቱ ወሪሱ ስልጣን ህዝቢ ንበይኑ ብሒቱ ኣብ ልዕሊ ነቲ ብደሙን መስዋእቱን ዘደየቦ ህዝቢ፣ መዓልታዊ እዚ ኢልካ ክትግምቶ ዘፀግም ግፍዕን በደልን ከውርድ ፀኒሑን ኣሎን። ነቲ ኣብ ልዕሊ ወገኑ በቢ እዋኑ ዘብፅሖ በደል ንምእራም ህዝቢ ዝህቦ ምኽርን ማዕዳን እናጠንጠነ ናብ ዝበኣሰ ዕንወትን ዕግርግርን ከም ዘምረሐ ዝፍለጥ እዩ።
ስለዝኾነ ድማ ህዝቢ ኢትዮጵያ ኩሉ ዓይነት መማረፅታት ፈቲኑ ምላሽን ፍታሕን ኣብ ዝሰኣነሉ፣ ከም ቀደሙ ብቓልሱ ናይ ስርዓት ለውጢ ክገብር ዳርጋ ኣብ ኩሉ ከባብታት ናይ ሃገርና ኣንፃሩ ዝተልዓለ ህዝባዊ ዓመፅ ተላዒሉ ይርከብ።
በዚ ዝተልዓለ ድማ ሰበ ስልጣን ኢህወደግ ነቲ ናይ ስርዓት ለውጢ ንምምፃእ ቃልሱ ዘቀፃፅል ዘሎ ህዝቢ፣ ነቲ ህዝባዊ ዓመፅ ኣንፈቱ ንምስሓት ኢሉ ህፁፅ ናይ ግዜ ኣዋጅ ኣዊጁ ናብ ህልም ዝበለ ወታደራዊ ትእዛዝ ኣትዩ፣ ኣብ ልዕሊ ኑፁህ ወገን ዘካይዶ ዘሎ ዓፈናን ግፍዕን ብፍላይ ድማ ኣብ ከባብታት ኣምሓራን ኦሮምያን መናእሰይ ካብ ማእኸል ጎልጎል እናተኣረዩ ናብ ኣብያተ ማእሰርትን ወታደራዊ መሰልጠንን ክወርዱን ፈሪድዎም ኣሎ።
ብፍላይ ናብ ብርሸለቆ፣ ጦላይ፣ ይርጋለም፣ ኣዋሽ ዘጠነኛን ካልኦት መሰልጠኒ ቦታታት መናእሰይ ሃገርና ንመሰሎምን ተጠቃምነቶምን ስለ ዝሓተቱን ስለ ዝተቓወሙን ብሓይልታት ፀፅታ ናይቲ ስርዓት ብበትሪ ክግረፉን ብተኹሲ ጠያይት ሂወቶም ክስእኑን ተፈሪዶም እዮም። ኣብዞም ተሃኒፆም ዘለው ወታደራዊ ኣብያተ ማእሰርቲ ዋላ ሓደ ገበን ዘይብሉ ንፁህ ወገን ብጥርጣረን ስግኣትን ብሓይልታት ፀፅታ መዓልታዊ ካብ ውሻጠ ገዛን ካብ ጎደናታትን ብኽሳዶም ተጎቲቶም ናብ ኣብያተ ማእሰርቲ ኣትዮም ብጥምየትን ፃምእን ኢሉ ‘ውን ካብ ዝተሓተ ክሳብ እቲ ዝኸፈአ ናይ ገበነኛ መመርመሪ መሳርሒ (ቶርቸር) የእቲዩ ብምስቓይ ዘይውዓልዎ ፍፃመ ገበነኛ እየ ኣይደግምን በል እናተብሃሉ ዝሳቐዩ ዘለው ዜጋታት መቑፀሪ የብሎምን።
በዚ መሰረት እዚ ፀረ ህዝቢ ጉጅለ ‘ዚ ነቲ መሰለይ ዝበለ ኑፁህ ወገን ኣብ ትሕቲ ቀይዲ እናእተወ፣ ንሱኹም መሰል ዝበሃል ኣየድልየኩምን። ዝኾነ ዓይነት ሕቶ እንተልዒልኩም ዕጫኹም እዚኣ እያ እናበለ ኣረሜናዊ ተግባሩ እናፈፀመ ኣገዲዱ ተናዘዙ ካብዚኣ ምስ ወፃእኹም ድማ ናብ ረብሻን ህውከትን ኣይምለስን ወይ ኣይኣቱን ኢልኩም ማሕላ ፈፅሙ እናበለ ንውሱናት ትርጉም ዘይብሉ ናይ ዓፈና ታርጋ ለጢፉ ክለቆም ከሎ እቶም ኣብዛሓ ድማ ኣብ ትሕቲ ስቓይ ኮይኖም ንለውጢ የቃሙቱ ኣለው።
በዚ ኩነታት ኣብ ስግኣት ውሽጢ ተዋሒጡ ዘሎ ጠቕላይ ሚኒስተር ናይቲ ስርዓት ነቶም ንመሰሎምን ተጠቃምነቶምን ክብሉ ዘቕረብዎ ሕቶ ምላሽ ስኢኖም ተገዲዶም ናብ ኣደባባይ ወፂኦም ዝተቓወሙ ዜጋታት ዓመፅ ኣለዓዒልኩም እናተብሃሉ ናብቶም ወታደራዊ መሰልጠንታት ወሪዶም ኣዋርሕ ፈፈው ክብሉ ድሕሪ ምፅናሕ፡ ኣብዚ ቅንያት "ኣይደግምን" ብዝብል ምልክት ዘለዎ ብጣስ ጨርቂ ከዲኑ ነቲ ሉሙድ ተግባር ኣልቦ ፕሮፖጋንዳ ክነዝሕን ክሰብኽን ተራእዩ።
ካብቶም ምስሉያት ቃላቱ ንዝተወሰነ ንምግላፅ ዝኣክል፣ መንግስቲ ናይ ባዕሉ ጌጋታት ዘለዎ ምዃኑ ብምእማን ነቶም ጉድለታትና ንምእራም ድማ ብተሃድሶና ተኣሪምና ኣለና፣ ንሱኹም ‘ውን በዚ ናይ ተሃድሶ ታዕሊም ገይርኩም ኣለኹም ዝብል ምሕፅንታ እኳ እንተስመዐ፣ ነዚ ተግባር እዚ ግን ብዙሓት ተንተንቲ ፖሎቲካን ሙሁራትን "ብርለ እንተነቒዑ ኣብቂዑ" እቲ ዝበሃል ዘሎ ተሃድሶ ድማ መንገዲ ፀልማት እዩ ኣብ ምባል እዮም ዝርከቡ።
ምኽንያቱ መራሕቲ ኢህወዴግ ካብ መብፀዓን ቃልን ብዝዘለለ ካብቲ ኣረሜናዊ ተግባሮምን ህልም ዝበለ ፃምእ ስልጣንን ተቖጢቦም ንህዝብን ሃገርን ዝቑርቆር ሕልናን ህዝባዊ ውግንናን ወኒኖም ብተግባር ክሰርሑን ሃገር ካብ ምብትታንን ድኽነትን ከምዘየድሕኑ ህዝቢ ኣጋላቢጡ ይፈልጦም እዩ። ስለዚ ሕዚ እውን ብምኽንያት እቲ ኣውፂእዎ ዘሎ ህፁፅ ናይ ግዜ ኣዋጅ ተኸቲሉ ኣብ ልዕሊ ህዝቢ ዘውርዶ ዘሎ ግፍዕን በደልን በቲ ሓደ፡ በቲ ኻልእ ድማ እቲ ዝገብሮ ዘሎ ናብ ፀልማት ዘእቱ ተሃድሶ ከብቅዕ ኩሉ ዝከኣሎ ይግበር።
እቲ ምንታይ መሰለይ ይተሓሎ ዝበለ ውፁዕ ናብ መፃወድያን ኣብያተ ማእሰርትን ወታደራዊ መሰልጠንን ተኾብኪቡ መንገዲ ፀልማት ተሃድሶ ስለዝፍረዶ።
Subscribe to: Post Comments (Atom)


text:
ባህርያዊ ሓደጋታት፡ ኣምላኽ ጨካን ምዃኑ ዚሕብር ድዩ፧
ገሊኦም ዚብልዎ፦ “ንዓለም ዚገዝኣ ኣምላኽ ካብ ኰነ፡ ንባህርያዊ ሓደጋታት ዜምጽኦ ንሱ እዩ፣ ስለዚ፡ ጨካን ኪኸውን ኣለዎ።”
መጽሓፍ ቅድስ ዚብሎ፦ “ብዘላ ዓለም እውን ኣብ ትሕቲ ቝጽጽር እቲ እኩይ ምህላዋ ንፈልጥ ኢና።” (1 ዮሃንስ 5:19) “እቲ እኩይ” መን እዩ፧ መጽሓፍ ቅዱስ፡ ሰይጣን ምዃኑ ይገልጽ እዩ። (ማቴዎስ 13:19፣ ማርቆስ 4:15) እዝስ ካብ ሓቂ ዝረሓቐ ድዩ፧ ብዛዕባ እዚ እሞ ሕሰብ፦ ሰይጣን ኣብ ልዕሊ ዓለም ስልጣን እንተ ኣልይዎ፡ ንሰባት ልክዕ ከምኡ ጥቕሚ ርእሶም ጥራይ ዚሓስቡ፡ ስሱዓት፡ ከምኡውን ንግዜኡ እንተ ዘይኰይኑ ብዛዕባ ዚመጽእ ዘይግድሶም ኪዀኑ እዩ ዚደሊ። ሓያሎ ኽኢላታት፡ ንኣከባቢ ብግቡእ ዘይምምሕዳር፡ ባህርያዊ ሓደጋታት ኬስዕብ፡ ኬጋድድ፡ ወይ ከኣ ንደቂ ሰብ ዝያዳ ኸም ዚጥቅዑ ኺገብር ከም ዚኽእል የጠንቅቑ።
ኣምላኽ ንሰይጣን ክንድዚ ዚኣክል ጽልዋ ንኺገብር ዝፈቐደሉ ደኣ እሞ ስለምንታይ እዩ፧ መልሱ ንኽንረኽቦ ናብቲ ናይ መጀመርታ ታሪኽ ወዲ ሰብ ክንምለስ ኣሎና። ኣብቲ ግዜ እቲ፡ እቶም ቀዳሞት ወለድና ኻብቲ ገዛኢኦም ዝዀነ ኣምላኽ ዓለዉ። ካብ ሽዑ ንነጀው ድማ መብዛሕትኦም ደቂ ሰብ፡ ኣብነቶም እዮም ስዒቦም። ንግዝኣት ኣምላኽ ብዘይምቕባሎም ከኣ፡ ኣብ ኢድ እቲ ጸላእ ኣምላኽ ዝዀነ ሰይጣን ኣተዉ። በዚ ምኽንያት እዚ ኸኣ እዩ የሱስ ንሰይጣን “ገዛኢ እዛ ዓለም እዚኣ” ዝበሎ። (ዮሃንስ 14:30) እሞኸ፡ ሰይጣን ንዘለኣለም ድዩ ኺገዝእ፧ ኣይፋሉን!
የሆዋ * ነቲ ሰይጣን ዜምጽኦ መከራ፡ ርእዩ ኸም ዘይረኣየ ዀይኑ ኣይሓልፎን እዩ፣ ሰባት ኪሳቐዩ ኸለዉ ኣዝዩ ይስምዖ እዩ። ንኣብነት፡ መጽሓፍ ቅዱስ፡ ኣምላኽ ብዛዕባ እቲ ንህዝቢ እስራኤል ዘጋጠሞም ጸበባ እንታይ ከም እተሰምዖ ኸምዚ ብምባል ይገልጽ፦ “ኣብ ኵሉ ጸበባኦም ጸበቦ።” (ኢሳይያስ 63:9) ኣምላኽ ብምሕረቱ ተደሪኹ፡ ድሕሪ ቐረባ ግዜ፡ ነዚ ጭካነ ዝመልኦ ግዝኣት ሰይጣን ኬጥፍኦ መዲቡ ኣሎ። ንወዱ የሱስ ክርስቶስ ብቕንዕናን ብጽድቅን ንዘለኣለም ንኺነግስ ሸይምዎ እዩ።
ብኸመይ ከም ዜገድሰካ፦ ግዝኣት ሰይጣን ንሰባት ካብ ባህርያዊ ሓደጋታት ኣየዕቝቦምን እዩ፣ ግዝኣት የሱስ ግና ኬዕቝቦም እዩ። የሱስ ሓደ እዋን ብርቱዕ ህቦብላ ምስ ተላዕለ፡ ንደቀ መዛሙርቱ ንኼዕቝቦም ስጕምቲ ወሲዱ እዩ። ጸብጻብ መጽሓፍ ቅዱስ፡ “ንሱ . . . ንንፋስ ገንሖ፡ ንባሕሪ ድማ፡ ‘ዝግ በል! ህዳእ!’ በሎ። እቲ ንፋስ ዝግ በለ፡ ዓብዪ ህድኣት እውን ኰነ” ይብል። እቶም ደቀ መዛሙርቲ ኸኣ፡ “እዚ፡ ንፋስን ባሕርን ዚእዘዝዎስ፡ መን ኰን እዩ፧” በሉ። (ማርቆስ 4:37-41) እዚ ፍጻመ እዚ፡ የሱስ ኣብ እዋን ግዝኣቱ ንዅሎም እዙዛት ደቂ ሰብ ኬዕቝቦም ምዃኑ የረጋግጸልና።—ዳንኤል 7:13, 14።
^ ሕ.ጽ. 5 የሆዋ፡ ኣብቲ ብበዅሪ ቛንቋታት እተጻሕፈ መጽሓፍ ቅዱስ ዚርከብ ስም ኣምላኽ እዩ።


text:
ድርብ ቋንቋነት
ድርብ ቋንቋነት:
ዝበዝሑ ህዝብታት ዓለም ሰብ ድርብ ወይ ብዙሕ ቋንቋ ኢዮም።
ድርብ ወይ ብዝሐ-ቋንቋ ንውልቀ-ሰብ ይኹን ንሕብረተ-ሰብ ኣዝዩ ጠቓሚ ኢዩ። ካብ ሓደ ሃገር ናብ ካልእ ሃገር ዝቐየሩ ስድራቤታት፡ ቋንቋ ኣደኦም ምስ ዚዕቅቡ ምስ ሃገሮም ርክቦም ኪቕጽሉ ዝቐለል ይዀነሎም። ካብ ከምዚኦም ዓይነት ስድራ-ቤታት ዝተወልዱ ቈልዑ፡ ቋንቋ ስድራኦም ኪዛረቡ ዚኽእሉ ምስ ዝዀኑ፡ ባህሊ ስድራ-ቤቶም ንኺቕበሉ ዝዓበየ ዕድል ኣሎዎም።
ድርብ ቋንቋ ዘሎዎም ሰባት፡ ጥቕሚ ብዝሐ-ባህልታት ብቐሊሉ የስተ ማቕሩ፡ ሰፊሕ ኣረኣኣያ ዓለም ኪፈጥሩ ከኣ ይኽእሉ።
ቋንቋ ኣደ፡ ንርክብ ኣብ መንጎ ስድራቤታትን ኣዝማድን፡ ንቘልዑ ከኣ ኣብ ናይ ገዛእ ርእሶም መንነትን ዝምድናን ርግጸኛታት ኪዀኑን ኣዝዩ ጠቓሚ ኢዩ።
ኵሎም ቘልዑ ክልተ ወይ ዝያዳ ቋንቋታት ኣብ ሓደ ግዜ ኬጽንዑ ይኽእሉ ኢዮም። ግን ንኽልቲኡ ቋንቋታት ብማዕረ ዚኽእሉዎ ሳሕቲ ኢዩ።
ቈልዓ፡ ንኽልቲኡ ቋንቋታት ብዝለ ዓለ ደረጃ መታን ኬማዕብሎ፡ ሓገዝ ስድራ-ቤትን ቅድመ ትምህ ርትን ቤት ትምህርትን የድሊ። ምስቲ ቘልዓ ርክብ ዘሎዎም ዓበይቲ፡ እቲ ቘልዓ ቋንቋ ኣደኡ ንኺጥቀም ብዝተፈላለየ መንገዲ ኬተባብዑዎን ኪድግፉዎን ኣድላዪ ኢዩ።
ቋንቋ ውሑዳን ብምጥቃም- ኣብ ስድራ-ቤታት ጥራይ ዘይኰነ፡ ኣብ ቦታ መጻወቲ፡ ኣብ ቅድመ ትምህርቲ፡ ኣብ ክፍልን ኣብ ስራሕን - ስድራ ቤታትን መምህራንን ነቲ ቘልዓ ብዝሐ ቋንቋ ምህላው ባህርያዊ ከም ዝዀነ ብጭቡጥ ኬርእዩዎ ይኽእሉ። ድርብ-ቋንቋነት ብዙሕ ኣወንታዊ ነገራት ስለ ዘሎዎ፣መብዛሕትኦም ክልተ ወይ ሓያለ ቋንቋ ዘሎዎም ስድራ-ቤታት ነዞም ቋንቋታት’ዚኣቶም ኬልግሱዎም ኢልካ ምሕሳብ ብፍጹም ዘይክኣል’ዩ።
እቲ ዝተረፈ ሕብረተ-ሰብ፡ ሰባት ብብዙሕ ቋንቋታት ምዝራቦም ብኣወን ታዊ ዓይኒ ምስ ዚርእዮ፣ ምዕባሌ ክልተ ቋንቋ ይቐልል።